EELNÕU

09.01.2026

**Maaparandusseaduse ja teiste seaduste muutmise seadus**

**§ 1. Maaparandusseaduse muutmine**

Maaparandusseaduses tehakse järgmised muudatused:

**1)** paragrahvi 3 täiendatakse lõikega 9 järgmises sõnastuses:

„(9) Maaparanduse väikesüsteem (edaspidi *väikesüsteem*) on maaparandussüsteem, mille maa-ala suurus ei ületa 50 hektarit.“;

**2)** paragrahvi 4 lõikest 1 jäetakse välja sõnad „veejuhe või“;

**3)** paragrahvi 6 lõike 2 esimest lauset täiendatakse pärast tekstiosa „(edaspidi ka *ehitusprojekt*)“ tekstiosaga „, ehituskava“;

**4)** paragrahv 7 tunnistatakse kehtetuks;

**5)** seadust täiendatakse §-ga 81 järgmises sõnastuses:

„**§ 81.** **Maaparandussüsteemi ehitamise ja kasutusele võtmise erisus**

(1) Käesolevas peatükis maaparandussüsteemi ehitamise ja kasutusele võtmise ning ehitamise ja kasutusele võtmisega seotud menetluste kohta sätestatut kohaldatakse väikesüsteemi suhtes ning üksikrajatise suhtes, arvestades käesolevas seaduses väikesüsteemi ja üksikrajatise kohta sätestatud erisusi.

(2) Üksikrajatis on eraldiseisev maaparandussüsteemi rajatis, välja arvatud eesvool ja reguleeriv võrk, mis ei asu väikesüsteemil ega polderkuivendussüsteemil.“;

**6)** paragrahvi 9 lõige 1 muudetakse ja sõnastatakse järgmiselt:

„(1) Maaparandussüsteemi ehitamisel järgitakse maaparandussüsteemi ehitusprojekti või ehituskava ja maaparandussüsteemi ehitamise nõudeid ning ehitusseadustiku §-des 7‒10 sätestatud põhimõtteid.“;

**7)** paragrahvi 10 täiendatakse lõigetega 21 ja 22 järgmises sõnastuses:

„(21) Üksikrajatise ehitusdokumendid on käesoleva paragrahvi lõike 2 punktides 2‒5 nimetatud dokumendid.

(22) Väikesüsteemi ehitusdokumendid on teostusjoonis ja väikesüsteemi märkimisandmed.“;

**8)** paragrahv 11 tunnistatakse kehtetuks;

**9)** paragrahvi 12 tekst muudetakse ja sõnastatakse järgmiselt:

„(1) Maaparandussüsteemi ehitusprojekti või ehituskava koostamiseks taotletakse Maa- ja Ruumiametilt maaparandussüsteemi projekteerimistingimused (edaspidi *projekteerimistingimused*).

(2) Projekteerimistingimusi ei pea taotlema:

1) üksikrajatise ehitamiseks;

2) väikesüsteemi ehitamiseks, kui selle ehitise asukohast tulenevalt ei ole avalik-õiguslikke kitsendusi.

(3) Projekteerimistingimuste taotluses märgitakse:

1) taotleja nimi, isiku- või registrikood, isikukoodi puudumise korral sünniaeg, kontaktandmed, taotluse esitamise kuupäev ja taotleja allkiri;

2) juriidilise isiku esindaja nimi ja esindamise alus;

3) projekteerimistingimuste taotlemise eesmärk;

4) ehitamisega hõlmatava kinnisasja andmed, sealhulgas katastritunnus;

5) maaparandussüsteemi kuivendus- või niisutusviis;

6) maaparandussüsteemi maakasutusviis;

7) maaparandussüsteemi kood ning maaparandusehitise kood ja nimetus;

8) maaparandussüsteemi asukoht;

9) muud vajalikud andmed.

(4) Käesoleva paragrahvi lõike 3 punktis 7 nimetatud andmed märgitakse projekteerimistingimuste taotluses üksnes maaparandussüsteemi rekonstrueerimise korral.“;

**10)** paragrahvi 13 lõige 3 muudetakse ja sõnastatakse järgmiselt:

„(3) Projekteerimistingimustega määratakse järgmised asjakohased andmed:

1) käesoleva seaduse § 12 lõike 3 punktides 4‒9 nimetatud andmed;

2) maaparanduse uurimistöö tegemise vajadus maaparandussüsteemi ehitusprojekti koostamiseks või maaparandussüsteemi ehitamiseks;

3) projekteerimistööde loetelu;

4) maaparanduse uurimistöö ja projekteerimise eritingimused ning keskkonna kaitseks meetme (edaspidi *keskkonnameede*) rakendamise vajadus;

5) ehitusprojekti ekspertiisi tegemise vajadus;

6) asutused või isikud, kellega ehitusprojekt või ehituskava tuleb kooskõlastada.“;

**11)** paragrahvi 13 lõiget 5 täiendatakse punktiga 11 järgmises sõnastuses:

„11) kooskõlastamiseks Keskkonnaametile, kui projekteerimistingimuste taotluse ese käsitleb eesvoolu, mis kattub looduskaitseseaduse § 51 lõike 2 alusel kehtestatud lõhe, jõeforelli, meriforelli ja harjuse kudemis- ja elupaikade nimistusse kuuluva veekoguga;“;

**12)** paragrahvi 14 lõike 1 punktis 3 asendatakse tekstiosa „punktis 1“ tekstiosaga „punktides 1 ja 11“;

**13)** paragrahvi 16 lõiget 3 täiendatakse punktiga 5 järgmises sõnastuses:

„5) hinnata maaparandussüsteemi ehitamisega kaasnevat keskkonnamõju ja rakendada asjakohast keskkonnameedet.“;

**14)** seadust täiendatakse §-ga 161 järgmises sõnastuses:

„**§ 161. Ehituskava**

(1) Ehituskava on üksikrajatise või väiksesüsteemi ehitamiseks vajalike dokumentide kogum, mis koosneb üksikrajatise või väikesüsteemi ehitamise eesmärki avavast seletuskirjast ja sobivas mõõtkavas plaanist ning vajaduse korral tehnilistest joonistest ja muudest asjakohastest dokumentidest.

(2) Väikesüsteemi ehituskava peab vastama projekteerimistingimustele, projekteerimisnormidele ja ehituskava nõuetele.

(3) Üksikrajatise ehituskava peab vastama projekteerimisnormidele ja ehituskava nõuetele.

(4) Maaparandussüsteemi ehituskava nõuded kehtestab [valdkonna eest vastutav minister](https://www.riigiteataja.ee/akt/dyn=123112022007&id=126022019026;108052019001) määrusega.“;

**15)** paragrahvi 17 lõige 4 tunnistatakse kehtetuks;

**16)** paragrahvi 18 lõike 2 punktis 2 asendatakse tekstiosa „punktis 1“ tekstiosaga „punktides 1 ja 11“;

**17)** seadust täiendatakse §-ga 201 järgmises sõnastuses:

„**§ 201. Maaparandussüsteemi ehitamisest teavitamine**

(1) Maa- ja Ruumiametile tuleb kolme aasta jooksul projekteerimistingimuste saamisest arvates vähemalt kümme päeva enne maaparandussüsteemi ehitamise alustamist esitada maaparandussüsteemi ehitusteatis (edaspidi *ehitusteatis*).

(2) Ehitusteatises märgitakse järgmised asjakohased andmed:

1) käesoleva seaduse § 12 lõike 3 punktides 1 ja 2 ning 4–9 nimetatud andmed;

2) ehitatava maaparandussüsteemi maa-ala pindala ja eesvoolu pikkus;

3) ehitatava maaparandussüsteemi teenindava tee klass, pikkus ja olemasolu korral nimetus;

4) ehitatava kaitsetammi pikkus ja pumbajaamade arv;

5) ehitatavad keskkonnakaitseks vajalikud rajatised ja nende arv;

6) ehitusprojekti või ehituskava koostanud ning uurimistöö ja ehitusprojekti ekspertiisi teinud isikute andmed;

7) maaparandussüsteemi ehitaja andmed;

8) maaparandussüsteemi omanikujärelevalve tegija ja vastutava spetsialisti andmed.

(3) Ehitusteatisega koos esitatakse Maa- ja Ruumiametile:  
1) ehitusprojekt;

2) uurimistööde aruanne;

3) ekspertiisiakt, kui ehitusprojekti nõuetekohasuse kontrollimiseks on tehtud ekspertiis;

4) muud asjakohased dokumendid.

(4) Väikesüsteemi ehitamise korral esitatakse koos ehitusteatisega Maa- ja Ruumiametile ehituskava. Ehituskava ei pea esitama, kui väikesüsteemi asukohast tulenevalt ei ole avalik-õiguslikke kitsendusi.

(5) Üksikrajatise ehitamise korral tuleb vähemalt kümme päeva enne selle ehitamise alustamist esitada Maa- ja Ruumiametile ehitusteatis ja ehituskava üksnes järgmiste üksikrajatiste ehitamiseks:

1) eesvoolul paiknev truup;

2) keskkonnakaitseks vajalik rajatis;

3) regulaatorkaev.

(6) Kui Maa- ja Ruumiamet ei teavita ehitusteatise esitajat kümne päeva jooksul ehitusteatise saamisest arvates vajadusest teha selles esitatud andmete lisakontrolli, võib alustada maaparandussüsteemi ehitamist.

(7) Maa- ja Ruumiamet kontrollib ehitusteatise saamisel selle nõuetekohasust ja vajaduse korral muu hulgas seda, kas seoses ehitusteatises märgitud ehitise või ehitamisega tuleb:

1) ehitusteatisega kavandatav ehitamine viia vastavusse õigusaktist või maaparandussüsteemi asukohast tulenevate avalik-õiguslike kitsendustega;

2) ehitusprojekt või ehituskava viia vastavusse maaparandussüsteemi ja selle ehitamise nõuetega, projekteerimistingimustega, projekteerimisnormidega, ehitusprojekti või ehituskava nõuetega;

3) ehitusprojekt viia vastavusse maaparanduse uurimistöö tulemustega või selle nõuetega;

4) kooskõlastada ehitis või ehitamine asutusega, kelle seadusest tulenev pädevus on seotud ehitusteatise esemega;

5) kooskõlastada ehitis või ehitamine Keskkonnaametiga, kui ehitusteatis käsitleb eesvoolu, mis kattub looduskaitseseaduse § 51 lõike 2 alusel kehtestatud lõhe, jõeforelli, meriforelli ja harjuse kudemis- ja elupaikade nimistusse kuuluva veekoguga;

6) esitada ehitusteatis arvamuse avaldamiseks asutusele või isikule, kelle huve kavandatav maaparandussüsteem või selle ehitamine võib mõjutada;

7) kaasata menetlusse kinnisasja omanik, kelle kinnisasjale ehitamist kavandatakse, kui taotlust ei ole esitanud kinnisasja omanik, ja vajaduse korral kinnisasjaga piirneva kinnisasja omanik.

(8) Kui ei esine ühtegi käesoleva paragrahvi lõikes 7 sätestatud alust ega käesoleva seaduse § 23 lõikes 3 sätestatud alust, toimetab Maa- ja Ruumiamet ehitusteatise esitajale mõistliku aja jooksul kätte teatise selle kohta, et võib alustada maaparandussüsteemi ehitamist.

(9) Kui Maa- ja Ruumiamet on ehitusteatise esitajat teavitanud vajadusest viia ehitamine, ehitusprojekt või ehituskava käesoleva paragrahvi lõike 7 punktides 1–3 sätestatuga vastavusse ja ehitusteatise esitaja on ettenähtud tähtpäevaks ehitamise, ehitusprojekti ja ehituskava nimetatud nõuetega vastavusse viinud ning ei esine ühtegi lõike 7 punktides 4–7 sätestatud alust ega käesoleva seaduse § 23 lõike 3 punktides 2–10 sätestatud alust, toimetab Maa- ja Ruumiamet ehitusteatise esitajale mõistliku aja jooksul kätte teatise selle kohta, et võib alustada maaparandussüsteemi ehitamist.

(10) Ehitusteatise alusel võib maaparandussüsteemi ehitada seitsme aasta jooksul käesoleva paragrahvi lõikes 6 sätestatud juhul ehitusteatise esitamisest või lõigetes 8 ja 9 sätestatud juhul Maa- ja Ruumiameti ehitamisega alustamist lubava teatise kättetoimetamisest.

(11) Kui esineb käesoleva paragrahvi lõike 7 punktides 4–7 sätestatud alus, esitab Maa- ja Ruumiamet ehitusteatise samades punktides nimetatud asutustele ja isikutele kooskõlastamiseks või arvamuse andmiseks.

(12) Ehitusteatis loetakse vaikimisi kooskõlastatuks, kui käesoleva paragrahvi lõike 7 punktide 4–7 kohane kooskõlastus või arvamus ei ole laekunud kümne päeva jooksul ehitusteatise saamisest arvates, välja arvatud juhul, kui seaduses on sätestatud pikem tähtaeg või tähtaja pikendamist on põhjendatult taotletud.

(13) Kui esineb vähemalt üks käesoleva paragrahvi lõike 7 punktides 4–7 sätestatud alus, annab Maa- ja Ruumiamet maaparandussüsteemi ehitusloa (edaspidi ka *ehitusluba*), milles muu hulgas sisalduvad kontrolli tulemusel esitatavad nõuded, või keeldub ehitusloa andmisest.

(14) Käesoleva paragrahvi lõigetes 6, 8 ja 9 sätestatud juhul tehakse teave ehitusteatise esitamise kohta ja lõikes 13 sätestatud juhul ehitusloa andmise kohta kättesaadavaks asjaomasele kohaliku omavalitsuse üksusele.“;

**18)** paragrahvi 21 lõiked 1 ja 2 muudetakse ning sõnastatakse järgmiselt:

„(1) Ehitusluba annab õiguse ehitada ehitusloale märgitud kinnisasjale ehitusprojektile või ehituskavale vastava maaparandussüsteemi.

(2) Ehitusluba kehtib seitse aastat. Põhjendatud juhul võib ehitusloa kehtivuseks sätestada pikema tähtaja või muuta ehitusloa kehtivust.“;

**19)** paragrahvi 21 lõiked 3 ja 4 ning § 22 tunnistatakse kehtetuks;

**20)** paragrahvi 23 tekst muudetakse ja sõnastatakse järgmiselt:

„(1) Ehitusluba antakse, kui ehitamine ja ehitusprojekt või ehituskava vastab õigusaktides sätestatud nõuetele.

(2) Ehitusloale kantakse vähemalt järgmised andmed:

1) ehitusloa number ja kuupäev;

2) ehitusteatise number ja kuupäev;

3) käesoleva seaduse § 12 lõike 3 punktides 4–9 ning § 201 lõike 2 punktides 2–5 nimetatud andmed.

(3) Maa- ja Ruumiamet keeldub ehitusloa andmisest, kui esineb vähemalt üks järgmistest alustest:

1) Maa- ja Ruumiamet on ehitusteatise esitajat teavitanud vajadusest viia ehitamine, ehitusprojekt või ehituskava käesoleva seaduse § 201 lõike 7 punktides 1–3 sätestatuga vastavusse ning ehitusteatise esitaja on jätnud selle ettenähtud tähtpäevaks tegemata;

2) Maa- ja Ruumiameti hinnangul ei ole võimalik ehitamist, ehitusprojekti või ehituskava käesoleva seaduse § 201 lõike 7 punktides 1–3 sätestatuga vastavusse viia;

3) on algatatud planeering ja sellega seoses on kehtestatud ajutine ehituskeeld;

4) maaparanduse uurimistöö on tegemata;

5) ehitusprojekti või üksikrajatise ehituskava on koostanud isik, kes ei ole esitanud majandustegevusteadet käesoleva seaduse § 35 lõike 2 punktis 2 nimetatud tegevusalal tegutsemiseks;

6) ehitusprojekti või üksikrajatise ehituskava ei ole koostanud või kontrollinud käesoleva seaduse § 36 lõikes 2 nimetatud vastutav spetsialist maaparandussüsteemi projekteerimise või maaparanduse ekspertiisi alal;

7) käesoleva seaduse § 201 lõike 7 punktis 4 või 5 nimetatud asutus on jätnud ehitusteatise põhjendatud juhul kooskõlastamata või ehitise kaitsevööndit põhjustava teise ehitise omanik ei anna nõusolekut kalduda kõrvale kaitsevööndis kehtivatest piirangutest ning ehitusteatist ei ole võimalik muuta selliselt, et see vastaks kooskõlastuse tingimustele või ehitise kaitsevööndis kehtivatele piirangutele;

8) oluline keskkonnamõju on hindamata, kuigi keskkonnamõju hindamine on ette nähtud, või ehitatava maaparandussüsteemiga kaasneb oluline keskkonnamõju, mida ei ole võimalik piisavalt vältida ega leevendada;

9) projekteerimistingimuste väljaandmisest on möödunud üle kolme aasta;

10) ehitusteatises on esitatud teadvalt valeandmeid, mis mõjutavad ehitusloa andmise otsustamist.

(4) Maa- ja Ruumiamet teeb ehitusloa andmise või selle andmisest keeldumise otsuse 60 päeva jooksul käesoleva seaduse § 201 lõigetes 2–5 nimetatud nõuetekohaste dokumentide saamisest arvates.“;

**21)** paragrahvi 24 lõige 1 muudetakse ja sõnastatakse järgmiselt:

„(1) Maa- ja Ruumiamet tunnistab ehitusloa kehtetuks, kui:

1) ehitusteatise aluseks olnud ehitusprojekti või ehituskava muudetakse selliselt, et ehitatav maaparandussüsteem on ohtlik inimese elule või tervisele, varale või keskkonnale;

2) ehitusteatise esitaja on esitanud teadvalt valeandmeid, mis mõjutasid ehitusloa andmise otsustamist;

3) kinnisasja omanik, kelle kinnisasjal paikneb maaparandussüsteem või selle osa, on esitanud sellekohase taotluse ja teisel isikul puudub ehitusloa kehtivuse vastu õigustatud huvi.“;

**22)** paragrahvi 24 lõike 2 punkti 2 täiendatakse pärast sõna „ehitusprojektile“ sõnadega „või ehituskavale“;

**23)** paragrahvid 25–28 tunnistatakse kehtetuks;

**24)** paragrahvi 29 lõike 1 punktid 2 ja 3 muudetakse ning sõnastatakse järgmiselt:

„2) tagab maaparandussüsteemi ehitamisest teavitamise;

3) tagab maaparandussüsteemi ehitamise ehitusloa või -teatise alusel ja ehitusprojekti või ehituskava kohaselt;“;

**25)** paragrahvi 29 lõike 1 punkt 4 tunnistatakse kehtetuks;

**26)** paragrahvi 29 lõike 1 punkt 6 muudetakse ja sõnastatakse järgmiselt:

„6) tagab pärast maaparandussüsteemi valmimist selle kasutamisest teavitamise;“;

**27)** paragrahvi 30 lõike 2 esimene lause muudetakse ja sõnastatakse järgmiselt:

„Omanikujärelevalvet ei tohi teha ettevõtja, kes maaparandussüsteemi ehitab või on koostanud selle maaparandussüsteemi ehitusprojekti.“;

**28)** paragrahvi 30 lõige 8 muudetakse ja sõnastatakse järgmiselt:

„(8) Käesolevat paragrahvi ei kohaldata väikesüsteemi ehitamise ja käesoleva seaduse § 201 lõikes 5 nimetamata üksikrajatise ehitamise suhtes.“;

**29)** seadust täiendatakse §-ga 301 järgmises sõnastuses:

„**§ 301. Maaparandussüsteemi kasutamisest teavitamine**

(1) Maa- ja Ruumiametile tuleb 90 päeva jooksul maaparandussüsteemi valmimisest arvates esitada maaparandussüsteemi kasutusteatis (edaspidi *kasutusteatis*).

(2) Väikesüsteemi ja üksikrajatise puhul tuleb kasutusteatis Maa- ja Ruumiametile esitada kümne päeva jooksul väikesüsteemi või üksikrajatise valmimisest arvates.

(3) Kasutusteatises märgitakse järgmised asjakohased andmed:

1) käesoleva seaduse § 12 lõike 3 punktides 1 ja 2 ning 4–9 nimetatud andmed;

2) käesoleva seaduse 201 lõike 2 punktides 6–8 nimetatud andmed;

3) väikesüsteemi teostusjoonise koostaja andmed;

4) maaparandussüsteemi tehnilised andmed maaparandusehitiste kaupa.

(4) Kasutusteatisega koos esitatakse käesoleva seaduse § 10 lõigetes 2–22 nimetatud ehitusdokumendid ja olemasolu korral ehitusprojekti ekspertiisiakt.

(5) Kui Maa- ja Ruumiamet ei teavita kasutusteatise esitajat kümne päeva jooksul kasutusteatise saamisest arvates vajadusest teha selles esitatud andmete lisakontrolli, võib alustada maaparandussüsteemi kasutamist.

(6) Maa- ja Ruumiamet kontrollib kasutusteatise saamisel selle nõuetekohasust ja vajaduse korral muu hulgas seda, kas valminud maaparandussüsteem vastab maaparandussüsteemi nõuetele ja on ehitatud ehitusprojekti või ehituskava kohaselt.

(7) Kui valminud maaparandussüsteem vastab maaparandussüsteemi nõuetele ja on ehitatud ehitusprojekti või ehituskava kohaselt ning ei esine ühtegi käesoleva seaduse § 311 lõikes 3 sätestatud alust, toimetab Maa- ja Ruumiamet kasutusteatise esitajale mõistliku aja jooksul kätte teatise selle kohta, et võib alustada maaparandussüsteemi kasutamist.

(8) Kui Maa- ja Ruumiamet on kasutusteatise esitajat teavitanud vajadusest viia maaparandussüsteem maaparandussüsteemi nõuetega, ehitusprojekti või ehituskavaga vastavusse ja kasutusteatise esitaja on ettenähtud tähtpäevaks maaparandussüsteemi selle nõuetega, ehitusprojekti või ehituskavaga vastavusse viinud ning ei esine ühtegi käesoleva seaduse § 311 lõike 3 punktis 2 või 3 sätestatud alust, toimetab Maa- ja Ruumiamet kasutusteatise esitajale mõistliku aja jooksul kätte teatise selle kohta, et võib alustada maaparandussüsteemi kasutamist.

(9) Maa- ja Ruumiamet võib anda maaparandussüsteemi kasutusloa (edaspidi ka *kasutusluba*), milles esitab maaparandussüsteemi kasutamise täpsemad tingimused.

(10) Maa- ja Ruumiamet määrab vajaduse korral kasutusloa kõrvaltingimused, millega tagatakse maaparandussüsteemi nõuetekohane toimimine, sealhulgas kohustus maaparandussüsteemi uuendada või rekonstrueerida, ja uuendamise või rekonstrueerimise lõpetamise tähtpäeva.

(11) Kui kasutusteatis esitatakse sellise maaparandussüsteemi kuuluva maaparandusehitise kohta, mille hoiuks on asutatud maaparandusühistu, saadab Maa- ja Ruumiamet käesoleva paragrahvi lõigetes 5, 7 ja 8 sätestatud juhul kasutusteatise või lõikes 9 sätestatud juhul kasutusloa ärakirja asjaomasele maaparandusühistule.

(12) Käesoleva paragrahvi lõigetes 5, 7 ja 8 sätestatud juhul tehakse teave kasutusteatise esitamise kohta ja lõikes 9 sätestatud juhul teave kasutusloa andmise kohta kättesaadavaks asjaomasele kohaliku omavalitsuse üksusele.

(13) Kasutusteatise sisu nõuded kehtestab [valdkonna eest vastutav minister](https://www.riigiteataja.ee/akt/dyn=123112022007&id=118122018009) määrusega.“;

**30)** paragrahv 31 muudetakse ja sõnastatakse järgmiselt:

„**§ 31. Maaparandussüsteemi kasutusluba**

(1) Kasutusluba annab õiguse kasutada ehitusprojekti või ehituskava kohaselt ehitatud maaparandussüsteemi.

(2) Kasutusluba on tähtajatu.“;

**31)** seadust täiendatakse §-ga 311 järgmises sõnastuses:

„**§ 311. Maaparandussüsteemi kasutusloa andmine, kasutusloa andmisest keeldumine ja kasutusloa kehtetuks tunnistamine**

(1) Maa- ja Ruumiamet annab maaparandussüsteemi kasutusloa, kui valminud maaparandussüsteem on ehitatud käesolevas seaduses sätestatud nõudeid järgides ja ehitusprojekti või ehituskava kohaselt ning vastab maaparandussüsteemi nõuetele.

(2) Kasutusloale kantakse järgmised asjakohased andmed:

1) kasutusloa number ja kuupäev;

2) kasutusteatise number ja kuupäev;

3) käesoleva seaduse § 12 lõike 3 punktides 4–9 nimetatud andmed;

4) käesoleva seaduse § 301 lõike 3 punktis 4 nimetatud andmed.

(3) Maa- ja Ruumiamet keeldub kasutusloa andmisest, kui esineb vähemalt üks järgmistest alustest:

1) Maa- ja Ruumiamet on kasutusteatise esitajat teavitanud vajadusest viia maaparandussüsteem vastavusse maaparandussüsteemi nõuetega, ehitusprojekti või ehituskavaga ning kasutusteatise esitaja on jätnud selle ettenähtud tähtpäevaks tegemata;

2) maaparandussüsteem ei vasta olulisel määral ehitusprojektile või ehituskavale, on ohtlik inimese elule või tervisele, varale või keskkonnale;

3) algatatud on ehitamise aluseks olnud ehitusloa kehtetuks tunnistamine.

(4) Maa- ja Ruumiamet teeb kasutusloa andmise või selle andmisest keeldumise otsuse 30 päeva jooksul käesoleva seaduse § 301 lõigetes 3 ja 4 nimetatud nõuetekohaste dokumentide saamisest arvates.

(5) Kui ilmastikutingimused ei võimalda Maa- ja Ruumiametil maaparandussüsteemi kohapeal kontrollida, pikeneb kasutusloa andmine ajani, millal kohapeal kontrollimine on võimalik.

(6) Maa- ja Ruumiamet tunnistab kasutusloa kehtetuks käesoleva seaduse § 54 lõikes 1 sätestatud maaparandussüsteemi kasutusotstarbe lõppenuks lugemise korral.

(7) Kasutusloa sisu nõuded kehtestab [valdkonna eest vastutav minister](https://www.riigiteataja.ee/akt/dyn=123112022007&id=118122018009) määrusega.“;

**32)** paragrahvid 32–34 tunnistatakse kehtetuks;

**33)** paragrahvi 35 lõike 2 sissejuhatav lauseosa muudetakse ja sõnastatakse järgmiselt:

„Ettevõtja esitab majandustegevuse registrisse majandustegevusteate, kui ta tegutseb vähemalt ühel järgmistest tegevusaladest:“;

**34)** paragrahvi 35 lõike 4 teine lause tunnistatakse kehtetuks;

**35)** paragrahvi 35 täiendatakse lõikega 41 järgmises sõnastuses:

„(41) Ehituskava, välja arvatud väikesüsteemi ehituskava võib koostada isik, kes vastab käesoleva seaduse § 36 lõigetes 2‒4 vastutavale spetsialistile esitatud nõuetele.“;

**36)** paragrahvi 35 lõikes 6 asendatakse sõnad „maaparandusalal tegutsevate ettevõtjate“ sõnaga „majandustegevuse“;

**37)** paragrahvi 35 täiendatakse lõigetega 8 ja 9 järgmises sõnastuses:

„(8) Kui majandustegevuse seadustiku üldosa seaduse § 58 lõikes 1 nimetatud teadet ei esitata Eesti teabevärava kaudu, siis esitatakse see koos vastutava spetsialisti kinnitusega Maa- ja Ruumiametile, kes kannab teates ja vastutava spetsialisti kinnituses sisalduvad andmed majandustegevuse registrisse.

(9) Kui vastutav spetsialist ei esita kinnitust või kinnitusest loobumise teadet Eesti teabevärava kaudu, siis esitab ta selle Maa- ja Ruumiametile, kes kannab kinnituse või sellest loobumise teate majandustegevuse registrisse.“;

**38)** paragrahvi 36 lõikeid 2 ja 3 täiendatakse pärast sõna „aastat“ tekstiosaga „viimase 15 aasta jooksul“;

**39)** paragrahvi 36 täiendatakse lõikega 81 järgmises sõnastuses:

„(81) Valdkonna eest vastutav minister võib määrusega kehtestada maaparanduse uurimistöö, maaparandussüsteemi projekteerimise, maaparanduse omanikujärelevalve, maaparanduse ekspertiisi ja maaparandusehituse ala vastutava spetsialisti hariduseelduse täpsemad nõuded.“;

**40)** seaduse 4. peatükk tunnistatakse kehtetuks;

**41)** paragrahvi 39 tekst muudetakse ja sõnastatakse järgmiselt:

„(1) Maaparandussüsteemide register on andmekogu, mille eesmärk on avaldada teavet kavandatavate, ehitatavate ja olemasolevate maaparandussüsteemide ja nendega seotud menetluste kohta ning võimaldada pidada arvestust ja teostada järelevalvet kõigi nende maaparandussüsteemide üle.

(2) Maaparandussüsteemide registri põhimääruse kehtestab valdkonna eest vastutav minister määrusega.

(3) Maaparandussüsteemide registri põhimääruses kehtestatakse:

1) volitatud töötleja;

2) vastutava töötleja ja volitatud töötleja ülesanded;

3) kogutavate andmete täpsem koosseis ja andmekogusse kandmise kord;

4) andmetele juurdepääsu ja andmete väljastamise kord;

5) andmete säilitamise täpsemad tähtajad, tingimused ja kord;

6) muud korraldusküsimused.

(4) Maaparandussüsteemide registri vastutav töötleja on Maa- ja Ruumiamet.“;

**42)** paragrahvi 40 täiendatakse lõikega 31 järgmises sõnastuses:

„(31) Käesoleva seaduse §-s 3 nimetatud maaparandussüsteemide andmed kantakse maaparandussüsteemide registrisse ja maakatastri kitsendusi põhjustavate objektide kaardile (edaspidi *kitsenduste kaart*).“;

**43)** paragrahvi 40 lõiked 4 ja 6 tunnistatakse kehtetuks;

**44)** paragrahvi 42 pealkirja täiendatakse pärast sõna „avaldamine“ sõnadega „ja säilitamine“;

**45)** paragrahvi 42 lõige 2 tunnistatakse kehtetuks;

**46)** paragrahvi 42 täiendatakse lõikega 3 järgmises sõnastuses:

„(3) Maaparandussüsteemide registrisse kantud isikuandmeid säilitatakse kuni kümme aastat maaparandusehitise või -süsteemi kasutusotstarbe lõppemise päevast arvates.“;

**47)** paragrahv 43 tunnistatakse kehtetuks;

**48)** paragrahvi 44 lõige 2 muudetakse ja sõnastatakse järgmiselt:

„(2) Maaparandussüsteemi omanik ja maaparandusühistu ei tohi maaparandushoiutöö tegemisega või tegemata jätmisega takistada veevoolu maaparandussüsteemis ega kahjustada keskkonnaseisundit ja maaparandussüsteemi.“;

**49)** paragrahvi 46 täiendatakse lõikega 11 järgmises sõnastuses:

„(11) Maaparandussüsteemi üldparameetrid on eelkõige maaparandussüsteemi pindala, reguleeriva võrgu pikkus, kuivendus- või niisutusviis ning kuivendusintensiivsuse aste.“;

**50)** paragrahvi 46 lõike 2 esimene lause muudetakse ja sõnastatakse järgmiselt:

„Riigi poolt korras hoitava ühiseesvoolu uuendamiseks võib koostada käesoleva seaduse § 16 lõike 4 alusel kehtestatud maaparandussüsteemi projekteerimisnormide kohaselt ühiseesvoolu uuendusprojekti.“;

**51)** paragrahvi 47 lõiked 1 ja 2 muudetakse ning sõnastatakse järgmiselt:

„(1) Maaparandussüsteemis, maaparandussüsteemi maa-alal, eesvoolu kaitsevööndis ja eesvoolu kaitselõigul on keelatud takistada veevoolu ja paisutada vett, kui selleks puudub käesoleva seaduse § 501 lõikes 1 nimetatud Maa- ja Ruumiameti nõusolek.

(2) Maaparandussüsteemis ei tohi olla selle toimimist takistavat looduslikku voolutakistust, sealhulgas koprapaisu.“;

**52)** paragrahvi 47 lõiked 4, 5 ja 7‒10 tunnistatakse kehtetuks;

**53)** paragrahvi 47 täiendatakse lõikega 61 järgmises sõnastuses:

„(61) Drenaaž on kuivendusvõrgu maa-alune torustik.“;

**54)** paragrahvi 47 lõige 11 muudetakse ja sõnastatakse järgmiselt:

„(11) Maaparandussüsteemi omanik või käesoleva seaduse § 73 kohases maaparandusühistu tegevuskavas ettenähtud ulatuses maaparandusühistu teeb maaparandussüsteemi ja selle maa-ala maaparandushoiutööd, et maaparandussüsteem vastaks selle kasutamise kestel käesoleva seaduse § 5 lõigetes 1‒5 sätestatud nõuetele.“;

**55)** paragrahvi 47 täiendatakse lõikega 12 järgmises sõnastuses:

„(12) Maaparandussüsteemi omanik ja maaparandusühistu järgivad maaparandushoiutööd tehes käesoleva seaduse § 44 lõike 5 alusel kehtestatud nõudeid ja ehitusseadustiku §-des 7‒10 sätestatud põhimõtteid.“;

**56)** paragrahvi 48 pealkirja täiendatakse pärast sõna „kaitsevöönd“ sõnadega „ja kaitselõik“;

**57)** paragrahvi 48 lõiked 3‒6 ja 8‒10 tunnistatakse kehtetuks;

**58)** paragrahvi 48 täiendatakse lõikega 13 järgmises sõnastuses:

„(13) Eesvoolu kaitselõik on kuivendussüsteemi suubla osa, mille veetaseme reguleerimine mõjutab maaparandussüsteemi nõuetekohast toimimist. Kui veetaseme reguleerimine võib mõjutada maaparandussüsteemi nõuetekohast toimimist, määrab Maa- ja Ruumiamet kaitselõigu ulatuse.“;

**59)** paragrahvi 49 täiendatakse lõigetega 11 ja 12 järgmises sõnastuses:

„(11) Väikesüsteemi puhul on maaparandushoiu kohustus üksnes selle eesvoolu osas.

(12) Maaparandussüsteemi ühiseesvoolu korrashoidu korraldavad maaparandussüsteemi omanikud omavahelise kokkuleppe alusel.“;

**60)** paragrahvi 49 lõige 8 muudetakse ja sõnastatakse järgmiselt:

„(8) Kui koprapais takistab riigi poolt korras hoitava ühiseesvoolu toimimist, korraldab kinnisasja omanik koprajahi või kopra väljapüügi.“;

**61)** paragrahv 50 tunnistatakse kehtetuks;

**62)** seadust täiendatakse §-dega 501–504 järgmises sõnastuses:

„**§ 501. Maaparandussüsteemi mõjutav muu tegevus**

(1) Maaparandussüsteemis, maaparandussüsteemi maa-alal, eesvoolu kaitsevööndis või eesvoolu kaitselõigul maaparandussüsteemi mõjutava muu tegevuse (edaspidi koos *maaparandussüsteemi mõjutav muu tegevus*) kavandamiseks on vajalik Maa- ja Ruumiameti nõusolek.

(2) Käesoleva paragrahvi lõikes 1 sätestatut kohaldatakse väikesüsteemi puhul väikesüsteemi eesvoolu kaitsevööndi suhtes.

(3) Maaparandussüsteemi mõjutav muu tegevus on eelkõige:

1) sellise muu ehitise ehitamine, mis ei ole maaparandussüsteemi hoone ega rajatis;

2) maaparandussüsteemi või selle eesvoolu kaitselõigu veetaseme reguleerimine;

3) heit- ja sademevee ning muu vee, mis pärineb väljastpoolt drenaaži maa-ala, juhtimine drenaaži;

4) drenaaži maa-alale heitvee immutamine;

5) poldri kasutamise režiimi muutmine;

6) kollektoreesvoolu kaitsevööndis lõhkamis-, puurimis-, kaeve- või muu töö tegemine pinnases;

7) drenaažiga põllumajandusmaal haritava maa või loodusliku rohumaa muutmine metsamaaks;

8) drenaažiga põllumajandusmaale või eesvoolu kaitsevööndisse puu- ja põõsasistandiku rajamine;

9) väljaspool maaparandussüsteemi koondatud vee (edaspidi *lisavesi*) juhtimine avatud eesvoolu või kuivenduskraavi.

**§ 502. Maaparandussüsteemi mõjutava muu tegevuse kooskõlastamine või kooskõlastamata jätmine**

(1) Kui maaparandussüsteemi mõjutava muu tegevuse kavandamine eeldab sellise loa olemasolu, mida ei anna Maa- ja Ruumiamet, või sellise teatise esitamist, mida ei menetle Maa- ja Ruumiamet, siis kooskõlastab loa andja või teatise menetleja nimetatud tegevuse Maa- ja Ruumiametiga.

(2) Maa- ja Ruumiamet kooskõlastab maaparandussüsteemi mõjutava muu tegevuse, kui see ei kahjusta maaparandussüsteemi, ei takista maaparandussüsteemi nõuetekohast toimimist ega eesvoolul nõuetekohase hoiutöö tegemist.

(3) Vajaduse korral määrab Maa- ja Ruumiamet kooskõlastuse kõrvaltingimused, millega tagatakse maaparandussüsteemi nõuetekohane toimimine, sealhulgas kohustuse maaparandussüsteemi mõjutava muu tegevuse võimaldamiseks maaparandussüsteem uuendada või rekonstrueerida, ja uuendamise või rekonstrueerimise lõpetamise tähtpäeva.

(4) Maa- ja Ruumiamet jätab maaparandussüsteemi mõjutava muu tegevuse kooskõlastamata, kui seda tegevust ei ole võimalik teha selliselt, et oleks tagatud maaparandussüsteemi nõuetekohane toimimine.

(5) Maa- ja Ruumiamet kooskõlastab käesoleva seaduse § 501 lõike 3 punktides 1‒8 nimetatud maaparandussüsteemi mõjutava muu tegevuse või jätab nimetatud tegevuse kooskõlastamata kümne päeva jooksul asjakohase taotluse või teatise saamisest arvates.

(6) Maa- ja Ruumiamet kooskõlastab käesoleva seaduse § 501 lõike 3 punktis 9 nimetatud maaparandussüsteemi mõjutava muu tegevuse või jätab nimetatud tegevuse kooskõlastamata 60 päeva jooksul asjakohase taotluse või teatise saamisest arvates.

(7) Maaparandussüsteemi mõjutava muu tegevusega alustamiseks loetakse Maa- ja Ruumiameti nõusolek antuks, kui Maa- ja Ruumiamet on nimetatud tegevuse kooskõlastanud.

**§ 503. Maaparandussüsteemi mõjutavast muust tegevusest teavitamine ning selle tegevusega alustamiseks nõusoleku andmine või nõusoleku andmisest keeldumine**

(1) Kui maaparandussüsteemi mõjutava muu tegevuse kavandamine ei eelda käesoleva seaduse § 502 lõikes 1 nimetatud loa olemasolu või teatise esitamist, esitab nimetatud tegevuse kavandaja Maa- ja Ruumiametile vähemalt kümme päeva enne tegevusega alustamist maaparandussüsteemi mõjutava muu tegevuse teatise.

(2) Maaparandussüsteemi mõjutava muu tegevuse teatises märgitakse:

1) teatise esitaja nimi, kontaktandmed, teatise esitamise kuupäev ja selle esitaja allkiri;

2) tegevusega hõlmatava kinnisasja andmed, sealhulgas katastritunnus;

3) tegevuse eesmärk, sealhulgas tegevuse kirjeldus ja tegevuse elluviimise asukoht kinnisasjal;

4) muud tegevust kirjeldavad andmed.

(3) Kui Maa- ja Ruumiamet ei teavita maaparandussüsteemi mõjutava muu tegevuse teatise esitajat kümne päeva jooksul nimetatud teatise saamisest arvates vajadusest teha teatises esitatud andmete lisakontrolli, loetakse Maa- ja Ruumiameti nõusolek maaparandussüsteemi mõjutava muu tegevusega alustamiseks antuks ja selle tegevusega võib alustada.

(4) Maa- ja Ruumiamet kontrollib maaparandussüsteemi mõjutava muu tegevuse teatise saamisel selle nõuetekohasust ja vajaduse korral muu hulgas seda, kas seoses nimetatud teatises märgitud maaparandussüsteemi mõjutava muu tegevusega tuleb:

1) teha muudatusi;

2) maaparandussüsteem rekonstrueerida või seda uuendada;

3) kooskõlastada tegevus asutusega, kelle seadusest tulenev pädevus on seotud selle tegevusega;

4) esitada nimetatud teatis arvamuse avaldamiseks asutusele või isikule, kelle huve kavandatav tegevus võib mõjutada;

5) kaasata menetlusse kinnisasja omanik, kelle kinnisasjale seda tegevust kavandatakse, kui nimetatud teatist ei ole esitanud kinnisasja omanik, ja vajaduse korral kinnisasjaga piirneva kinnisasja omanik.

(5) Kui kontrolli tulemusel ei ole vaja maaparandussüsteemi mõjutava muu tegevusega seoses muudatusi teha ning ei esine ühtegi käesoleva paragrahvi lõike 4 punktides 2–5 või lõikes 11 sätestatud alust, toimetab Maa- ja Ruumiamet maaparandussüsteemi mõjutava muu tegevuse teatise esitajale mõistliku aja jooksul kätte teatise selle kohta, et tegevusega võib alustada, ning Maa- ja Ruumiameti nõusolek maaparandussüsteemi mõjutava muu tegevusega alustamiseks loetakse antuks.

(6) Kui Maa- ja Ruumiamet on teavitanud maaparandussüsteemi mõjutava muu tegevuse teatise esitajat vajadusest maaparandussüsteemi mõjutava muu tegevusega seoses muudatusi teha ja nimetatud teatise esitaja on ettenähtud tähtpäevaks muudatused teinud ning ei esine ühtegi käesoleva paragrahvi lõike 4 punktides 2–5 või lõikes 11 sätestatud alust, toimetab Maa- ja Ruumiamet nimetatud teatise esitajale mõistliku aja jooksul kätte teatise selle kohta, et tegevusega võib alustada, ning Maa- ja Ruumiameti nõusolek maaparandussüsteemi mõjutava muu tegevusega alustamiseks loetakse antuks.

(7) Käesoleva paragrahvi lõike 4 punktides 3–5 sätestatud juhtudel esitab Maa- ja Ruumiamet maaparandussüsteemi mõjutava muu tegevuse teatise samades punktides nimetatud asutustele ja isikutele kooskõlastamiseks või arvamuse andmiseks.

(8) Maaparandussüsteemi mõjutava muu tegevuse teatis loetakse vaikimisi kooskõlastatuks, kui käesoleva paragrahvi lõike 4 punktide 3–5 kohane kooskõlastus või arvamus ei ole laekunud kümne päeva jooksul nimetatud teatise saamisest arvates, välja arvatud juhul, kui seaduses on sätestatud pikem tähtaeg või tähtaja pikendamist on põhjendatult taotletud.

(9) Kui esineb vähemalt üks käesoleva paragrahvi lõike 4 punktides 2–5 sätestatud alus, annab Maa- ja Ruumiamet nõusoleku haldusaktina, milles muu hulgas sisalduvad kontrolli tulemusel esitatavad nõuded ja käesoleva seaduse § 502 lõikes 3 nimetatud kõrvaltingimused, või keeldub nõusoleku andmisest.

(10) Maa- ja Ruumiamet annab nõusoleku maaparandussüsteemi mõjutava muu tegevusega alustamiseks, kui see tegevus ei kahjusta maaparandussüsteemi ega takista maaparandussüsteemi nõuetekohast toimimist ja eesvoolul nõuetekohase hoiutöö tegemist.

(11) Maa- ja Ruumiamet keeldub maaparandussüsteemi mõjutava muu tegevusega alustamiseks nõusoleku andmisest, kui seda tegevust ei ole võimalik teha selliselt, et oleks tagatud maaparandussüsteemi nõuetekohane toimimine.

(12) Maa- ja Ruumiamet annab käesoleva paragrahvi lõikes 10 nimetatud nõusoleku või keeldub selle andmisest käesoleva seaduse § 501 lõike 3 punktides 1‒8 nimetatud maaparandussüsteemi mõjutava muu tegevuse puhul 30 päeva jooksul nõuetekohasest maaparandussüsteemi mõjutava muu tegevuse teatise saamisest arvates.

(13) Maa- ja Ruumiamet annab käesoleva paragrahvi lõikes 10 nimetatud nõusoleku või keeldub selle andmisest käesoleva seaduse § 501 lõike 3 punktis 9 nimetatud maaparandussüsteemi mõjutava muu tegevuse puhul 60 päeva jooksul nõuetekohasest maaparandussüsteemi mõjutava muu tegevuse teatise saamisest arvates.

**§ 504. Maaparandussüsteemi rekonstrueerimine või uuendamine maaparandussüsteemi mõjutava muu tegevuse kooskõlastuse või nimetatud tegevusega alustamiseks nõusoleku saamiseks**

(1) Kui kavandatava maaparandussüsteemi mõjutava muu tegevusega kahjustatakse maaparandussüsteemi või takistatakse selle nõuetekohast toimimist, siis kooskõlastab Maa- ja Ruumiamet nimetatud tegevuse või annab sellega alustamiseks nõusoleku tingimusel, et:

1) maaparandussüsteemi osa, mis jääb kavandatava tegevusega hõlmatud maa-alalt välja, rekonstrueeritakse etteantud tähtpäevaks iseseisvalt toimivaks ning maaparandussüsteemide registrisse ja kitsenduste kaardile tehakse asjakohane muudatus või

2) maaparandussüsteemi osa, mis jääb kavandatava tegevusega hõlmatud maa-alale, jäetakse toimima koos ülejäänud maaparandussüsteemi osaga ning kehtima jääb käesolevast seadusest tulenev maaparandushoiu kohustus.

(2) Käesoleva paragrahvi lõike 1 punktis 1 sätestatud juhul võib Maa- ja Ruumiamet maaparandussüsteemi mõjutava muu tegevuse kooskõlastamisel või tegevusega alustamiseks nõusoleku andmisel lubada maaparandussüsteem rekonstrueerida muu loa alusel. Sellisel juhul tuleb maaparandussüsteem rekonstrueerida maaparandussüsteemi projekteerimisnormide ja maaparandussüsteemi ehitamise nõuete kohaselt.

(3) Käesoleva paragrahvi lõikes 2 sätestatud juhul loetakse rekonstrueeritud maaparandussüsteemile kasutusluba antuks, kui Maa- ja Ruumiamet on muu ehitise kasutusloa taotluse kooskõlastanud ja ehitisele on muu ehitise kasutusluba antud.

(4) Kui avalikes huvides maaparandussüsteemi mõjutava muu tegevuse kavandamise korral tuleb maaparandussüsteem rekonstrueerida või uuendada, tagab maaparandussüsteemi nõuetekohase rekonstrueerimise ja kasutusele võtmise või uuendamise ning kannab rekonstrueerimise või uuendamise kulud nimetatud maaparandussüsteemi mõjutava muu tegevuse kavandaja. Maaparandussüsteemi omanikule kannab avalikes huvides maaparandussüsteemi mõjutava muu tegevuse kavandamise ja maaparandussüsteemi uuendamise kulud ning hüvitab selle käigus tehtud kahju nimetatud tegevuse kavandaja.

(5) Käesoleva paragrahvi lõikes 4 sätestatud juhul võib maaparandussüsteemi rekonstrueerida ja uuendada isik, kes tegutseb käesoleva seaduse § 35 lõike 2 punktis 5 nimetatud maaparandusalal, ning Maa- ja Ruumiameti nõudel maaparandussüsteemi rekonstrueerimise ja uuendamise omanikujärelevalvet teha isik, kes tegutseb § 35 lõike 2 punktis 3 nimetatud maaparandusalal.

(6) Käesoleva paragrahvi lõikes 5 nimetatud maaparandussüsteemi uuendamistöid tegev isik arvestab maaparandussüsteemi uuendamisel kavandatavat maaparandussüsteemi mõjutavat muud tegevust, koostab tehtud töö kohta akti ja teostusjoonise ning esitab nimetatud dokumendid maaparandussüsteemi omanikule ja Maa- ja Ruumiametile viie päeva jooksul uuendamistööde lõpetamisest arvates.“;

**63)** paragrahvid 51 ja 52 tunnistatakse kehtetuks;

**64)** paragrahvi 53 pealkiri muudetakse ja sõnastatakse järgmiselt:

„**§ 53. Avatud eesvoolu või kuivenduskraavi lisavee juhtimine**“;

**65)** paragrahvi 53 lõige 1 tunnistatakse kehtetuks;

**66)** paragrahvi 53 täiendatakse lõikega 11 järgmises sõnastuses:

„(11) Lisavett juhtiv isik käesoleva seaduse tähenduses on avatud eesvoolu (edaspidi käesolevas paragrahvis *eesvool*) või kuivenduskraavi lisavett juhtiva rajatise omanik.“;

**67)** paragrahvi 53 lõige 2 muudetakse ja sõnastatakse järgmiselt:

„(2) Kui eesvoolu või kuivenduskraavi lisavee juhtimise tõttu suureneb eesvoolu valgala või muutuvad oluliselt valgala hüdroloogilised karakteristikud, kontrollib käesoleva seaduse § 36 lõikes 2 nimetatud vastutav spetsialist maaparandussüsteemi projekteerimise alal arvutustega, kas eesvoolu või kuivenduskraavi lisavee juhtimise korral vastavad eesvoolu ja kuivenduskraavi sängi ristlõike suurus ning eesvoolul ja kuivenduskraavil paikneva rajatise ava suurus nõuetele.“;

**68)** paragrahvi 53 täiendatakse lõikega 21 järgmises sõnastuses:

„(21) Käesoleva paragrahvi lõikes 2 nimetatud arvutused esitatakse käesoleva seaduse § 502 lõikes 1 nimetatud kooskõlastuse taotluse või teatisega või § 503 lõikes 1 nimetatud maaparandussüsteemi mõjutava muu tegevuse teatisega.“;

**69)** paragrahvi 53 lõiked 4 ja 6‒8 tunnistatakse kehtetuks;

**70)** paragrahvi 53 lõikes 5 asendatakse sõnad „ei anna luba eesvoolu või kuivenduskraavi lisavee juhtimiseks“ sõnadega „jätab eesvoolu või kuivenduskraavi lisavee juhtimiseks asjakohase taotluse või teatise kooskõlastamata või selle tegevusega alustamiseks nõusoleku andmata“;

**71)** paragrahvi 53 täiendatakse lõikega 81 järgmises sõnastuses:

„(81) Lisavett juhtiv isik osaleb alates lisavee juhtimiseks kasutatava rajatise ühendamisest eesvoolu või kuivenduskraaviga selle maaparandussüsteemi maaparandushoiukulude katmisel, mille eesvoolu või kuivenduskraavi hakatakse lisavett juhtima.“;

**72)** paragrahvi 53 lõiked 9 ja 10 muudetakse ning sõnastatakse järgmiselt:

„(9) Kui selle maaparandussüsteemi ühishoiuks, millesse lisavett juhitakse, on moodustatud maaparandusühistu, osaleb eesvoolu või kuivenduskraavi lisavett juhtiv isik maaparandussüsteemi maaparandushoiukulude katmisel käesoleva paragrahvi lõike 10 alusel kehtestatud õigusaktis sätestatud ulatuses.

(10) Eesvoolu või kuivenduskraavi käesoleva paragrahvi lõikes 9 nimetatud lisavett juhtiva isiku maaparandushoiukulude suuruse arvutamise alused ja kulude tasumise täpsema korra kehtestab valdkonna eest vastutav minister määrusega.“;

**73)** paragrahvi 54 lõiked 2‒5 muudetakse ja sõnastatakse järgmiselt:

„(2) Kui maaparandussüsteemi kasutusotstarbe lõppenuks lugemist taotleb maaparandussüsteemi omanik, esitab ta Maa- ja Ruumiametile maaparandussüsteemi kasutusotstarbe lõppenuks lugemise taotluse.

(3) Maa- ja Ruumiamet kontrollib käesoleva paragrahvi lõikes 2 sätestatud juhul kohapeal samas lõikes nimetatud taotluse põhjendatust esimesel võimalusel, kuid hiljemalt ajaks, kui taotluse saamisest on möödunud kuus kuud.

(4) Maa- ja Ruumiamet teeb käesoleva paragrahvi lõikes 2 sätestatud juhul maaparandussüsteemi kasutusotstarbe lõppenuks lugemise või sellest keeldumise otsuse viie päeva jooksul lõikes 3 nimetatud kohapealse kontrolli tegemisest arvates.

(5) Maaparandussüsteemi kasutusotstarbe lõppenuks lugemise korral võib Maa- ja Ruumiamet käesoleva paragrahvi lõikes 2 sätestatud juhul kehtestada maaparandussüsteemi omanikule kõrvaltingimusena kohustuse maaparandussüsteem lammutada, kui maaparandussüsteem võib põhjustada ohtu inimesele, varale või keskkonnale.“;

**74)** paragrahvid 55‒57 tunnistatakse kehtetuks;

**75)** paragrahvi 62 lõikest 2 jäetakse välja sõnad „üle poole maaparandussüsteemi omanikest või kui korduvasutamiskoosolekul on selle poolt“;

**76)** paragrahvi 63 lõike 2 punktist 1 jäetakse välja tekstiosa „valgala piir,“;

**77)** paragrahvi 64 lõiked 3 ja 4 muudetakse ning sõnastatakse järgmiselt:

„(3) Asutamiskoosolek on otsustusvõimeline, kui sellel osalevad asutatava maaparandusühistu põhiliikmed, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest.

(4) Maaparandusühistu asutatakse, kui asutamise poolt hääletavad asutatava maaparandusühistu põhiliikmed, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest.“;

**78)** paragrahvi 64 lõiked 9–11 tunnistatakse kehtetuks;

**79)** paragrahvi 66 lõike 1 teine lause tunnistatakse kehtetuks;

**80)** paragrahvi 69 lõike 5 esimeses lauses asendatakse sõnad „ning maaparandussüsteemi piiri muutumisel ja maakorraldustoimingu tegemisel“ sõnaga „vajaliku“;

**81)** paragrahvi 73 lõige 2 tunnistatakse kehtetuks;

**82)** paragrahvi 80 lõige 2 muudetakse ja sõnastatakse järgmiselt:

„(2) Üldkoosolekul on maaparandusühistu lõpetamise otsus vastu võetud, kui selle poolt on hääletanud maaparandusühistu põhiliikmed, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest.“;

**83)** paragrahvi 87 lõiget 1 täiendatakse pärast sõnu „poolt maaparandussüsteemi“ sõnadega „ehitusteatiseta või“;

**84)** paragrahvi 88 lõige 1 muudetakse ja sõnastatakse järgmiselt:

„(1) Ehitusprojekti või -kava koostamise eest, kui see on põhjustanud projekti või kava järgi ehitatud maaparandussüsteemi mittenõuetekohase toimimise, –

karistatakse rahatrahviga kuni 300 trahviühikut.“;

**85)** paragrahvi 92 pealkirjas asendatakse tekstiosa „50, 51“ tekstiosaga „502, 503“;

**86)** paragrahvi 94 pealkirjas asendatakse sõnad „ettevõtjate register“ sõnadega „ettevõtjate registri andmed“;

**87)** paragrahvi 94 lõige 1 tunnistatakse kehtetuks;

**88)** paragrahvi 94 täiendatakse lõikega 11 järgmises sõnastuses:

“(11) Enne käesoleva lõike jõustumist kehtinud õigusaktide alusel asutatud maaparandusalal tegutsevate ettevõtjate registri andmeid käsitatakse käesoleva lõike jõustumisest alates majandustegevuse registri andmetena.“;

**89)** seadust täiendatakse §-dega 1101–1105 järgmises sõnastuses:

„**§ 1101. Maaparandussüsteemide registrisse kantud üksikust veejuhtmest koosnev maaparandussüsteem**

Enne käesoleva seaduse § 4 lõike 1 muudatuse jõustumist maaparandussüsteemide registrisse kantud maaparandussüsteem, mis koosneb üksikust veejuhtmest, loetakse pärast nimetatud muudatuse jõustumist § 4 lõikes 1 nimetatud reguleerivaks võrguks seni, kuni reguleeriva võrgu omanik ei ole taotlenud selle maaparandussüsteemi andmete kustutamist maaparandussüsteemide registrist.

**§ 1102. Lisavett juhtiva isiku maaparandushoiukulude katmisel osalemise erisus**

Enne käesoleva seaduse § 53 lõike 81 jõustumist avatud eesvoolu või kuivenduskraavi lisavee juhtimise korral osaleb lisavett juhtiv isik nende maaparandussüsteemi hoiukulude katmisel, mis tekivad pärast nimetatud sätte jõustumist.

**§ 1103. Vastutava spetsialisti kolmeaastase töökogemuse nõude erisus**

Vähem kui kolm aastat enne käesoleva seaduse § 36 lõigete 2 ja 3 muudatuste jõustumist vastutava spetsialistina tegutsemist alustanud isik, kellel ei ole nimetatud muudatuste jõustumise ajaks asjaomasel alal kolmeaastast töökogemust viimase 15 aasta jooksul, võib pärast nimetatud muudatuste jõustumist tegutsemist jätkata, kui ta tegutseb katkematult kolm aastat alates vastutava spetsialistina tegutsema hakkamisest.

**§ 1104. Maaparandushoiukava kehtivus**

(1) Maaparandusseaduse (RT I, 31.05.2018, 3) § 57 lõike 7 alusel kehtestatud maaparandushoiukava kehtib kuni maaparandushoiukava kehtetuks tunnistamiseni, kuid mitte kauem kui 2027. aasta 31. detsembrini.

(2) Maa- ja Ruumiamet kontrollib käesoleva paragrahvi lõikes 1 nimetatud maaparandushoiukava täitmist kuni selle kehtetuks tunnistamiseni, kuid mitte kauem kui 2027. aasta 31. detsembrini.

(3) Maaparandusühistu tegevuskava peab olema kooskõlas käesoleva paragrahvi lõikes 1 nimetatud maaparandushoiukavaga kuni selle kehtetuks tunnistamiseni, kuid mitte kauem kui 2027. aasta 31. detsembrini.

**§ 1105. Enne käesoleva paragrahvi jõustumist alustatud ehitus- ja kasutusloa ning muu tegevuse kavandamise loa menetluse ja loanõude rikkumise erisus**

Enne käesoleva paragrahvi jõustumist alustatud ehitus- ja kasutusloa ning maaparandussüsteemi mõjutava muu tegevuse kavandamise loa menetlusele ja loanõude rikkumisele kohaldatakse enne selle paragrahvi jõustumist kehtinud õigusnorme.“.

**§ 2. Keskkonnaseadustiku üldosa seaduse muutmine**

Keskkonnaseadustiku üldosa seaduse § 38 lõikest 5 jäetakse välja tekstiosa „või Maa- ja Ruumiameti“.

**§ 3. Veeseaduse muutmine**

Veeseaduse § 112 lõikest 5 jäetakse välja tekstiosa „maaparandushoiukava,“.

Lauri Hussar

Riigikogu esimees

Tallinn, ….. ……. 2026

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus … …..2026. a.

(allkirjastatud digitaalselt)

Vabariigi Valitsuse nimel