**Maaparandusseaduse ja** **teiste seaduste muutmise seaduse eelnõu seletuskiri**

**1. Sissejuhatus**

**1.1 Sisukokkuvõte**

Eelnõukohase seadusega muudetakse maaparandusseadust (edaspidi ka *MaaParS*), keskkonnaseadustiku üldosa seadust (edaspidi ka *KeÜS*) ja veeseadust.

Muudatused on tingitud järgmistest maaparandusseadusest tulenevatest probleemidest:

* vastutus ühiseesvoolu korrashoiu eest on ebaselge;
* ei ole üheselt arusaadav, mis on lisavesi, kes on lisavee juhtija ja millised on lisavee juhtija kohustused eesvoolu korrashoiu tagamisel;
* maaparandushoiukava on bürokraatlik dokument, mis ei täida oma eesmärki maaparandushoiutööde planeerimisel;
* maakorraldustoimingu tegemise ning kinnisasja sihtotstarbe ja kasutusotstarbe muutmise kooskõlastamine ei täida enam oma eesmärki ennetada maaparandussüsteemi kahjustavat tegevust;
* maaparandussüsteemi maa-alal, eesvoolu kaitsevööndis või eesvoolu kaitselõigul muu tegevuse kavandamiseks loa andmine on keeruline;
* maaparandussüsteemi ehitusloa menetlus on ajamahukas ka seal, kus ehitamisega kellegi huve ei kahjustata;
* teatud olukordades on ole võimalik ehitusluba 30 päeva jooksul anda;
* maaparandussüsteemi üksikrajatise ja väikesüsteemi, millele ei ole asukohast tulenevalt seatud avalik-õiguslikke kitsendusi ehitusõiguse saamine on liialt ajamahukas;
* väikesüsteemi määratlus on ebamäärane ja ajas muutuv ka siis, kui väikesüsteemi suurus ei muutu;
* väikesüsteemi kasutusloa taotlusega küsitakse dokumente, mis pole otseselt vajalikud;
* maaparandusühistu asutamine on keeruline ja MaRu-le õiendi väljastamise kohustus teatud juhtudel ebavajalik;
* maaparandusseaduses kasutatavaid termineid (maaparandussüsteem, väikesüsteem, lisavesi, lisavee juhtija) on teatud olukordades erinevalt mõistetud.

Keskkonnaseadustiku üldosa seaduse muudatus on tingitud probleemist, kus kallasraja tõkestamiseks tuleb nõusolek taotleda sõltuvalt olukorrast, kas Maa- ja Ruumiametilt (edaspidi *MaRu*) või kohaliku omavalitsuse üksuselt. Nõusoleku taotlejale on ebaselge, kellelt tuleb nõusolek taotleda. Kavandatava muudatuse kohaselt annab kallasraja tõkestamiseks nõusoleku kohaliku omavalitsuse üksus.

Veeseaduse muutmise vajadus tuleneb sellest, et eelnõukohase seadusega loobutakse maaparandushoiukavade koostamisest. Veeseadusest jäetakse välja viide maaparandushoiukavale.

Eelnõu üldisem eesmärk on tagada maaparandusseaduse rakendamisel suurem õigusselgus ning lihtsustada ehitustegevusega seotud menetlusi, vähendades isikute halduskoormust ja riigiasutuste, eelkõige MaRu, töökoormust. Samuti on eesmärk tagada Keskkonnaseadustiku üldosa seaduse rakendamisel õigusselgus kallasraja tõkestamiseks nõusoleku taotlemisel.

Eelnõukohane seadus sisaldab suuremas osas muudatusi, mille tulemusena haldus- või töökoormus väheneb.

Üldistatult on maaparandusseaduses kavandatud järgmised suuremat õigusselgust ning haldus- või töökoormust vähendavad muudatused:

* täpsustatakse ühiseesvoolu korrashoiu korraldamist;
* täpsustatakse avatud eesvoolu ja kuivenduskraavi lisavee juhtimisega seonduvat;
* loobutakse maaparandushoiukavast kui ebavajalikuks osutunud planeerimisdokumendist;
* loobutakse kinnisasjal maakorraldustoimingu tegemise ja kinnisasja sihtotstarbe muutmise kooskõlastusest MaRu-ga;
* maaparandussüsteemi maa-alal, eesvoolu kaitsevööndis või eesvoolu kaitselõigul muu tegevuse kavandamisel asendatakse senine loa andmine maaparandussüsteemi mõjutava muu tegevuse teatise esitamisega;
* asendatakse maaparandussüsteemi ehitusloa taotlus ehitusteatisega ja maaparandussüsteemi kasutusloa taotlus kasutusteatisega;
* muudetakse maaparandussüsteemi ehitusloa andmise või selle andmisest keeldumise otsuse tegemise tähtaega;
* lihtsustatakse nõudeid maaparandussüsteemi üksikrajatise ja väikesüsteemi ehitamiseks, millele ei ole asukohast tulenevalt seatud avalik-õiguslikke kitsendusi;
* lihtsustatakse väikesüsteemi määratlust;
* vähendatakse väikesüsteemi ehituskava plaanile kantavate andmete ja kasutusloa dokumentide arvu;
* lihtsustatakse maaparandusühistu asutamise ja lõpetamise ning tegevuspiirkonna kaardi ja õiendi väljastamise nõudeid;
* täpsustatakse maaparandusseaduses kasutatavaid termineid.

**1.2 Eelnõu ettevalmistajad**

Eelnõu ja seletuskirja on koostanud Regionaal- ja Põllumajandusministeeriumi põllumajanduskeskkonnapoliitika osakonna nõunik Merly Kiisler (625 6241, [merly.kiisler@agri.ee](mailto:merly.kiisler@agri.ee)) ja sama osakonna valdkonna juht Reena Osolin (625 6287, [reena.osolin@agri.ee](mailto:reena.osolin@agri.ee)). Eelnõu koostamisele aitasid kaasa Tiiu Valdmaa, Tiina Tubli, Taimo Aren ja Enn Selgis MaRu-st. Juriidilise ekspertiisi on eelnõule teinud Regionaal- ja Põllumajandusministeeriumi õigusosakonna nõunik Ketlyn Roze (625 6127, ketlyn.roze@agri.ee<mailto:>). Keeleliselt on eelnõu toimetanud Regionaal- ja Põllumajandusministeeriumi õigusosakonna peaspetsialist Leeni Kohal (5698 3427, [leeni.kohal@agri.ee](mailto:leeni.kohal@agri.ee)).

**1.3 Märkused**

Eelnõu ei ole seotud muu menetluses oleva eelnõuga.

Eelnõul ei ole puutumust Euroopa Liidu õigusega.

Eelnõu on seotud Eesti Reformierakonna ja Erakonna Eesti 200 valitsusliidu aluslepingu punktiga 224: „Ettevõtluse kasvuks vähendame halduskoormust ning lihtsustame teenuseid ja regulatsioone“.

Eelnõu panustab tegevuspõhise riigieelarve programmi „Biomajanduse programm 2026–2029“ tegevusse 5.3. “Põllumajandusmaa ja maaparanduse poliitika kujundamine“ ning arengukava „Põllumajanduse ja kalanduse valdkonna arengukava aastani 2030“ tegevussuuna 4 „Kvaliteetsed sisendid põllumajanduses“ eesmärgi täitmisesse.

Eelnõukohase seadusega muudetakse järgmisi seaduste redaktsioone:

1) maaparandusseadus (RT I, 31.12.2025, 5);

2) keskkonnaseadustiku üldosa seadus (RT I, 08.07.2025, 68);

3) veeseadus (RT I, 08.07.2025, 70).

Seaduse vastuvõtmiseks on vajalik Riigikogu poolthäälte enamus.

**2. Seaduse eesmärk**

Eelnõukohased muudatused tehakse eelkõige eesmärgiga:

1) parandada maaparandushoiu korraldamist;

2) vähendada riigiasustuse töökoormust ja tõhustada asjaajamist;

3) vähendada isikute halduskoormust.

Eelnõule eelnes maaparandusseaduse muutmise seaduse eelnõu väljatöötamiskavatsuse[[1]](#footnote-2) (edaspidi *VTK*) koostamine. VTK-s kaardistati kehtiva maaparandusseaduse probleemid ja pakuti välja võimalikud lahendusvariandid ning see esitati 12. juulil 2022. aastal kooskõlastamiseks Majandus- ja Kommunikatsiooniministeeriumile, Haridus- ja Teadusministeeriumile, Justiitsministeeriumile, Rahandusministeeriumile ja Keskkonnaministeeriumile.

Justiitsministeerium (praegune Justiits- ja Digiministeerium) ning Keskkonnaministeerium (praegune Kliimaministeerium) kooskõlastasid VTK märkustega. Kuna Haridus- ja Teadusministeerium Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ § 7 lõike 4 kohaselt ettenähtud tähtaja jooksul VTK-d ei kooskõlastanud ega jätnud seda põhjendatult kooskõlastamata, loeti see Haridus- ja Teadusministeeriumi poolt kooskõlastatuks.

Arvamuse esitasid Majandus- ja Kommunikatsiooniministeerium, MTÜ Eesti Turbaliit, MTÜ Eesti Erametsaliit, Eesti Maaparandajate Selts, MTÜ Eesti Veeinseneride Liit, Eesti Keskkonnaühenduste Koda.

Eelnõu koostamisel töötati esitatud ettepanekud läbi ning võeti asjakohased ettepanekud arvesse.

**2.1 Eelnõukohase seadusega tehtavad VTK-st tulenevad muudatused**

**2.1.1 Maaparandusühistute asutamise regulatsiooni lihtsustamine (VTK-s p 9.2)**

Muudatuse eesmärk on lihtsustada isikutel, kes omavad rohkem kuivendatud maad, ühistu asutamist juba esimesel asutamiskoosolekul. Maaparandusühistut ei õnnestu tavaliselt asutamiskoosolekul asutada ja see asutatakse korduvasutamiskoosolekul. Enamasti on ühistu asutamisest huvitatud suuremad tootjad, kellele kuulub ka suur osa maaparandussüsteemist või ühiseesvoolust ja seetõttu õnnestubki ühistu asutamine üldjuhul alles kolmandal ehk korduvasutamiskoosolekul. Eelnõukohase seadusega muudetakse kehtivat regulatsiooni selliselt, et asutamiskoosolekule kohaldatakse kehtiva regulatsiooni korduvasutamiskoosoleku asutamise tingimusi.

**2.1.2** **Maaparandussüsteemi lisavee juhtimise regulatsiooni täpsustamine (VTK-s p 9.4)**

Muudatuse eesmärk on täpsustada, keda saab käsitleda lisavett juhtiva isikuna ja millised on lisavee juhtija kohustused eesvoolu korrashoiu tagamisel. MaaParS-i rakendamisel on tekitanud probleeme ja mitmetimõistmist väljaspool maaparandussüsteemi koondunud vee (edaspidi ka *lisavesi*) maaparandussüsteemi rajatisse juhtimist puudutav regulatsioon. Eelnõukohase seadusega määratletakse lisavett juhtiv isik, kelleks on MaaParS-i tähenduses avatud eesvoolu või kuivenduskraavi lisavett juhtiva rajatise omanik, kes osaleb alates lisavee juhtimiseks kasutatava rajatise ühendamisest eesvoolu või kuivenduskraaviga selle maaparandussüsteemi maaparandushoiukulude katmisel.

**2.1.3** **Maaparandussüsteemi maa-alal kavandatavate tegevuste PTA-ga kooskõlastamise optimeerimine (VTK-s p 9.5)**

Muudatuse eesmärk on vähendada nende kavandatavate tegevuste kooskõlastusi, mis maaparandussüsteemi otseselt ei saa mõjutada. Eelnõukohase seadusega loobutakse maakorraldustoimingute, maa sihtotstarbe muutmise ja kinnisasja kasutusotstarbe muutmise kooskõlastamisest.

**2.1.4 Maaparandussüsteemi ehitusloa menetlustähtaja pikendamine (VTK-s p 9.8)**

Muudatuse eesmärk on võimaldada MaRu-l anda ehitusluba tähtaegselt ja kaasata maaparandussüsteemi ehitusloa menetlusse kõik asjasesse puutuvad isikud. Maaparandussüsteemi ehitusloa menetlustähtaeg oli 30 päeva. Metsakuivenduse ehitusprojektidega hõlmatav maa-ala ulatub sadadesse hektaritesse. Projekti vastavuse kontrollimine ning kõikide osapoolte kaasamine on ajamahukas. Isikute arv ulatub kümnetest sadadeni, kusjuures kõikidel maaomanikel ei ole elektronposti aadressi rahvastikuregistris märgitud. Eelnõukohase seadusega sätestatakse ehitusloa andmise või selle andmisest keeldumise tähtajaks 60 päeva.

**2.1.5 Maaparanduse väikesüsteemi ehituskava plaanile kantavate andmete lihtsustamine (VTK‑s p 9.9)**

Muudatuse eesmärk on vähendada väikesüsteemi ehituskava plaanil andmeid, mis on ehitusloa menetlemiseks ebavajalikud. Eelnõukohase seadusega loobutakse nõudest kanda väikesüsteemi ehituskava plaanile kanda andmed kavandatava väikesüsteemi suubumiskohas suubla põhja kõrgusarvu kohta.

**2.1.6 Maaparanduse väikesüsteemi kasutusloa taotlemisel esitatavate dokumentide arvu vähendamine (VTK-s p 9.11)**

Muudatuse eesmärk on vähendada väikesüsteemi kasutusteatises (kehtiva maaparandusseaduse kohaselt kasutusloa taotluses) selliseid dokumente ja nendes sisalduvad andmed, mis ei ole otseselt vajalikud. Eelnõukohase seadusega loobutakse nõudest esitada kasutusteatisega (kehtiva maaparandusseaduse kohaselt kasutusloa taotlusega) andmeid kaetud tööde ja ehitusmaterjalide kohta.

**2.1.7 Maaparandussüsteemide registri põhimääruse kehtestamise pädevuse andmine valdkonna eest vastutavale ministrile (VTK-s p 9.13)**

Muudatuse eesmärk on lihtsustada maaparandussüsteemide registri põhimääruses andmete loetelude muutmist. Eelnõukohase seadusega antakse maaparandussüsteemide registri põhimääruse kehtestamise volitusnorm Vabariigi Valitsuse asemel valdkonna eest vastutavale ministrile. Samuti jäetakse välja sätted, mis dubleerivad avaliku teabe seadust.

**2.1.8 Maaparandushoiu nõuete täpsustamine (VTK-s p 9.14)**

Muudatuse eesmärk on täpsustada maaparandushoiu nõudeid. Kehtivast maaparandusseadusest võib ekslikult aru saada, et üksnes maaparandushoiutöid tehes saab maaomanik maaparandussüsteemis veevoolu takistada või kahjustada selle toimimist. Eelnõukohase seadusega sätestatakse, et ka maaparandushoidu tegemata jättes ei tohi takistada maaparandusüsteemi toimimist ning täpsustatakse, et maaparandushoiu kohustus lasub lisaks maaomanikule ka maaparandusühistul tegevuskavas määratletud ulatuses.

**2.1.9 Riigi poolt korras hoitavatel ühiseesvooludel uuendustööde korraldamine (VTK-s p 9.15)**

Muudatuse eesmärk on lihtsustada riigi poolt korras hoitavatel ühiseesvooludel uuendustööde korraldamist selliselt, et MaRu-l ei ole alati vaja riigi poolt korras hoitavat ühiseesvoolu uuendamiseks tellida uuendusprojekti. Eelnõukohase seadusega sätestatakse, et MaRu võib riigi poolt korras hoitava ühiseesvoolu uuendamiseks tellida ühiseesvoolu uuendusprojekti või määrata ise uuendustööde mahud.

**2.1.10 Maaharimine avatud eesvoolu kaitsevööndis (VTK-s p 9.16)**

Muudatuse eesmärk on loobuda dubleerivast nõudest, mille kohaselt avatud eesvoolu kaitsevööndis ei tohi harida maad lähemal kui üks meeter eesvoolu pervest. Sisult sarnane nõue on sätestatud veeseaduses. Eelnõukohase seadusega tunnistatakse see nõue maaparandusseaduses kehtetuks.

**2.1.11 Riigi poolt korras hoitava ühiseesvoolu kaitsevööndis koprajahi või kopra väljapüügi** **lepingu nõudest loobumine (VTK-s p 9.17)**

Muudatuse eesmärk on loobuda koprajahi või kopra väljapüügi korraldamiseks lepingu sõlmimise kohustusest, mida ei ole praktikas otstarbekas rakendada. MaaParS-i § 49 lõike 8 kohaselt sõlmib MaRu riigi poolt korras hoitava ühiseesvoolu kaitsevööndis koprajahi või kopra väljapüügi korraldamiseks lepingu kinnisasja omanikuga, jahipiirkonna kasutamisõiguse luba omava isikuga või kinnisasja omaniku määratud isikuga. Eelnõukohase seadusega sätestatakse nõue kinnisasja omanikule korraldada koprajaht või kopra väljapüük, kui koprapais takistab riigi poolt korrashoitava ühiseesvoolu toimimist.

**2.1.12 Maaparandussüsteemi kasutusotstarbe lõppenuks lugemise algatamise õiguse täpsustamine (VTK-s p 9.18)**

Muudatuse eesmärk on täpsustada, et kui maaparandussüsteemi omanik taotleb maaparandussüsteemi kasutusotstarbe lõppenuks lugemist, siis ta esitab MaRu-le kasutusotstarbe lõppenuks lugemise taotluse. Alati ei pea kasutusotstarbe lõppenuks lugemist taotlema maaomanik. Ka MaRu-l on võimalik MaaParS-i § 54 lõike 1 alusel õigus algatada maaparandussüsteemi kasutusotstarbe lõppenuks lugemise menetlus. Kuna praktikas on maaparandusseadust tõlgendades tekkinud arusaam, et MaRu saab maaparandussüsteemi kasutusotstarbe lõppenuks lugemist algatada üksnes avaliku huvi esinemise korral, on õigusselguse tagamiseks vajalik täpsustada ka MaaParSi § 54. See tähendab, et MaRu saab olukordades, kus ta on tuvastanud, et maaparandussüsteem on iganenud või lagunenud või muul põhjusel kaotanud olulise osa oma toimimisvõimest, algatada maaparandussüsteemi kasutusotstarbe muutmise menetluse ka siis, kui avalik huvi puudub ja maaparandussüsteemi omanik ei ole vastavat taotlust esitanud.

**2.1.13 Maaparandushoiukavade koostamisest loobumine (VTK-s p 9.19)**

Vesikonna maaparandushoiukava on mahukas dokument, mis ei ole pikaajalise planeerimisdokumendina täitnud oma eesmärki. Maaparandushoiutöid ei ole võimalik pikaaegselt planeerida. Eelnõukohase seadusega loobutakse maaparandushoiukavade koostamisest.

**2.1.14 Kallasraja tõkestamiseks nõusoleku andmine (VTK-s p 9.21)**

Muudatuse eesmärk on luua õigusselgus, kes annab kalda omanikule või valdajale nõusoleku kallasraja tõkestamiseks. Kehtiva KeÜS kohaselt saavad kalda omanikule või valdajale anda kallasraja tõkestamiseks nõusoleku nii kohaliku omavalitsuse üksus kui ka MaRu. MaRu-l puudub nõusoleku andmiseks vajadus. Eelnõukohase seadusega muudetakse KeÜS-i selliselt, et kallasraja tõkestamiseks annab nõusoleku üksnes kohaliku omavalitsuse üksus.

**2.2 Eelnõu koostamisel lisandunud muudatused**

**2.2.1 Keskkonna kaitseks meetme rakendamise vajaduse määramine ja projekteerimise eesmärgi kirjelduse kohustuse sätestamine maaparandussüsteemi projekteerimistingimustega**

Muudatuste eesmärk on kaitsta looduskeskkonda ja lihtsustada asjaajamist. Maaparandussüsteemi projekteerimistingimustega keskkonna kaitseks meetme rakendamise vajaduse määramisel tagatakse, et ehitusprojekt sisaldab keskkonnameedet, mis omakorda aitab kaitsta looduskeskkonda maaparandussüsteemi ehitamisega kaasneva mõju eest. Projekteerimistingimuste taotluses aitab eesmärgi kirjeldus tõhustada asjaajamist. Eesmärgi kirjelduseta on MaRu ametnikul keeruline projekteerimistingimuste andmise üle otsustada, mistõttu on sellisel juhul järgnenud MaRu ametniku ja taotleja vaheline suhtlus, kus selgitatakse välja projekteerimistingimuste taotlemise eesmärk.

**2.2.2** **Maaparandussüsteemi ehitusloa taotluse asendamine ehitusteatisega ja kasutusloa taotluse asendamine kasutusteatisega**

Muudatuse eesmärk on vähendada isikute halduskoormust ja riigiasustuse töökoormust ning tõhustada asjaajamist. Ehitusluba asendatakse ehitamisest teavitamisega ning kasutusluba kasutamisest teavitamisega. Teatud juhtudel läheb teavitamine siiski üle loamenetluseks, näiteks siis, kui MaRu hinnangul on vaja esitada ehitusteatis kooskõlastamiseks või arvamuse andmiseks asutustele või isikutele, keda ehitamine võib mõjutada. Teatise alusel ehitamine lihtsustab ehitamise menetlust sellistes olukordades, kus ehitamisel ei ole ülejäänud maaparandussüsteemile ega teistele isikutele suurt mõju. Menetlus on kiirem ja seetõttu väiksema halduskoormusega isikutele ning vähendab ka MaRu töökoormust, sest loa andmine ei ole alati vajalik.

**2.2.3** **Maaparandussüsteemi üksikrajatise ja väikesüsteemi, millele asukohast tulenevalt**  **ei ole avalik-õiguslikke kitsendusi, ehitamiseks nõuete lihtsustamine**

Muudatuse eesmärk on vähendada isikute halduskoormust ja riigiasustuse töökoormust ning tõhustada asjaajamist. Üksikrajatis on eraldiseisev maaparandussüsteemi rajatis, välja arvatud eesvool ja reguleeriv võrk, mis ei asu väikesüsteemil ega polderkuivendussüsteemil. Selliste üksikrajatiste, mis asuvad maaparandussüsteemil, selle maa-alal või eesvoolul, millised ei mõjuta oluliselt maaparandussüsteemi toimimist, ehitamisega seotud nõudeid on lihtsustatud selliselt, et nende rajamise kohta tuleb esitada üksnes kasutusteatis ja ehitusdokumendid. Teatud üksikrajatiste puhul (eesvoolul paiknev truup, keskkonnakaitseks vajalik rajatis ja regulaatorkaev) on vajalik küll ehitusteatis, kuid ehitusprojekti asemel on nõutud ehituskava, mis on sisuliselt lihtsustatud ehitusprojekt. Väikesüsteemi, millele ei ole asukohast tulenevalt seatud avalik-õiguslikke kitsendusi, ehitamisel tuleb samuti esitada üksnes kasutusteatis ja ehitusdokumendid.

**2.2.4 Väikesüsteemi määratluse lihtsustamine ja väikesüsteemil maaparandussüsteemi mõjutava muu tegevusega alustamiseks nõusoleku saamise nõude üksnes väikesüsteemi eesvoolu kaitsevööndi suhtes kehtestamine**

Muudatuse eesmärk on tõhustada asjaajamist ning lihtsustada termini „väikesüsteem“ sisu. Muudatuse kohaselt määratletakse väikesüsteem üksnes selle maa-ala pindala järgi (kuni 50 hektarit). Kehtivas maaparandusseaduses tulenes väiksesüsteemi määratlus selle pindala suurusest ja sellest, et see paikneb ühel kinnisasjal või ühe omaniku mitmetel kinnisasjadel. Süsteemi määratlemine ajas muutuvate parameetrite järgi ei taga isikutele piisavat selgust, millisel ajahetkel on tegemist väikesüsteemiga ja millal mitte. Omanike arvu vähenedes võib maaparandussüsteem liigituda väikesüsteemiks ja omanike arvu suurenedes vastupidi, väikesüsteem „suureks“ süsteemiks. Seetõttu ei ole selge, millised nõuded süsteemile kohalduvad. Seoses sellega, et väikesüsteem võib kuuluda mitmele omanikule, kavandatakse eelnõukohase seadusega eesvoolu kaitsevööndis maaparandussüsteemi mõjutavast muust tegevusest teatamise kohustus, et tagada väiksesüsteemist koondatud vee äravool kõikide maaomanike maalt. Väikesüsteemi reguleerival võrgul sarnaselt kehtiva maaparandusseadusega maaparandussüsteemi mõjutava muu tegevusega alustamiseks nõusoleku saamise nõuet ei ole.

**2.2.5 Väikesüsteemile, millele asukohast tulenevalt kehtivad avalik-õiguslikud kitsendused, projekteerimistingimuste vajalikkuse sätestamine**

Muudatuse eesmärk on tagada nende väärtustega, näiteks keskkond ja muinsuskaitse, arvestamine, mille kaitseks avalik-õiguslikud kitsendused on seatud. Väikesüsteemi, millele asukohast tulenevalt on seatud avalik-õiguslikud kitsendused, ehitamiseks tuleb taotleda projekteerimistingimused selleks, et oleks tagatud kavandatava tegevuse kooskõlastamine erinevate asjaomaste asutuste ja isikutega võimalikult varajases staadiumis, kus asjast huvitatud asutus või isik saab anda kooskõlastamisel tingimusi või esitada arvamust kavandatava tegevuse kohta. Sellisel juhul on tagatud juba projektlahenduses nende tingimustega arvestamine.

**2.2.6** **Maaparandussüsteemi maa-alal, eesvoolu kaitsevööndis või eesvoolu kaitselõigul muu tegevuse kavandamisel varasema loamenetluse asendamine teatisega**

Muudatuse eesmärk on vähendada isikute halduskoormust ja riigiasustuse töökoormust ning tõhustada asjaajamist. Muu tegevuse kooskõlastamise põhimõtteid ei muudeta, kuid kehtiva regulatsiooni muu tegevuse lubamine MaRu loa alusel asendatakse maaparandussüsteemi mõjutavast muust tegevusest teavitamise kohustusega. Sarnaselt ehitususeadustiku kohase ehitusteatise esitamisega on maaparandussüsteemi mõjutava muu tegevuse teatise esitamisel isikul õigus teatud ooteperioodi möödumisel alustada teatises kirjeldatud maaparandussüsteemi toimimist mõjutava muu tegevusega. Teatud juhtudel läheb teavitamine siiski üle nõusolekumenetluseks, näiteks siis, kui MaRu hinnangul on vaja esitada teatis kooskõlastamiseks või arvamuse andmiseks asutustele või isikutele, keda maaparandussüsteemi mõjutav muu tegevus võib mõjutada.

**2.2.7 Maaparandusseaduses kasutatavate terminite sisustamine ja täpsustamine**

Muudatuste eesmärk on tagada õigusselgus maaparandusseaduse rakendamisel.

**2.3 Eelnõu erinevused VTK-st**

**2.3.1 Maaparandussüsteemide ühiseesvoolude maaparandushoius osalemise kohustus (VTK-s p 9.1)**

Eelnõu koostamisel jõuti seisukohale, et VTK-s pakutud lahendus, kus ühiseesvoolu hoiukohustuse võib võtta omaalgatuslikult enda kanda mõni ettevõtja, küsides eesvoolu omanikelt selle eest tasu, ei ole vajalik. Juba täna on sellisel ettevõtjal, kes on huvitatud ühiseesvoolu hoiukohustuse enda kanda võtmisest, võimalus seda teha, sõlmides kõikide maaomanikega vastavad kokkulepped või moodustades maaparandusühistu, kus ühiseesvoolu ühishoiuks maaparandusühistu asutamiseks on vajalik vaid üle poole eesvoolu omanike nõusolek. Ühiseesvoolu hoiukohustuse enda kanda võtmisest ollakse huvitatud, kui see protsess on võimalikult lihtne ja kui hoiutööde üldpõhimõtted on arusaadavalt reguleeritud. Ühiseesvoolu korrashoiu tagamise eesmärgil täpsustatakse eelnõukohase seadusega, et maaparandussüsteemi ühiseesvoolu korrashoidu korraldavad maaparandussüsteemi omanikud omavahelise kokkuleppe alusel. Maaparandussüsteemi hoiukohustus on maaomanikul, kelle kinnisasjal maaparandussüsteem asub. Maaparandussüsteem koosneb erinevatest rajatistest, eelkõige reguleerivast võrgust ja eesvoolust. Reguleeriv võrk on üks olulisemaid maaparandussüsteemi rajatisi, mille piires ja kaudu toimub vahetult maa viljelusväärtuse suurendamine kas kuivendamise, niisutamise või veerežiimi kahepoolse reguleerimise teel. Eesvool tagab liigvee äravoolu reguleerivast võrgust. Seega sõltub eesvoolu seisukorrast kogu reguleeriva võrgu toimimine. Eesvool on üksnes maaparandussüsteemi reguleerivat võrku teenindav rajatis ja eelkõige vajalik reguleeriva võrgu omanikule. Ühiseesvool on eesvool, mille veeseisust sõltub mitme omaniku kinnisasjal paikneva maaparandussüsteemi nõuetekohane toimimine. Ühiseesvoolude hoiutöid on kõige ratsionaalsem korraldada ja teha maaparandussüsteemi omanikel ühiselt. Eelnõukohase seadusega tehakse muudatus, mille kohaselt ühiseesvoolu korrashoidu peavad maaparandussüsteemi omanikud korraldama ühiselt. See tähendab, et ka reguleeriva võrgu omanik osaleb selle maaparandussüsteemi ühiseesvoolu korrashoiu korraldamisel isegi siis, kui ühiseesvool ei asu tema kinnisasjal. Ühiseesvoolu korrashoidu tehakse eelkõige reguleeriva võrgu omaniku huvides. Muudatus annab selgema arusaama nii ühiseesvoolu omanikule kui ka reguleeriva võrgu omanikule, et ühiseesvoolu korrashoidu tuleb ühiselt korraldada, kuna sellest sõltub kogu maaparandussüsteemi nõuetekohane toimimine. Ühiseesvoolu hoiukohustuse täitjal on võimalus sõlmida maaparandushoius osalemise kokkuleppeid teiste maaparandussüsteemi omanikega. Täna, kui maaparandusühistut ei ole moodustatud, peab ühiseesvoolu omanik ise korraldama ühiseesvoolu korrashoidu. Muudatus annab kindlama võimaluse ühieesvoolu korrashoiuks ja selle tingimustes kokkulepete sõlmimiseks ka nende maaparandussüsteemi omanikega, kelle maal ühiseesvool ei asu. VTK-s kavandatud ühiseesvoolu hoiukohustuses osalevate isikute hoiukulude suuruse määramiseks valdkonna eest vastutavale ministrile volitusnormi sätestamine ei ole meie hinnangul otstarbekas. Kui aga ühiseesvoolu ühishoiu korraldamisest on huvitatud üle poole eesvoolu omanikest, siis sellisel juhul saab moodustada maaparandusühistu kehtiva maaparandusseaduse 7. peatükis sätestatu kohaselt ja vajadust seda täiendavalt reguleerida ei ole.

**2.3.2 Maaparandusühistu tegevuspiirkonna laiendamine (VTK-s p 9.3)**

Eelnõu koostamisel analüüsiti võimalust välja töötada ühistu tegevuspiirkonna laiendamise võimaldamiseks lihtsam regulatsioon, mis võimaldaks ühistu tegevuspiirkonda maaparandussüsteemide omanike tahtel laiendada. Jõuti järeldusele, et arvestada tuleb kõikide maaomanike tahtega – nii nende, kes soovivad olemasoleva ühistuga liituda kui ka nendega, kes seda ei soovi. Leiti, et täiendava regulatsiooni kehtestamine ei ole siiski vajalik. Kehtiv maaparandusseadus võimaldab ühistutel liituda ning seeläbi tegevuspiirkonda laiendada.

**2.3.3 Maaparandussüsteemide registrisse seni kandmata maaparandussüsteemidele kasutusloa antuks lugemine (VTK-s p 9.6)**

Olemasoleva ja peamiselt metsamaal paikneva enne 2003. aasta 1. juulit ehitatud kuivendussüsteemi registrisse kandmine on juba lahendatud varasema maaparandusseaduse muudatusega (RT I, 31.12.2025, 5) selliselt, et registrisse kandmise järgselt ei teki omanikele täiendavaid kohustusi (v.a süsteemi rekonstrueerimise korral). Registrisse kandmiseks ei ole vaja nimetatud maaparandussüsteemi eelnevalt rekonstrueerida. MaRu kannab kuivendussüsteemid registrisse selliselt, et süsteemile eesvoolu ei määrata. Sellise süsteemi rekonstrueerimise korral tuleb aga taotleda kõik maaparandussüsteemi ehitamiseks vajalikud load – projekteerimistingimused, esitada ehitusteatis ja kasutusteatis. Loamenetlusega on tagatud kõigi asutuste ja isikute kaasamine, kelle pädevusse see kuulub või kelle huve rekonstrueerimine võib mõjutada.

Kui maaparandussüsteem on ehitatud enne 2003. aasta 1. juulit ja on maaparandussüsteemide registrisse kandmata ning veejuhtmete võrk ei paikne peamiselt metsamaa kõlvikuna maakatastrisse kantud metsamaal, siis tuleb selle süsteemi registrisse kandmiseks lähtuda enne nimetatud seaduse muudatuste jõustumist kehtinud loamenetlusest.

**2.3.4 Maaparandussüsteemi kuuluva üksikrajatise ehitamiseks ehitusteatise ja kasutusteatise regulatsioon (VTK-s p 9.7)**

Bürokraatia vähendamise eesmärgil lihtsustatakse eelnõukohase seadusega maaparandussüsteemi ehitusõigust puudutavaid norme, kus mitte üksnes üksikrajatise (nagu VTK-s oli toodud), vaid mistahes ehitamise kavatsuse korral esitatakse MaRu-le ehitusteatis, mitte ehitusloa taotlus. Lisaks võib väiksema mõjuga üksikrajatisi rajada ka ehitamisest teavitamata. Sarnaselt ehitamisega ei ole ka ehitise kasutusele võtmiseks vaja luba taotleda, vaid selleks tuleb esitada üksnes kasutusteatis ja ehitusdokumendid. Kasutusteatis tuleb esitada kõikidel juhtudel ehk ka nende üksikrajatiste kasutamiseks, mille ehitamiseks ei olnud vaja ehitusteatist esitada.

**2.3.5 Omanikujärelevalve tõhustamine (VTK-s p 9.10)**

Eelnõu koostamise käigus otsustati maaparandusseaduses omanikujärelevalvet puudutavas regulatsioonis muudatusi mitte teha ja loobuti omanikujärelevalve nõuete täiendavast reguleerimisest. Omanikujärelevalvet aitab tõhustada, kui omanik ise on teadlikum ja nõudlikum ning lisab näiteks omanikujärelevalve tegemise lepingusse nõude koostada omanikujärelevalve protseduuride programm või kava, mis sisaldab kontrollimise ning puudustest teavitamise ja kõrvaldamise protseduuride kirjeldusi. VTK-s pakutud omanikujärelevalve tõhustamise lahendus, ehitustööde päeviku pidamise nõue digikeskkonnas, jäeti kõrvale, sest peamine on omaniku ja omanikujärelevalve tegija omavaheline kokkulepe, millesse riik ei pea sekkuma.

**2.3.6 Vastutava spetsialisti nõuete täpsustamine (VTK-s p 9.12)**

VTK lahendus oli pikendada vastutava spetsialisti täienduskoolituse läbimise aega ning lubada kutseregistris diplomeeritud hüdrotehnikainseneri kutset omaval isikul tegutseda vastutava spetsialistina täienduskoolitust läbimata. Täienduskoolituse nõudest loobuti varasema maaparandusseaduse muudatusega (RT I, 31.12.2025, 5). Eelnõukohase seadusega täpsustatakse vastutava spetsialisti töökogemusele esitatavaid nõudeid selliselt, et see peab olema omandatud viimase 15 aasta jooksul.

**2.3.7** **PTA korraldatavatest maaparandussüsteemi ülevaatustest omanike teavitamine (VTK-s p 9.20)**

VTK-s kavandatud muudatust, kus MaRu avaldab Ametlikes Teadaannetes andmed kinnisasja ülevaatamise aja ja koha kohta, ei peetud siiski vajalikuks.

**3. Eelnõu sisu ja võrdlev analüüs**

Eelnõu koosneb kolmest paragrahvist. Paragrahviga 1 muudetakse maaparandusseadust, §-ga 2 keskkonnaseadustiku üldosa seadust ning §-ga 3 veeseadust.

**Eelnõu §-ga 1** muudetakse maaparandusseadust.

**3.1 Üksiku veejuhtmega seotud muudatus**

**Eelnõu** **§ 1 punktiga 2** muudetakse MaaParS-i § 4 lõike 1 sõnastust. Muudatusega tagatakse õigusselgus maaparandussüsteemi termini osas ja selle kohaselt ei moodusta üksik veejuhe (kraav) maaparandussüsteemi. Üldjuhul moodustab maaparandussüsteemi mitu veejuhet. Kehtivas maaparandusseaduses loodi erisus selliselt, et teatud olukordades saab ka üksikut veejuhet lugeda maaparandussüsteemiks. Erisus oli pinnavormide eripärast tulenevalt mõeldud rakendamiseks eelkõige Lõuna-Eestile omases kuppelmaastikus, kus suure kõrguste vahe tõttu ei ole sisulist vajadust kuivenduskraavile külgnevaid (paralleelseid) kraave rajada. Praktikas on selliste üksikute veejuhtmete maaparandussüsteemina käsitamine tekitanud probleeme, sest pole selgust, millal saab erisust rakendada ja millal mitte. Maaparandussüsteemide registrisse on kantud maaparandussüsteemina ca 25 maaparandussüsteemi, mis koosneb ühest veejuhtmest. Praktilist ega loogilist vajadust lugeda üksikut kraavi maaparandussüsteemiks ei ole. Sarnasuse võib tuua näiteks erateedega. Eratee, mis ei ole määratud avalikuks kasutamiseks, ei pea olema kantud teeregistrisse. Kõik teed ja teemaad kuivendavad rajatised, näiteks tee-, sademevee- ja piirdekraavid, ei ole ega peagi olema kantud maaparandussüsteemide registrisse, kuna need ei ole sisult ehk MaaParS-i § 2 eesmärgiga seotud maaparandussüsteemid. Maaparandussüsteemina maaparandussüsteemide registrisse kantud üksikud veejuhtmed loetakse pärast eelnõukohase seaduse jõustumist maaparandussüsteemiks (neile kohalduvad maaparandusseadusest tulenevad nõuded) seni, kuni veejuhtme omanik ei ole taotlenud sellise maaparandussüsteemi andmete registrist kustutamist.

**3.2 Maaparandussüsteemi ehitamise ja kasutamisega seotud muudatused**

**Ehitamise ja kasutamisega seotud muudatused jagunevad tinglikult kuueks:**

1. Ehitustegevuse kohustuslikust loamenetlusest loobumine ja selle asendamine ehitamisest ja kasutamisest teatamisega.
2. Väikesüsteemi, millele asukohast tulenevalt on seatud avalik-õiguslikud kitsendused, projekteerimistingimuste taotlemise vajalikkus.
3. Üksikrajatise ning väikesüsteemi, millele asukohast tulenevalt ei ole avalik-õiguslikke kitsendusi, ehitamine ehitusteatise ja ehituskava või üksnes kasutusteatise alusel
4. Teatistega esitatavate andmete loetelude ühtlustamine.
5. Maaparandussüsteemi ja väikesüsteemi ehitamist reguleerivate sätete koondamine.
6. Muud selle teemaga seotud üksikmuudatused, mille vajadus on tekkinud maaparandusseaduse rakendamise käigus.

Kehtiva maaparandusseaduse kohaselt tuleb maaparandussüsteemi ehitamiseks taotleda projekteerimistingimused, ehitusluba ja kasutusluba. Eestis on põllumajanduslikuks kasutuseks ja metsa majandamiseks sobilikud alad kuivendatud, mistõttu tänapäeval uusi maaparandussüsteeme ei rajata ning tehakse peamiselt hoiutöid ja rekonstrueeritakse. Maaparandussüsteemi rekonstrueerimine on samuti ehitamine. Enamasti vajavad rekonstrueerimist mõned üksikud rajatised: drenaažikaevud, suudmed, truubid või eesvoolud. Eelnõuga kavandatakse lihtsustada kogu ehitamise loamenetlust ning lisaks üksikrajatiste rajamist ja rekonstrueerimist (vt ka tabel 1).

**Ehitus- ja kasutusteatis**

Eelnõukohase seadusega asendatakse ehitusluba ehitamisest teavitamisega ning kasutusluba kasutamisest teavitamisega. Teatud juhtudel läheb teavitamine üle loamenetluseks.

Sarnaselt ehitusseadustikule[[2]](#footnote-3) on ehitusteatise esitamisel isikul õigus teatud ooteperioodi möödumisel alustada ehitusteatises kirjeldatud ehitise ehitamisega. Haldusorganile on antud õigus kaaluda, kas teatud juhtudel on siiski vajalik põhjalikuma menetluse läbiviimine. Kui viiakse läbi põhjalikum menetlus, siis on haldusorganil võimalik esitada ka lisatingimusi. Ehitusteatise esitamine annab isikule õiguse alustada ehitamisega pärast kümne päeva möödumist ehitusteatise esitamisest, kui teatist ei ole vaja täiendavalt kontrollida. Kümne päevane puhveraeg on vajalik, et kindlaks teha, kas MaRu-l on vaja kontrollida ehitisele ja ehitamisele esitatavate nõuete järgimist või on vaja teatis teiste asutustega kooskõlastada. Tuleb rõhutada, et eelnõukohase seadusega tehtavad muudatused erinevad ehitusseadustikust selle poolest, et kui ehitusseadustikus on ehitised jaotatud ehitusloakohustuslikeks ja ehitusteatise kohustuslikeks (kasutusloa ja kasutusteatise kohustuslikeks) ning taotlejal tuleb esitada vastavalt kas ehitusloa taotlus või ehitusteatis (kasutusloa taotlus või kasutusteatis), siis eelnõukohase seaduse muudatuse järgselt ehitusloa (kasutusloa) taotlust ei ole vaja enam esitada. Teatud juhtudel tuleb esitada ehitusteatis ja teatud juhtudel ei ole vaja ka seda esitada. Kasutusteatis tuleb alati esitada.

Loamenetluse asendamine teatamisega vähendab halduskoormust isikutele ja MaRu töökoormust. Maaparandussüsteemi loamenetluse eesmärk on eelkõige maaparandussüsteemi toimimise tagamine ning seeläbi teiste isikute õiguste ja vara kahjustamise vältimine. Kõik maaparandussüsteemi ehitamisega seotud tegevused ei ohusta seda nii suurel määral, et oleks vaja läbi viia põhjalik loamenetlus. Ehitamisest ja kasutamisest teavitamisel on MaRu-l võimalik sekkuda seal, kus MaRu hinnangul on vaja anda ehitamiseks tingimusi või esitada teatis kooskõlastamiseks või arvamuse andmiseks asutustele või isikutele, keda ehitamine võib mõjutada. Ehitamise kavandajale kontrolli tulemusel esitatavad nõuded annab MaRu ehitusloana.

Samad põhimõtted kehtivad ka kasutusloa asendamisel kasutusteatisega.

Nimetatud muudatused on seotud MaaParS-i §-s 201 ja §-s 301 kavandatud muudatustega.

**Projekteerimistingimused**

Erinevalt kehtivast regulatsioonist tuleb eelnõu kohaselt taotleda projekteerimistingimused väikesüsteemi ehitamiseks, millel asukohast tulenevalt on avalik-õiguslikud kitsendused. Muudatus on vajalik selleks, et oleks tagatud nende väärtuste, mille kaitseks avalik-õiguslikud kitsendused seati (näiteks keskkond), kaitse ja vajaduse korral kavandatava tegevuse kooskõlastamine võimalikult varajases staadiumis, kus asjast huvitatud asutus või isik saab anda kooskõlastamisel tingimusi või esitada arvamust kavandatava tegevuse kohta. Sellisel juhul on tagatud juba projektlahenduses nende tingimustega arvestamine. Kui alal, kus väikesüsteemi ehitamist kavandatakse, avalik-õiguslikud kitsendused puuduvad, siis ei ole väikesüsteemi ehitamiseks projekteerimistingimusi endiselt nõutud.

Samas on kavandatud muudatus üksikrajatise ehitamise lihtsustamiseks. Muudatuse kohaselt võib üksikrajatise ehitada ilma projekteerimistingimusteta. Muudatusega vähendatakse halduskoormust isikutele ja MaRu töökoormust ning samas ei kaasne sellega olulisi riske maaparandussüsteemi toimivusele. Näiteks eesvoolul asuva truubi ehitamiseks on kehtiva regulatsiooni kohaselt vajalik ehitusluba ja sellega kaasnevalt ka projekteerimistingimused. Selline truup saab mõjutada maaparandussüsteemi toimimist. Kui siiski peaks projektis olema puudusi, siis saab MaRu sekkuda ehitusteatise esitamisel. Truubi rekonstrueerimise projekti peab koostama maaparanduse alal tegutsev ettevõtja, kes on oma ala asjatundja ning nõuetekohane ehitamine on sellega tagatud.

Nimetatud muudatused on seotud MaaParS-i §-s 9 ja §-s 12 kavandatud muudatustega.

**Üksikrajatis**

Lisaks üksikrajatise projekteerimistingimuste nõudest loobumisele on lihtsustatud nõudeid selliste üksikrajatiste ehitamiseks, mis ei mõjuta oluliselt maaparandussüsteemi toimimist.

MaaParS-i § 8 lõike 2 kohaselt on maaparandussüsteemi rekonstrueerimine olemasoleva maaparandussüsteemi plaanilahenduse, kuivendus- või niisutusviisi või ehitise konstruktsiooni oluline muutmine, sealhulgas avatud eesvoolu asendamine kollektoreesvooluga, või ehitise tehnoloogiline ümberseadistamine. Kehtiva maaparandusseaduse kohaselt rekonstrueerimiseks on vajalik ehitusluba. Nõue on seatud eesmärgiga tagada, et rekonstrueeritav maaparandussüsteem jääks pärast rekonstrueerimist toimima nõuetekohaselt. Mõned üksikrajatised, näiteks maaparandussüsteemi teenindav tee, mis küll muudab maaparandussüsteemi plaanilahendust, ei saa mõjutada maaparandussüsteemi kui terviku toimimist sellisel määral, et oleks põhjendatud suuremahuline loamenetlus. Kõikide üksikrajatiste ehitamine ei ole alati nii suure riskiga tegevus, et selleks oleks vaja täiemahulist projekti ning maaparanduse alal tegutsevate ettevõtjate registrisse (edaspidi ka *MATER*) kantud projekteerijat ja ehitajat. Samuti ei pea üksikrajatise projekt vastama kõikidele maaeluministri 25. veebruari 2019. a määruses nr 14 „[Maaparandussüsteemi ehitusprojekti nõuded](https://www.riigiteataja.ee/akt/128122024064)“ esitatud nõuetele. Seetõttu on kavandatud muudatus, mille kohaselt võib eelnõu § 201 lõikes 5 loetletud üksikrajatisi ehitada projekteerimistingimusi taotlemata ja ehitusteatise ning ehituskava alusel. Ülejäänud üksikrajatiste rajamiseks ei ole vaja esitada ehitusteatist ega ehituskava, vaid esitatakse kasutusteatis koos ehitusdokumentidega (vt tabel1).

Muudatuse kohaselt tuleb näiteks eesvoolul paikneva truubi rajamiseks esitada ehituskava, mille on koostanud MATER projekteerija. Kuivenduskraavil paikneva truubi võib rajada ilma ehitamisest teavitamata, kuid üksiku kraavi rajamist väljaspool maaparandussüsteemi maa-ala ei saa käsitleda üksikrajatise rajamisena, sest sellega suureneb maaparandussüsteemi maa-ala, mis on maaparandussüsteemi oluline muutmine ehk tegemist on maaparandussüsteemi rekonstrueerimisega ja selleks on vaja taotleda projekteerimistingimused ning esitada ehitus- ja kasutusteatis.

Vajaduse korral saab MaRu ehitusteatiseta ehitatava üksikrajatise, näiteks maaparandussüsteemi teenindava tee või kuivenduskraavil asuva truubi puhul sekkuda kasutusteatise saamise järgselt kümne päeva jooksul.

Nimetatud muudatused on seotud MaaParS-i § 9 lõikes 1, § 10 lõikes 21, §-s 12, §-s 161, §-s 201, §-s 23, § 30 lõikes 8 ja §-s 301 kavandatud muudatustega.

**Teatistega esitatavate andmete loetelude ühtlustamine**

Teatistega esitatavate andmete loetelu ühtlustamise eesmärk on parem andmete jälgitavus. Kehtivas MaaParS-i regulatsioonis on erinevates ehitamise etappides erinevate lubade taotlemisel ja lubade andmisel korduvad andmete loetelud ja need on grupeeritud erinevates paragrahvides erinevalt, mistõttu on keeruline esitatavate andmete üle ülevaadet saada. Seaduse muudatusega esitatakse teatistega seotud andmete loetelud selliselt, et andmeid ei ole vaja uuesti loetleda ja nendele saab viidata.

Nimetatud muudatused on seotud MaaParS-i § 12 lõikes 3, § 13 lõikes 3, § 23 lõikes 2, § 301 lõikes 3 ja 311 lõikes 2 kavandatud muudatustega.

**Maaparandussüsteemi ja väikesüsteemi ehitamist reguleerivate sätete koondamine**

Maaparandussüsteemi ja väikesüsteemi ehitamiseks kehtivad peamiselt samad nõuded, kusjuures väikesüsteemil on nõudeid vähem. Kehtivas regulatsioonis on osasid väikesüsteemi ehitamiseks esitatavad nõudeid käsitletud eraldi paragrahvides ja osasid nõudeid koos maaparandussüsteemi ehitamise nõuetega. Nõuete dubleerimise vähendamiseks käsitatakse eelnõukohases seaduses maaparandussüsteemi ja väikesüsteemi ehitamist koos samas paragrahvis. Kui väikesüsteemile või üksikrajatisele on nõuetes erisusi, siis on need seaduses iga konkreetse paragrahvi sätetes sätestatud (vt ka § 81 selgitusi).

Nimetatud muudatused on seotud MaaParS-i 2. peatükis kavandatavate muudatustega.

**Tabel 1.** Ehitamiseks vajalike taotluste ja teatiste vajalikkus maaparandussüsteemi, väikesüsteemi ja üksikrajatise ehitamisel.

|  |  |  |
| --- | --- | --- |
| **Uue rajamine ja rekonstrueerimine** | **EHITAMINE** | **KASUTAMINE** |
| **Maaparandussüsteem** | | |
| * suur süsteem | **Projekteerimistingimused** ehitusteatis ja  **ehitusprojekt**  MATER | Kasutusteatis ja  ehitusdokumendid  MATER |
| * väikesüsteem | **Projekteerimistingimused** ehitusteatis ja  **ehituskava** | Kasutusteatis ja  ehitusdokumendid |
| * väikesüsteem avalik-õiguslike kitsendusteta alal | Puudub | Kasutusteatis ja  ehitusdokumendid |
| **Üksikrajatis[[3]](#footnote-4)** | | |
| * eesvoolul paiknev truup | Ehitusteatis ja  **ehituskava**  MATER | Kasutusteatis ja  ehitusdokumendid  MATER |
| * keskkonnakaitseks vajalik rajatis |
| * regulaatorkaev |
| * muu üksikrajatis   (v.a eesvool ja reguleeriv võrk, sealhulgas dreen[[4]](#footnote-5)) | Puudub | Kasutusteatis ja  ehitusdokumendid |

**Eelnõu § 1 punktiga 1** täiendatakse MaaPars-i § 3 lõikega 9. Muudatusega sätestatakse maaparanduse väikesüsteemi (edaspidi *väikesüsteem*) termin kehtiva maaparandusseaduse § 11 asemel MaaParS-i §-s 3, kuhu koondatakse kõik maaparandussüsteemi terminid. Samuti muudetakse väikesüsteemi termini sisu. Kehtivas maaparandusseaduses on väikesüsteemi määratlemisel aluseks selle maa-ala suurus (kuni 50 hektarit) ning selle maa-ala kinnisasjade ja omanike arv. Maaomand võib muutuda ja sellega koos ka väikesüsteemi määratlus. Eelnõukohase seaduse muudatuse tulemusena on väikesüsteem edaspidi maaparandussüsteem, mille maa-ala suurus ei ületa 50 hektarit. Muudatus teeb väikesüsteemi määratlemise oluliselt lihtsamaks ja üheselt mõistetavaks.

**Eelnõu § 1 punktiga 3** täiendatakse MaaParS-i § 6 lõike 2 esimeses lauses toodud dokumentide loetelu ehituskava dokumendiga. Ka ehituskava esitatakse MaRu-le elektrooniliselt e-teenuse keskkonna kaudu.

**Eelnõu § 1 punktiga 5** täiendatakse seadust §-ga 81 maaparandussüsteemi ehitamise ja kasutusele võtmise erisuste kohta. Kui maaparandussüsteemi ehitamise ja kasutusele võtmise ning ehitamise ja kasutusele võtmisega seotud menetluste kohta on väikesüsteemile või üksikrajatisele erisusi, siis on need maaparandusseaduse 2. peatükis eraldi sätestatud (lg 1). Säte on lisatud eesmärgiga vältida väikesüsteemile ja üksikrajatisele eraldi nõuete kehtestamist, sest valdavalt on nõuded ehitamisele samad. Arusaadavam on tuua seaduses välja konkreetsed erisused seal, kus need võivad tegelikult esineda. Lisaks sätestatakse nimetatud paragrahvis termin „üksikrajatis“ (lg 2), milleks on väikesüsteemil ja polderkuivendussüsteemil mitte asuv maaparandussüsteemi eraldiseisev rajatis, välja arvatud eesvool ja reguleeriv võrk. Üksikrajatis ei saa olla eesvool ega reguleeriv võrk ega asuda väikesüsteemil või polderkuivendussüsteemil.

**Eelnõu § 1 punktiga 6** muudetakseMaaParS-i § 9 lõike 1 sõnastust, sätestades, et ehitamise aluseks võib olla lisaks ehitusprojektile ka maaparandussüsteemi üksikrajatise või väikesüsteemi ehitamisel ehituskava. Lisaks jäetakse välja maaparandussüsteemi ehitamise aluseks olnud ehitusloa nõue. Muudatus tuleneb ehitusloa taotluse asendamisest ehitusteatisega ja üksikrajatise ehitamise nõuete lihtsustamisest (vt seletuskirja punktis 3.2 eespool toodud selgitused).

**Eelnõu § 1 punktiga 7** täiendatakse MaaParS-i § 10 lõigetega 21 ja 22. Lõikes 21 on täpsustatud, et maaparandussüsteemi üksikrajatise ehitusdokumendid on  kaetud tööde akt, ehitusmaterjalide ja -toodete nõuetekohasust tõendavad dokumendid, teostusjoonis ja maaparandussüsteemi märkimisandmed ning muud ehitamist kirjeldavad dokumendid.

Lõikes 22 loetletakse väikesüsteemi ehitusdokumendid, milleks on teostusjoonis ja väikesüsteemi märkimisandmed. Nõue on üle toodud MaaParS-i § 33 lõikest 1, seejuures on vähendatud dokumentide arvu, mis on vaja esitada koos väikesüsteemi kasutusteatisega. Väikesüsteem paikneb väikesel maa-alal. Seega ei vaja riik kasutusloa menetlemisel sellisel hulgal andmeid, nagu see on vajalik suuremate maaparandussüsteemide puhul. MaaParS-i § 10 lõikes 2 on loetletud maaparandussüsteemi ehitusdokumendid. Nimetatud dokumendid on olulised MaRu-le nii maaparandussüsteemi ehitustööde kvaliteedi hindamisel kui ka maaparandussüsteemide registris (edaspidi *MSR*) andmetena säilitamiseks. MSR andmetele tuginedes saab MaRu anda maaparandussüsteemi rekonstrueerimiseks projekteerimistingimusi ning hinnata muu tegevuse kooskõlastamisel, kas kavandatav tegevus kahjustab maaparandussüsteemi toimivust, sealhulgas naaberkinnisasjadel paikneva maaparandussüsteemi toimivust. Valdav osa maaparandussüsteeme kuulub paljudele omanikele. Sellisel juhul ühel kinnisasjal maaparandussüsteemi rekonstrueerimine mõjutab ka naaberkinnistute maaparandussüsteemi osade toimimist. Väikesüsteem asub väikesel maa-alal ja ei saa kuuluda paljudele omanikele. Sellisel juhul on probleemide korral omanikel lihtsam teha kokkuleppeid. Muudatuse tulemusena loobutakse väikesüsteemi kaetud tööde ja ehitusmaterjalide andmete esitamise nõudest kui mittevajalikest andmetest kasutusloa taotluses.

**Eelnõu § 1 punktiga 8** tunnistatakse MaaParS-i § 11 kehtetuks. Nõuded on viidud MaaParS-i §-desse 3 ja 9. Muudatus on seotud maaparandussüsteemi ja väikesüsteemi ehitamist reguleerivate sätete koondamisega (vt seletuskirja punktis 3.2 eespool toodud selgitusi).

**Eelnõu § 1 punktiga 9** muudetakse tervikuna MaaParS-i § 12.

Lõike 1 kohaselt on projekteerimistingimused nõutud lisaks ehitusprojektile ka väikesüsteemi ehituskava koostamiseks.

Lõikes 2 sätestatakse erandjuhud, millal projekteerimistingimusi ei nõuta. Projekteerimistingimusi ei nõuta üksikrajatise ehitamiseks ja väikesüsteemi ehitamiseks, kui selle süsteemi asukohast tulenevalt ei ole avalik-õiguslikke kitsendusi. Muudatused on seotud projekteerimistingimuste andmise muudatustega (vt seletuskirja punktis 3.2 eespool toodud selgitusi). Lõikes 3 esitatakse projekteerimistingimuste taotlemisel esitatavate andmete loetelu. Võrreldes kehtiva maaparandusseadusega on loetellu lisatud projekteerimistingimuste taotlemise eesmärk. Projekteerimistingimuste andmisel on MaRu-l ja projekteerimiseks projekteerijal oluline teada lisaks kinnisasja andmetele ja kavandatavale kuivendus- või niisutusviisile ka projekteerimistingimuste taotlemise eesmärki, sest taotletava ala kinnisasjade loetelus on tihti üle kümne kinnisasja ja pole arusaadav, milline piirkond nendel kinnisasjadel vajab kuivendamist või niisutamist. Projekteerimistingimuste taotlemise eesmärk võiks sisaldada lahendamist vajava probleemi kirjeldust, kus ja mida tahetakse lahendada ning kus ja millist olukorda soovitakse saavutada. Näiteks võib see olla ka vabas vormis lahendamist vajava probleemi kirjeldus ja asukoha skeem eeldatava, projektiga lahendatava ala paiknemise kohta. Seni on praktikas projekteerimistingimuste taotluse esitamisele järgnenud MaRu ja taotleja suhtlus, kus leitakse nendele küsimustele vastused. Kuid see võiks olla läbi mõeldud enne, kui esitatakse projekteerimistingimuste taotlus. Alles seejärel on võimalik MaRu-l teha projekteerimistingimuste andmiseks kohapealne ülevaatus ja anda projekteerimiseks tingimused. Muudatuse eesmärk on muuta menetlusprotsess sujuvamaks.

Lõikes 3 on sätestatud loetelu andmetest, mida projekteerimistingimuste taotlusel märgitakse. Loetellu on lisatud ka maaparandussüsteemi kood ning maaparandusehitise kood ja nimetus, mida saab projekteerimistingimuste taotluses märkida vaid süsteemi rekonstrueerimise korral (lg 4). Maaparandussüsteemi kood (13-kohaline number, näiteks 3101210050030) ja ehitise kood (kolmekohaline number, näiteks 001) märgitakse uuele maaparandussüsteemile või uuele maaparandussüsteemi ehitisele kasutusloa andmisel või kasutusteatise esitamise järgselt maaparandussüsteemi kandmisel maaparandussüsteemide registrisse. Rekonstrueeritaval maaparandussüsteemil on kood juba varasemalt antud ja leitav MaRu maaparandussüsteemide kaardilt[[5]](#footnote-6). Muudatus on seotud teatiste ja lubadega esitatavate andmete loetelude ühtlustamisega (vt seletuskirja punktis 3.2 eespool toodud selgitusi).

**Eelnõu § 1 punktiga 10** muudetakse MaaParS-i § 13 lõiget 3. Loetelu sissejuhatav lause sõnastatakse selliselt, et projekteerimistingimustes märgitakse loetletud andmetest üksnes asjakohased andmed. Näiteks väikesüsteemi puhul ei ole vaja teha uurimistöid.

Kehtiva maaparandusseadusega võrreldes on loetelu täiendatud selliselt, et lisaks maaparandussüsteemi uurimistöö ja projekteerimise eritingimustele määratakse ka keskkonna kaitseks meetme ehk keskkonnameetme rakendamise vajadus. Maaparandussüsteemi ehitamisel järgitakse maaparandussüsteemi ehitusprojekti või ehituskava ja maaparandussüsteemi ehitamise nõudeid ning ehitusseadustiku §-des 7‒10 sätestatud põhimõtteid. Maaparandussüsteemi ehitamisele kohaldub ohutuse põhimõte (ehitusseadustiku § 8), millest tulenevalt on ehitis, ehitamine ja ehitise kasutamine ning ehitamisega seonduv muu tegevus ohutu, kui see ei põhjusta ohtu inimesele, varale, keskkonnale, riigi julgeolekule või riigikaitseobjektile. Ehitise ja ehitamise ohutus hõlmab loodus- ja kultuuriväärtuse kaitset ning asjakohasel juhul ka looma elu ja tervist. Maaparandussüsteemi ehitustegevus mõjutab ümbritsevat keskkonda ja maakasutust ja sellega võivad kaasneda negatiivsed keskkonnamõjud loodusele. Selle mõjuga tuleb arvestada maaparandussüsteemi projekteerimisel ja ehitamise lubamisel. Keskkonnameede peab olema asjakohane ja proportsionaalne. Näiteks koelmupadjandi rajamine kraavi, mis periooditi põhjani ära kuivab ja muutub lõksuks vee-elustikule, ei ole asjakohane.

Lisaks võib MaRu projekteerimise eritingimustes määrata vajaduse kaasata erialaekspert, kes nõustab ja hindab projekti teostatavust kaitstava loodusobjekti läheduses. Oluline on määrata kavandatava tegevuse mõjuala ulatus kaitstavatele loodusobjektidele ja muud olulist väärtust omavatele objektidele, ebasoodsa mõju avaldumise vältimis- ja leevendusmeede võimalikele kaitsealuste objektidele ja -aladele, selle püsielupaikadele ja leiukohtadele, piirnevatele vääriselupaikadele ja loodusdirektiivi elupaigatüüpidele.

Oluline on keskkonnameetme vajaduse väljaselgitamine ja selle teabe põhjal asjakohase ja asukohale sobiliku keskkonnameetme ehitusprojektis kirjeldamine. Muudatuse tulemusena määratakse projekteerimistingimustes keskkonnameetme rakendamise vajadus, eesmärgiga tagada kavandatava tegevuse võimalikult minimaalne keskkonnamõju (maaparandusliku keskkonnakaitseks vajaliku rajatise tüüp, vajadus, sobivus, teostatavus), sest projekteerimistingimustega määratakse siduvalt kindlaks alused, millest tuleb lähtuda ehitusprojekti koostamisel.

Muudatus on seotud ka teatiste ja lubadega esitatavate andmete loetelude ühtlustamisega (vt seletuskirja punktis 3.2 eespool toodud selgitusi).

**Eelnõu § 1 punktiga 11** täiendatakse MaaParS-i § 13 lõiget 5 punktiga 11, mille kohaselt esitab MaRu projekteerimistingimuste eelnõu kooskõlastamiseks Keskkonnaametile, kui projekteerimistingimuste taotluse ese käsitleb eesvoolu, mis kattub looduskaitseseaduse § 51 lõike 2 alusel kehtestatud lõhe, jõeforelli, meriforelli ja harjuse kudemis- ja elupaikade nimistusse kuuluva veekoguga. Antud nõue on toodud kehtiva regulatsiooni § 22 lõike 4 punktist 2 ehitusloa menetlusest üle projekteerimistingimuste menetlusse. Muudatuse eesmärk on anda Keskkonnaametile võimalus seada projekteerimiseks tingimusi ja vähendada isikute halduskoormust ehitusteatise staadiumis. Seni on küsitud Keskkonnaametilt kooskõlastust ehitusloa andmise eelselt, kui ehitusprojekt on juba valminud ja seda tuleb vastavalt kooskõlastuse tingimustele hakata muutma.

**Eelnõu § 1 punktiga 12** täiendatakse MaaParS-i § 14 lõike 1 punktis 3 toodud viidet viitega maaparandusseaduse § 13 lõike 5 punktile 11 tulenevalt eelnõu eelmises punktis kirjeldatud muudatusest.

**Eelnõu § 1 punktiga 13** täiendatakse MaaParS-i § 16lõiget 3 punktiga 5, mille kohaselt ehitusprojekt peab võimaldama hinnata maaparandussüsteemi ehitamisega kaasnevat keskkonnamõju ja rakendada asjakohast keskkonnameedet.

Ehitusprojekt peab olema selline, et selle alusel ehitades vastab ehitatav ehitis muuhulgas maaparandussüsteemi projekteerimisnormidele ja on ohutu. Ehitusprojekt peab andma olulist keskkonnaalast teavet, sisaldama asjakohast keskkonnameedet nii hajukoormuse vähendamiseks ja kinni püüdmiseks kui ka elurikkuse toetamiseks. Ehitusprojekt peab kajastama asjakohast, teostatavat ja asukohta sobivat keskkonnameedet, mille alusel saab jõuda parima tulemuseni, leides seejuures tasakaalu keskkonnakaitse huvide ja eeldatava majandusliku kasu vahel.

**Eelnõu § 1 punktiga 14** täiendatakse MaaParS-i §-ga 161, kus sätestatakse väikesüsteemi ja üksikrajatise ehituskava nõuded. Ehituskava on üksikrajatise või väiksesüsteemi ehitamiseks vajalike dokumentide kogum, mis koosneb seletuskirjast ja sobivas mõõtkavas plaanist ning asjakohasel juhul tehnilistest joonistest ja muudest asjakohastest dokumentidest (lg 1). Väikesüsteemi ehituskava peab vastama projekteerimistingimustele, projekteerimisnormidele ja ehituskava nõuetele (lg 2) Üksikrajatise ehituskava peab vastama projekteerimisnormidele ja ehituskava nõuetele (lg 3). Maaparandussüsteemi ehituskava nõuded kehtestab [valdkonna eest vastutav minister](https://www.riigiteataja.ee/akt/dyn=123112022007&id=126022019026;108052019001) määrusega (lg 4). Sobiv mõõtkava on selline mõõtkava, mis tagab plaanile märgitud andmete loetavuse.

**Eelnõu § 1 punktiga 15** tunnistatakse MaaParS-i § 17 lõige 4 kehtetuks. Uurimistöö on oluline MaRu-le ehitusteatise esitamisel, mistõttu ei ole selle varasem esitamine vajalik. Muudatus vähendab nii isikute halduskoormust kui ka MaRu töökoormust.

**Eelnõu § 1 punktiga 16** täiendatakseMaaParS-i § 18 lõike 2 punktis 2 toodud viidet viitega maaparandusseaduse § 13 lõike 5 punktile 11 tulenevalt eelnõu punktis 11 kirjeldatud muudatusest.

**Eelnõu § 1 punktiga 17** täiendatakseMaaParS-i §-ga 201 maaparandussüsteemi ehitamisest teavitamise kohta (vt seletuskirja punktis 3.2 eespool toodud selgitusi). Ehitusluba asendatakse ehitamisest teavitamisega. Teatud juhtudel läheb teavitamine üle loamenetluseks. Kümne päeva möödumisel võib alustada ehitusteatises kirjeldatud ehitise ehitamisega, kui MaRu ei ole isikut teavitanud, et vajalikum on põhjalikum menetlus. Üksikrajatiste (välja arvatud keskkonnakaitseks vajalik rajatis, eesvoolul paiknev truup, regulaatorkaev) ehitamiseks ning väikesüsteemi, millel asukohast tulenevalt ei ole avalik-õiguslikke kitsendusi, ei ole vaja ka ehitusteatist esitada.

Maaparandussüsteemi ehitamisest teavitamiseks esitatakse MaRu-le kolme aasta jooksul projekteerimistingimuste saamisest arvates ja vähemalt kümme päeva enne ehitamise alustamist ehitusteatis (lg 1), kus märgitakse asjakohased andmed (lg 2):

1) käesoleva seaduse § 12 lõike 3 punktides 1 ja 2 ning 4‒9 nimetatud andmed;

2) ehitatava maaparandussüsteemi maa-ala pindala ja eesvoolu pikkus;

3) ehitatava maaparandussüsteemi teenindava tee klass, pikkus ja olemasolu korral nimetus;

4) ehitatava kaitsetammi pikkus ja pumbajaamade arv;

5) ehitatavad keskkonnakaitseks vajalikud rajatised ja nende arv;

6) ehitusprojekti või ehituskava koostanud ning uurimistöö ja ehitusprojekti ekspertiisi teinud isikute andmed;

7) maaparandussüsteemi ehitaja andmed;

8) maaparandussüsteemi omanikujärelevalve tegija ja vastutava spetsialisti andmed.

Näiteks üksikrajatise puhul on asjakohased punktides 1 ja 6‒8 nimetatud andmed.

Ehitusteatisega koos esitatakse ka asjakohased dokumendid: ehitusprojekt, uurimistööde aruanne ja ekspertiisiakt ning muud asjakohased dokumendid (lg 3). Väikesüsteemi, millel asukohast tulenevalt ei ole avalik-õiguslikke kitsendusi, ehitamisest ei ole vaja teavitada. Väikesüsteemi, millel asukohast tulenevalt on avalik-õiguslikud kitsendused, ehitusteatisega koos esitatakse MaRu-le kolme aasta jooksul projekteerimistingimuste saamisest arvates ehituskava (lg 4). Ka eesvoolul paikneva truubi või regulaatorkaevu või maaparandussüsteemile keskkonnakaitseks vajaliku rajatise ehitamiseks ei ole vaja taotleda projekteerimistingimusi, mistõttu esimese ehitamise dokumendina esitatakse MaRu-le ehitusteatis vähemalt kümme päeva enne ehitamise alustamist (lg 5). Muid üksikrajatisi võib edaspidi ehitada ilma ehitamisest teavitamata. Reguleerivat võrku ja eesvoolu ei loeta üksikrajatisteks.

Kui MaRu ei teavita ehitusteatise esitajat kümne päeva jooksul ehitusteatise saamisest arvates vajadusest teha selles esitatud andmete lisakontrolli, võib alustada maaparandussüsteemi ehitamist (lg 6). Vajaduse korral kontrollib MaRu muu hulgas (lg 7), kas seoses ehitusteatises märgitud ehitise või ehitamisega tuleb:

1) ehitusteatisega kavandatav ehitamine viia vastavusse õigusaktist või maaparandussüsteemi asukohast tulenevate avalik-õiguslike kitsendustega;

2) ehitusprojekt või ehituskava viia vastavusse maaparandussüsteemi ja selle ehitamise nõuetega, projekteerimistingimustega, projekteerimisnormidega, ehitusprojekti või ehituskava nõuetega;

3) ehitusprojekt viia vastavusse maaparanduse uurimistöö tulemustega või selle nõuetega;

4) kooskõlastada ehitis või ehitamine asutusega, kelle seadusest tulenev pädevus on seotud ehitusteatise esemega;

5) kooskõlastada ehitis või ehitamine Keskkonnaametiga, kui ehitusteatis käsitleb eesvoolu, mis kattub looduskaitseseaduse § 51 lõike 2 alusel kehtestatud lõhe, jõeforelli, meriforelli ja harjuse kudemis- ja elupaikade nimistusse kuuluva veekoguga;

6) esitada ehitusteatis arvamuse avaldamiseks asutusele või isikule, kelle huve kavandatav maaparandussüsteem või selle ehitamine võib mõjutada;

7) kaasata menetlusse kinnisasja omanik, kelle kinnisasjale ehitamist kavandatakse, kui taotlust ei ole esitanud kinnisasja omanik, ja vajaduse korral kinnisasjaga piirneva kinnisasja omanik.

Kui ei esine ühtegi käesoleva paragrahvi lõikes 7 sätestatud alust ega käesoleva seaduse § 23 lõikes 3 sätestatud alust, toimetab MaRu ehitusteatise esitajale mõistliku aja jooksul kätte teatise selle kohta, et võib alustada maaparandussüsteemi ehitamist (lg 8). Kirjeldatud juhul ei ole muu hulgas vaja ehitusprojekti maaparandussüsteemi ja selle ehitamise nõuetega vastavusse viia, ehitust või ehitamist Keskkonnaametiga kooskõlastada ega esine ka ühtegi ehitusloa andmisest keeldumise alust.

Kui MaRu on ehitusteatise esitajat teavitanud vajadusest viia ehitamine, ehitusprojekt või ehituskava käesoleva paragrahvi lõike 7 punktides 1–3 sätestatuga vastavusse ja ehitusteatise esitaja on ettenähtud tähtpäevaks ehitamise, ehitusprojekti ja ehituskava nimetatud nõuetega vastavusse viinud ning ei esine ühtegi lõike 7 punktides 4–7 sätestatud alust ega käesoleva seaduse § 23 lõike 3 punktides 2–10 sätestatud alust, toimetab MaRu ehitusteatise esitajale mõistliku aja jooksul kätte teatise selle kohta, et võib alustada maaparandussüsteemi ehitamist (lg 9). Kirjeldatud juhul on ehitusteatise esitaja näiteks ehitusprojekti või ehituskava maaparandussüsteemi ja selle ehitamise nõuetega vastavusse viinud, ei esine ühtegi ehitusloa andmisest keeldumise alust ning ehitamist ei ole vaja ka Keskkonnaametiga kooskõlastada.

Ehitusteatise alusel võib maaparandussüsteemi ehitada seitse aastat lõikes 6 sätestatud juhul ehitusteatise esitamisest või lõigetes 8 ja 9 sätestatud juhul MaRu ehitamisega alustamist lubava teatise kättetoimetamisest (lg 10).

Asjakohasel juhul esitab MaRu ehitusteatise samades punktides nimetatud asutustele ja isikutele kooskõlastamiseks või arvamuse andmiseks (lg 11). Ehitusteatis loetakse kooskõlastaja poolt vaikimisi kooskõlastatuks, kui kooskõlastus või arvamus ei ole laekunud kümne päeva jooksul ehitusteatise saamisest arvates, välja arvatud juhul, kui seaduses on sätestatud pikem tähtaeg või tähtaja pikendamist on põhjendatult taotletud (lg 12).

Kui aga esineb vähemalt üks lõike 7 punktides 4–7 sätestatud alus, annab MaRu alati maaparandussüsteemi ehitusloa, milles muu hulgas esitab kontrolli tulemusel esitatavad nõuded, või keeldub ehitusloa andmisest (lg 13). Sellisel juhul lõpeb menetlus alati ehitusloaga. Ehitusloalt nähtuvad ka kooskõlastamise käigus esitatud nõuded ehitisele.

Lõigetes 6, 8 ja 9 sätestatud juhul teave ehitusteatise esitamise ja lõikes 13 sätestatud juhul ehitusloa andmise kohta tehakse kättesaadavaks asjaomasele kohaliku omavalitsuse üksusele (lg 14). See teave tehakse kättesaadavaks ehitisregistris või vajadusel muul kirjalikku taasesitamist võimaldaval viisil.

**Eelnõu § 1 punktiga 18** muudetakseMaaParS-i § 21 lõigete 1 ja 2 sõnastust. Lõiget 1 muudetakse selliselt, et edaspidi annab ehitusloa olemasolu õiguse ehitada ehitusloale märgitud kinnisasjale ka ehituskavale vastava üksikrajatise või väikesüsteemi (vt seletuskirja punktis 3.2 eespool toodud selgitusi). Lõikes 2 muudetakse ehitusloa kehtivuse määratlust, millega kaotatakse nõue alustada ehitamist kahe aasta jooksul ehitusloa kehtima hakkamisest arvates. Muudatuse kohaselt loetakse ehitusloa kehtivuseks seitse aastat.

**Eelnõu § 1 punktiga 19** tunnistatakseMaaParS-i § 21 lõiked 3 ja 4 ning § 22 kehtetuks. Ehitamise alustamise päeva ei ole vaja fikseerida, sest ehitamist ei pea alustama kahe aasta jooksul ehitusloa andmisest arvates (§ 21 lg 3). MaaParS-i § 21 lõike 4 muudatus on seotud maaparandussüsteemi mõjutava muu tegevuse käigus maaparandussüsteemi rekonstrueerimise sätete koondamisega §-desse 501–504 (vt seletuskirja punktis 3.5 toodud selgitusi). MaaParS-i § 22 tunnistatakse kehtetuks, kuna ehitusluba ei ole vaja enam taotleda (vt seletuskirja punktis 3.2 eespool toodud selgitusi).

**Eelnõu § 1 punktiga 20** sõnastatakse uuestiMaaParS-i § 23 tekst.

Ehitusluba antakse, kui ehitamine ja ehitusprojekt või ehituskava vastab õigusaktides sätestatud nõuetele (lg 1). Lõiget oli vaja täiendada seoses sättesse ehituskava lisandumisega.

Lõikes 2 on loetletud andmed, mis tuleb ehitusloale kanda:

* ehitusteatise number ja kuupäev;
* ehitamisega hõlmatava kinnisasja andmed, sealhulgas katastritunnus;
* maaparandussüsteemi kuivendus- või niisutusviis;
* maaparandussüsteemi maakasutusviis;
* maaparandussüsteemi kood ning maaparandusehitise kood ja nimetus;
* maaparandussüsteemi asukoht;
* muud vajalikud andmed;
* ehitatava maaparandussüsteemi maa-ala pindala ja eesvoolu pikkus;
* ehitatava maaparandussüsteemi teenindava tee klass, pikkus ja olemasolu korral nimetus;
* ehitatava kaitsetammi pikkus ja pumbajaamade arv;
* ehitatavad keskkonnakaitseks vajalikud rajatised ja nende arv;
* ehitusteatise number ja kuupäev.

Lõikes 3 on loetletud ehitusloa andmisest keeldumise alused. Võrreldes kehtiva seadusega ei ole keeldumise aluseks olevaid põhimõtteid olulises osas muudetud.Sõnastuse muudatused on seotud maaparandussüsteemi ja väikesüsteemi ehitamist reguleerivate sätete koondamisega ja ehitusloa asendamisest ehitusteatisega. Nõuete dubleerimise vähendamiseks käsitletakse eelnõus maaparandussüsteemi ja väikesüsteemi ehitamist koos. Kui ehitusprojekt ei vasta näiteks projekteerimistingimustele, saab MaRu anda tähtaja ehitusprojekti nõuetega vastavusse viimiseks. Samas, kui projekteerimistingimuste väljaandmisest on möödunud üle kolme aasta, siis on tegemist sellise alusega, mil ehitusluba ei ole võimalik anda. Keeldumise alused on sellised alused, mis ei võimalda ehitamist lubada – põhjus võib muu hulgas olla ehituskeelus, olulises keskkonnamõjus või uurimistöö tegemata jätmises.

Lõikes 4 sätestatakse ehitusloa andmise või selle andmisest keeldumise tähtajaks 60 päeva. Kehtiva maaparandusseaduse kohaselt teeb MaRu ehitusloa andmise või selle andmisest keeldumise otsuse 30 päeva jooksul nõuetekohaste dokumentide saamisest arvates. Kuigi nimetatud tähtaja arvestus algab sellest hetkest, kui MaRu-le laekuvad nõuetekohased ehk otsuse tegemist võimaldava kvaliteediga dokumendid, esineb siiski olukordi, kus MaRu ei suuda tähtajast kinni pidada. Põhjuseid on mitmeid. Kuivenduse ehitusprojektidega hõlmatav maa-ala ulatub sadadesse hektaritesse, mistõttu on kavandatavate tegevuste projekteerimistingimustele ja -normidele vastavuse kontrollimine ajamahukas. Suurte maa-alade kohta tehtavad ehitusprojektid suurendavad oluliselt kaasamist vajavate isikute arvu, mis ulatub kümneteni või üksikutel juhtudel sadadeni. Suurenenud on ka keskkonnaorganisatsioonide huvi olla ehitusloa menetlusse kaasatud. Eelnevast lähtuvalt tekib oht, et kõiki vajalikke huvigruppe ja menetlusosalisi, ennekõike neid maaomanikke, kellel ei ole elektronposti aadressi rahvastikuregistris märgitud, ei suudeta õigeaegselt kaasata. Muudatusega antakse ehitusloa menetlejale võimalus ehituslubasid menetleda 60 päeva jooksul, et loa andmisel või selle andmisest keeldumisel oleks võimalik võtta arvesse kõiki asjaolusid ja arvestada isikute seisukohtadega. Kuigi menetlemise tähtaega pikendatakse, tuleb MaRu-l endiselt teha otsused esimesel võimalusel, võimalikult lühikese aja jooksul. Haldusmenetlus tuleb viia läbi eesmärgipäraselt ja efektiivselt, samuti võimalikult lihtsalt ja kiirelt, vältides üleliigseid kulutusi ja ebameeldivusi isikutele.

**Eelnõu § 1 punktidega 21 ja 22** MaaParS-i § 24 lõigetes 1 ja 2 tehtud muudatused sõnastuses tulenevad ehitusloa taotluse asendamisest ehitusteatisega (lg 1 p-d 1 ja 2) ning maaparandussüsteemi ja väikesüsteemi ehitamist reguleerivate sätete koondamisest (lg 1 p 3 ja lg 2) (vt seletuskirja punktis 3.2 eespool toodud selgitusi).

**Eelnõu § 1 punktiga 23** tunnistatakseMaaParS-i §-d 25–28 kehtetuks. Muudatus on seotud maaparandussüsteemi ja väikesüsteemi ehitamist reguleerivate sätete koondamisega (vt seletuskirja punktis 3.2 eespool toodud selgitusi).

Paragrahvi 25 lõigetes 3 ja 4 sätestatud andmete loetelud sätestatakse edaspidi maaeluministri 25. veebruari 2019. a määruses nr 14 „Maaparandussüsteemi ehitusprojekti nõuded“, kusjuures lõike 3 punktis 6 esitatud nõuet leevendatakse. Väikesüsteemi ehitusloa menetlemisel on osutunud ebavajalikuks MaaParS-i § 25 lõike 3 punktis 6 toodud ehituskava plaanile kantavate andmetena andmed kavandatava väikesüsteemi suubumiskohas suubla põhja kõrgusarvu kohta. Kuna tegemist on väikese süsteemiga, siis piisab suubla veevastuvõtuvõime hindamisest. Ehituskava koostajal ei ole vaja esitada suubla põhja kõrgusarvu. Muudatus leevendab väikesüsteemi ehitamise nõudeid. Paragrahvi 28 kehtetuks tunnistamine tuleneb kooskõlastamise ja loa andmise muudatustest (vt seletuskirja punktis 3.5 toodud selgitusi).

**Eelnõu § 1 punktidega 24–26** MaaParS-i § 29 lõikes 1 tehtavad muudatused tulenevad sellest, et loobutakse ehitusloa kehtivust määravast tingimusest, et ehitamist tuleb alustada kahe aasta jooksul alates selleks loa saamisest (p 2), ehitusloa taotluse asendamisest ehitusteatisega (p 3) ning maaparandussüsteemi ja väikesüsteemi kasutamist reguleerivate sätete koondamisest (p 6) (vt seletuskirja punktis 3.2 eespool toodud selgitusi).

**Eelnõu § 1 punktiga 27** muudetakse MaaParS-i § 30 lõike 2 esimest lauset selliselt, et ehitamise üle võib omanikujärelevalvet teha ka isik, kes on teinud sellele ehitusprojektile ekspertiisi. Kehtiva MaaParS-i regulatsiooni kohaselt ei ole see lubatud. Kavandatud muudatusega antakse ehitusprojektile ekspertiisi teinud isikule võimalus teha sama projekti kohasele ehitamisele omanikujärelevalvet. Maaparandussüsteemi omanikud, ehitajad ja MaRu on andnud tagasisidet, et omanikujärelevalve töö kvaliteet ei vasta sageli nõuetele. Omanikujärelevalve töö tulemus selgub tagantjärele, kui mittenõuetekohast ehitamist on kulukas parandada. Projektile ekspertiisi teinud isik omab põhjalikku ülevaadet projektlahendusest, mis annab talle head eeldused ka tõhusa omanikujärelevalve tegemiseks.

Omanikujärelevalve õigused ja kohustused ning vastutus otsuste tegemise ning tegemata jätmise eest tuleneb võlaõigusseadusest ja tsiviilseadustiku üldosa seadusest. Omanikujärelevalve tegemine ja selle täpsem elluviimine on omanikujärelevalve tegija ja omaniku omavaheline lepinguline suhe, kuhu riik ei sekku. Seega omanikujärelevalve kvaliteeti saab mõjutada eelkõige tellija (omanik), esitades projekteerimise, ehitamise ja omanikujärelevalve lepingutes töövõtjatele nõudlikumaid tingimusi ja nõudes nende täitmist. Leping võib sisaldada ka rohkem nõudeid kui seda on seadusega ette nähtud. Näiteks omanikujärelevalve tõhustamiseks on hea kasutada digitaalset ehitustööde päevikut selliselt, et see on reaalajas jälgitav. Üldehituses on omanikujärelevalve tegijal kohustus koostada oma ülesannete täitmiseks järelevalveprotseduuride programm, kus on kajastatud, millistele ehitustöödele tehakse kaetud tööde aktid; kui pikalt peab ehitusettevõtja omanikujärelevalve tegijale ette teatama, kui soovib kaetavat tööd ette näidata; milliseid töid ja millise sagedusega tuleb omanikujärelevalve tegijale ette näidata; millised katsetused või mõõdistused ja millises vormis on nõutavad (lisaks õigusaktides kehtestatule) jms. Omanik võib ka maaparandusehituses sarnase omanikujärelevalve programmi või kava koostamise nõude lisada omanikujärelevalve lepingusse. Samuti aitab omanikujärelevalve tööd tõhustada olulisemate kaetud tööde akteerimisel kaetavast objektist positsioneeritud (asukohamärgisega) fotode lisamine aktile. Juba projektis võiks projekteerija anda loetelu nendest objektidest, mille puhul on omanikjärelevalve kohalolu oluline. Selline loetelu on omanikujärelevalve tegijale oluline sisend järelevalveprotseduuride kava koostamiseks. Nii on omanikule igal ajahetkel selge, millised tööd on tehtud ehk kus omanikujärelevalve tegija digitaalne allkiri kinnitab tehtud tööde nõuetekohasust.

Muudatus tehakse tõhusama omanikujärelevalve võimaldamiseks. Ekspertiisi teinud isik ei tohi olla ehitusprojekti koostaja ega ka ehitaja. Seetõttu ei ole tal huvide konflikti omanikujärelevalve tegemiseks. Ta saab seista omaniku huvide eest projektile vastava maaparandussüsteemi ehitamisel. Projektiga tutvumine on ajamahukas juba üksnes seetõttu, et projekteeritava ala pindala on enamasti kümneid või sadu hektareid. Projektile ekspertiisi teinud isik on projektiga ja eeldatavalt ka olukorraga maastikul juba põhjalikult tuttav ja saab alustada omanikujärelevalve tegemist kohe ehitamise alguses.

**Eelnõu § 1 punktiga 28** täiendatakse MaaParS-i § 30 lõike 8 sõnastust selliselt, et omanikujärelevalve nõudeid ei kohaldata lisaks väikesüsteemile ka üksikrajatistele, välja arvatud eesvoolul paiknev truup, keskkonnakaitseks vajalik rajatis ja regulaatorkaev. Üksikrajatise ehitamine saab mõjutada maaparandussüsteemi toimimist väiksemal määral. Muudatusega vähendatakse isikute halduskoormust.

**Eelnõu § 1 punktiga 29** täiendatakse MaaParS-i §-iga 301 maaparandussüsteemi ja väikesüsteemi kasutamisest teavitamise kohta. Muudatus tuleneb kasutusloa taotluse asendamisest kasutusteatisega ning maaparandussüsteemi ja väikesüsteemi kasutamist reguleerivate sätete koondamisest (vt seletuskirja punktis 3.2 eespool toodud selgitusi).

Maaparandussüsteemi kasutusteatis tuleb esitada MaRu-le 90 päeva jooksul maaparandussüsteemi valmimisest arvates (lg 1). Väikesüsteemi ja üksikrajatise kasutusteatis tuleb esitada 10 päeva jooksul väikesüsteemi või üksikrajatise valmimisest arvates (lg 2).

Kasutusteatises märgitakse järgmised asjakohased andmed (lg 3):

1) käesoleva seaduse § 12 lõike 3 punktides 1 ja 2 ning 4–9 nimetatud andmed;

2) käesoleva seaduse 201 lõike 2 punktides 6–8 nimetatud andmed;

3) väikesüsteemi teostusjoonise koostaja andmed;

4) maaparandussüsteemi tehnilised andmed maaparandusehitiste kaupa.

Koos kasutusteatisega esitatakse § 10 lõikes 2 nimetatud maaparandussüsteemi ehitusdokumendid, kusjuures üksikrajatise puhul ei ole ehitustööde päevikut nõutud ning väikesüsteemi puhul tuleb esitada üksnes teostusjoonis ja väikesüsteemi märkimisandmed. Samuti tuleb esitada olemasolu korral ehitusprojekti ekspertiisiakt (lg 4). Võrreldes kehtiva seadusega on ei ole väikesüsteemi puhul enam vaja esitada kaetud tööde akti ega ehitusmaterjalide ja -toodete nõuetekohasust tõendavaid dokumente. Esitatavaid ehitusdokumente kajastab tabel 2.

**Tabel 2** Maaparandusüsteemi, üksikrajatise ja väikesüsteemi ehitusdokumendid.

|  |  |  |  |
| --- | --- | --- | --- |
| **Ehitusdokumendid** | | | |
|  | **Maaparandussüsteem** | **Üksikrajatis** | **Väikesüsteem** |
| ehitustööde päevik | jah | - | - |
| kaetud tööde akt | jah | jah | - |
| ehitusmaterjalide ja -toodete nõuetekohasust tõendavad dokumendid | jah | jah | - |
| teostusjoonis ja maaparandussüsteemi märkimisandmed | jah | jah | jah |
| muud ehitamist kirjeldavad dokumendid | jah | jah | - |

MaRu kontrollib kasutusteatise saamisel selle nõuetekohasust ja vajaduse korral muu hulgas, kas valminud maaparandussüsteem vastab maaparandussüsteemi nõuetele ja on ehitatud ehitusprojekti või ehituskava kohaselt (lg 6). Kui MaRu ei teavita kasutusteatise esitajat kümne päeva jooksul pärast kasutusteatise esitamist vajadusest kasutusteatises esitatud andmete täiendavaks kontrollimiseks, siis võib alustada maaparandussüsteemi kasutamist (lg 5). Kui aga andmeid on vaja täiendavalt kontrollida ja selgub, et valminud maaparandussüsteem vastab maaparandussüsteemi nõuetele ja on ehitatud ehitusprojekti või ehituskava kohaselt ning ei esine ühtegi kasutusloa andmisest keeldumise alust, toimetab MaRu kasutusteatise esitajale mõistliku aja jooksul kätte teatise selle kohta, et võib alustada maaparandussüsteemi kasutamist (lg 7). Ka siis, kui kontrolli tulemusel selgub, et maaparandussüsteem tuleb maaparandussüsteemi nõuetega, ehitusprojekti või ehituskavaga vastavusse viia ja kasutusteatise esitaja on ettenähtud tähtpäevaks maaparandussüsteemi selle nõuetega, ehitusprojekti või ehituskavaga vastavusse viinud, toimetab MaRu kasutusteatise esitajale mõistliku aja jooksul kätte teatise selle kohta, et võib alustada maaparandussüsteemi kasutamist (lg 8). Näiteks võib olla esitamata mõni dokument või ei sisalda kasutusteatis kõiki vajalikke andmeid või on vaja teostusjooniseid täiendada või väiksemaid puudujääke ehitamisel parandada. Nagu ka ehitamisest teavitamise puhul, antakse ka siin teatise esitajale muu hulgas võimalus maaparandussüsteem nõuetega vastavusse viia.

MaRu võib anda kasutusloa (lg 9), kui maaparandussüsteemi kasutamiseks on vaja seada täpsemaid tingimusi. Näiteks kui ehitusprojekti kooskõlastamisel anti tingimusi, millega tuleb arvestada lisaks ehitamisele ka kasutamise ajal. Lisaks antakse MaRu-le võimalus määrata kasutusloale kõrvaltingimusi, et oleks tagatud maaparandussüsteemi nõuetekohane toimimine (lg 10). Kui kasutusteatis esitatakse sellise maaparandussüsteemi kuuluva maaparandusehitise kohta, mille hoiuks on asutatud maaparandusühistu, saadab MaRu kasutusteatise või kasutusloa ärakirja asjaomasele maaparandusühistule (lg 11). Oluline on seejuures mitte niivõrd olemasoleva maaparandusehitise rekonstrueerimisest, kui just täiesti uue maaparandusehitise kasutamisest teavitamine. Uue maaparandusehitise valmimisega suureneb maaparandusühistu pindala ja seega muutuvad ka ühiseesvoolu hoiukohustuse osa suurused kõikidele liikmetele. MaRu teeb kasutusloa või kasutusteatise kättesaadavaks asjaomasele kohaliku omavalitsuse üksusele (lg 12). Kasutusteatise sisu nõuded kehtestab [valdkonna eest vastutav minister](https://www.riigiteataja.ee/akt/dyn=123112022007&id=118122018009) määrusega (lg 13).

Muudatusega lihtsustuvad üksikrajatise (välja arvatud eesvoolul paiknev truup, keskkonnakaitseks vajalik rajatis ja regulaatorkaev) kasutamise nõuded selles osas, et ei ole nõutud MATER ehitajat ja omanikujärelevalve tegijat. Muudatus mõjutab kõige enam MaRu töökoormust, sest paljudel juhtudel jääb ära haldusakti, kasutusloa andmine.

**Eelnõu § 1 punktiga 30** muudetakse MaaParS-i § 31 sõnastust tulenevalt kasutusloa taotluse asendamisest kasutusteatisega ning maaparandussüsteemi ja väikesüsteemi kasutamist reguleerivate sätete koondamisest (vt seletuskirja punktis 3.2 eespool toodud selgitusi). Kasutusloa kehtetuks tunnistamise alused ja kasutusloa sisunõuete volitusnorm on viidud § 311. Kasutusluba annab õiguse kasutada ehitusprojekti või ehituskava kohaselt ehitatud maaparandussüsteemi (lg 1). Kasutusluba on tähtajatu (lg 2).

**Eelnõu § 1 punktiga 31** täiendatakse MaaParS-i §-iga 311 maaparandussüsteemi kasutusloa andmise, kasutusloa andmisest keeldumise ja kasutusloa kehtetuks tunnistamise kohta. Võrreldes kehtiva regulatsiooniga üldised põhimõtted ei muutu.

MaRu annab maaparandussüsteemi kasutusloa, kui valminud maaparandussüsteem on ehitatud käesolevas seaduses sätestatud nõudeid järgides ja ehitusprojekti või ehituskava kohaselt ning vastab maaparandussüsteemi nõuetele (lg 1). Kasutusloale kantakse järgmised asjakohased andmed (lg 2):

1) kasutusloa number ja kuupäev;

2) kasutusteatise number ja kuupäev;

3) käesoleva seaduse § 12 lõike 3 punktides 4–9 nimetatud andmed;

3) käesoleva seaduse § 301 lõike 3 punktis 4 nimetatud andmed.

MaRu keeldub kasutusloa andmisest, kui MaRu on teavitanud kasutusteatise esitajat vajadusest maaparandussüsteem maaparandussüsteemi nõuetega, ehitusprojekti või ehituskavaga vastavusse viia ning kasutusteatise esitaja ei ole ettenähtud tähtpäevaks maaparandussüsteemi selle nõuetega, ehitusprojekti või ehituskavaga vastavusse viinud. Samuti keeldub MaRu kasutuslao andmisest, kui maaparandussüsteem ei vasta olulisel määral ehitusprojektile või ehituskavale, on ohtlik inimese elule või tervisele, varale või keskkonnale või kui on algatatud ehitamise aluseks olnud ehitusloa kehtetuks tunnistamine (lg 3). Näiteks kui maaparandussüsteem ei vasta olulisel määral ehitusprojektile, siis ei ole sellist maaparandussüsteemi võimalik kasutusele võtta enne selles olulisi ja enam aega nõudvaid muudatusi tegemata.

MaRu teeb kasutusloa andmise või selle andmisest keeldumise otsuse 30 päeva jooksul nõuetekohaste ehitusdokumentide saamisest arvates (lg 4). Kui ilmastikutingimused, näiteks püsiv lumikate, ei võimalda kohapeal kontrolli teha, siis pikeneb kasutusloa andmine ajani, millal kontrollimine kohapeal on võimalik (lg 5). MaRu tunnistab kasutusloa kehtetuks kui maaparandussüsteem on iganenud või lagunenud või muul põhjusel kaotanud olulise osa oma toimimisvõimest või kui kasutusotstarbe lõppenuks lugemise vajadus tuleneb avalikust huvist (lg 6). Lõikega 7 sätestatakse regionaal- ja põllumajandusministrile volitusnorm kasutusloa sisu nõuete kehtestamiseks, mis oli varem sätestatud MaaParS-i § 31 lõikes 5.

**Eelnõu § 1 punktiga 32** tunnistatakse MaaParS-i §-d 32–34 kehtetuks. Muudatus tuleneb kasutusloa taotluse asendamisest kasutusteatisega (vt seletuskirja punktis 3.2 eespool toodud selgitusi).

**3.3 Registritega ja vastutava spetsialistiga seotud muudatused**

**Eelnõu § 1 punktidega 33–37** muudetakse MaaParS § 35 lõikeid 2, 4 ja 6 ning täiendatakse lõigetega 41, 8 ja 9. Muudatused on tingitud maaparanduse alal tegutsevate ettevõtjate registri ehk MATER-i andmete üleviimisest majandustegevuse registrisse (edaspidi ka *MTR*). Muudatuse kohaselt viiakse MATER andmed MTR-i ja MATER kaotatakse. Lisaks sätestatakse lõikega 41 väikesüsteemi ehituskava koostamisele erand, mille kohaselt ei pea ehituskava koostaja vastama vastutavale spetsialistile esitatud nõuetele. Kehtivas seaduses kehtis see erand üksnes kraavkuivendusega väikesüsteemile.

Maaparanduse alal tegutsev spetsialist esitab majandustegevuse teate MTR-i, kui ta tegutseb maaparanduse uurimistöö, projekteerimise, omanikujärelevalve, ekspertiisi või maaparandusehituse alal (lg 2). Lõikes 6 muudetakse registri nimetust, MATER asemel MTR. Lõikega 8 antakse ettevõtjale võimalus esitada majandustegevuse teade koos vastutava spetsialisti kinnitusega MaRu-le, kes kannab teates ja vastutava spetsialisti kinnituses sisalduvad andmed MTR-i (lg 8). Ka siis, kui vastutav spetsialist ei esita kinnitust või kinnitusest loobumise teadet Eesti teabevärava kaudu, võib ta esitada selle MaRu-le, kes kannab teates ja vastutava spetsialisti kinnituses olevad vastutava spetsialisti andmeid MTR-i (lg 9).

Muudatus aitab koondada ehitamisega seotud majandustegevuse andmed ühte registrisse ja suurendab maaparandusehitusega seotud isikute andmete nähtavust ning lihtsustab nende andmete kasutamist nendest andmetest huvitatud isikutele.

**Eelnõu § 1 punktiga 38** täiendatakse MaaParS § 36 lõikeid 2 ja 3 ajavahemikuga, millise aja jooksul peab vastutav spetsialist olema saanud töökogemuse. Vastutava spetsialistina alustades pole oluline üksnes töökogemuse kestvus (vähemalt kolm aastat), vaid ka see, kui kaua aega tagasi töökogemus on omandatud. Kehtivas regulatsioonis on vastutava spetsialistina tegutsemiseks vajalik töökogemus kolm aastat. Seejuures ei ole piiratud, millise ajaperioodi jooksul peab olema kolmeaastane töökogemus omandatud. Eelnõugakavandatakse sätestada ajapiirang, milleks on 15 aastat. Vastutava spetsialistina töötamise eeldused tegevusalade kaupa on toodud tabelis 3.

|  |  |
| --- | --- |
| **TABEL 3:** Vastutava spetsialistina töötamise eeldused | |
| **Vastutav spetsialist** | | |
| **Tegevusala:** | **Uurimine, projekteerimine, omanikujärelevalve, ekspertiis** | **Ehitamine** |
| **Haridus:** | erialane kõrgharidus | erialane keskeri- või kutsekeskharidus või sellele vastav kvalifikatsioon |
| **Töökogemus:** | viimase 15 aasta jooksul töökogemus vastaval ametialal  vähemalt kolm aastat | |
|  | | |
| Vastutav spetsialist vastutab maaparandusalal tegutsevas ettevõttes asjaomasel alal ka nende töötajate töö eest, kes ei ole vastutavad spetsialistid. Suuremal või vähemal määral muutuvad aja jooksul nii ehitusmaterjalid, -masinad, projekteerimisnormid kui ka seadusandlus. Seetõttu on vastutava spetsialistina tööd alustades eriti oluline toetuda töökogemusele, mis jääb vahetult vastutava spetsialistina tegutsema hakkamisele eelnevasse 15 aastasesse ajavahemikku.Eelnõu § 1 punktiga 38 muudetakse MaaParS-i § 36 lõikeid 2 ja 3 selliselt et, vastutav spetsialist peab viimase 15 aasta jooksul olema omandanud kolmeaastase töökogemuse. Vastutav spetsialist, kes juhendab ettevõtte teiste spetsialistide tööd, peab olema pädev. Pädevuse annab nii erialane haridus kui ka värske töökogemus vastaval alal. Kui isik on töötanud viimased 15 aastat muul alal, siis vajavad tema teadmised ja oskused värskendamist. 15 aastase ajavahemiku lisamisel on võetud eeskujuks „Kutse andmise kord üldehituse, keskkonnatehnika, tehnosüsteemide ja ehitusautomaatika inseneride kutsetele“[[6]](#footnote-7) ning arvestatud uuringus „Maaparanduse alal tegutsevate ettevõtjate kvalifikatsiooni väljaselgitamine[[7]](#footnote-8)“ esitatud soovitust 15 aastase ajaperioodi kehtestamiseks.  **Eelnõu § 1 punktiga 39** on täiendatud MaaParS § 36 lõikega 81, millega nähakse ette võimalus vajaduse korral täpsustada vastutava spetsialisti erialase hariduse nõudeid rakendusaktiga.  Kehtivas regulatsioonis on MaRu-l vastutava spetsialisti erialase kõrghariduse arvestamisel väga lai kaalutlusruum. Maaparanduse uurimistöö, maaparandussüsteemi projekteerimise, maaparanduse omanikujärelevalve ja maaparanduse ekspertiisi alal tegutsemiseks on nõutud erialane kõrgharidus, kuid erialase kõrghariduse sisu ei ole täpsustatud. Seni on MATER-isse maaparanduse uurimistöö, omanikujärelevalve ja ekspertiisi tegemise ning maaparandussüsteemi projekteerimise vastutavaks spetsialistiks kantud isikud, kellel on kõrgharidus järgmistel erialadel: hüdromelioratsioon, maaparandus, veemajandus, veekaitse, vesiehitus ja veekaitse, maaparandus ja veekaitse, aga ka muuhulgas ehitus, teedeehitus, metsamajandus, metsandus, maakorraldus, autoteed, geoloogia, maamõõtmine.  Erialad, mis vastavad sisuliselt maaparanduse valdkonnas erialasele kõrgharidusele on toodud tabelis 4. Õppekava nimetusi on olnud läbi aastate erinevaid, kuid õppekava sisu on peamiselt sama. | | |

**TABEL 4** Erialane kõrgharidus maaparanduses.

|  |  |  |  |
| --- | --- | --- | --- |
| **Õpingute algus ja lõpp aastad** | **Õppe kestus aastates** | **Eriala nimetus** |  |
| 1951–1972 | 5 | Hüdromelioratsioon |  |
| 1973–1992 | Maaparandus |  |
|  |
| 1988–1992 | 4 | Maaparandus |  |
| 1992–1993 | Maainseneri eriala  (spetsialiseerumine maaparanduse või veekaitse eriala) |  |
| 1994–1997 | Maaparandus ja veekaitse |  |
| 1998–2007 | Veemajanduse eriala (lisaõpe maaparandus, lisaõpe veekaitse) |  |
| 2002–2015 | 5 | Veemajandus |  |
| 2016– praeguseni | Vesiehitus ja veekaitse |  |

Maaparandusehituses on erialaseks hariduseks loetud keskeri- või kutsekeskharidust või sellele vastavat kvalifikatsiooni, mis on omandatud  õppekava alusel, mis sisaldab maaparanduse, vesiehituse, teedeehituse või muid sarnaseid maastikul vee juhtimisega seotud ehituslikke õppeaineid.

**Eelnõu § 1 punktiga 40** tunnistatakse MaaParS-i 4. peatükk kehtetuks. MATER-i andmed viiakse üle majandustegevuse registrisse.

Seoses maaparanduse valdkonna valdava osa ülesannete liikumisega Regionaal- ja Põllumajandusministeeriumi (edaspidi *REM*) haldusalast Majandus- ja Kommunikatsiooniministeeriumi (edaspidi ka *MKM*) haldusalasse, viiakse maaparandusega seotud registrite (MATER ja MSR) andmed üle uutesse infosüsteemidesse, mille arendamisega on juba alustatud. Maaparandusalal tegutsevate ettevõtjate majandustegevuse teatamiskohustuse täitmise tegevuste andmed on otstarbekas viia MTR‑i (sarnased tegevused). Tarbijakaitse ja Tehnilise Järelevalve Amet (edaspidi *TTJA)* on MKM-i valitsemisalas tegutsev valitsusasutus. [TTJA põhimääruse](https://www.riigiteataja.ee/akt/118072025014?leiaKehtiv) kohaselt kuulub TTJA tööülesannete hulka [MTR](https://www.riha.ee/Infos%C3%BCsteemid/Vaata/mtr)-i pidamine ja arendamine. MTR on asutatud 15.04.2004 eesmärgiga pidada avalikkusele kättesaadaval viisil arvestust erinõuetega tegevusaladel tegutsevate ettevõtjate, seadusega nimetatud asutuste, sihtasutuste ja mittetulundusühingute üle ning teostada järelevalvet. MTR peab arvestust enam kui üle 25 erineva majandustegevuse valdkonna üle. Kui seni tuli maaparanduse alal tegutsevaid ettevõtjaid otsida MATER-ist ja teisi tegevuslubasid MTR-ist, siis edaspidi on kogu info ühes kohas. MTR on juba toimiv ja arendatav süsteem, mis tagab andmete ajakohasuse ja ristkasutuse teiste registritega.

**Eelnõu § 1 punktiga 41** muudetakse MaaParS-i § 39 teksti, täpsustades muu hulgas andmekogu põhimääruse volitusnormi sisu ning jättes paragrahvist välja sätted, mis dubleerivad avaliku teabe seadust.

Paragrahvi 39 lõikesse 1 tuuakse kehtiva seaduse senine § 39 lõike 4 sisu. Kehtiv MaaParS-i § 39 lõige 1 sätestab, et registri asutab Vabariigi Valitsus valdkonna eest vastutava ministri ettepanekul ning et register on kooskõlas avaliku teabe seadusega asutatud andmekogu. Andmekogu on seaduse tasandi regulatsiooni kehtestamisega juba asutatud. Ühtlasi on riikliku andmekogu termin juba defineeritud avaliku teabe seaduse §-s 431, mis tähendab, et andmekogu asutav säte ei pea eraldi reguleerima kooskõla selle seadusega.

Lõikes 2 sätestatakse, et maaparandussüsteemide registri põhimääruse kehtestajaks on edaspidi valdkonna eest vastutav minister, mitte enam Vabariigi Valitsus. Muudatuse eesmärk on lihtsustada registri põhimääruse muutmist, et registri arendusi saaks kiiremini kasutusele võtta. Muudatuse kavandamisel lähtuti teiste infosüsteemide või registrite analoogiast. Näiteks on ministri määrusega kehtestatud metsaressursi arvestuse riikliku registri põhimäärus, põllumajandusloomade registri põhimäärus ja maaparandusalal tegutsevate ettevõtjate registri põhimäärus. Lõikes 3 on sätestatud põhimääruse kehtestamise volituse raamid, milleks on määrata 1) volitatud töötleja; 2) vastutava töötleja ja volitatud töötleja ülesanded; 3) kogutavate andmete täpsem koosseis ja andmekogusse kandmise kord; 4) andmetele juurdepääsu ja andmete väljastamise kord; 5) andmete säilitamise täpsemad tähtajad, tingimused ja kord; 6) muud korraldusküsimused. Lõikes 4 sätestatakse, et registri vastutav töötleja on MaRu.

**Eelnõu § 1 punktiga 42** täiendatakse MaaParS-i § 40 lõikega 31, kuhu tuuakse senine § 39 lõike 5 sisu, mille kohaselt MaaParS §-s 3 nimetatud maaparandussüsteemide andmed kantakse maaparandussüsteemide registrisse ja maakatastri kitsendusi põhjustavate objektide kaardile.

**Eelnõu § 1 punktiga 43** tunnistatakse MaaParS-i § 40 lõiked 4 ja 6 kehtetuks. Lõike 4 asemel on § 39 lõikesse 3 lisatud loetelu, mida MSR põhimäärusega kehtestatakse. Lõike 6 kehtetuks tunnistamise vajadus tuleneb ehitamise alustamise teatamisest loobumisest. Ehitamise alustamise teatist asendab nüüd ehitusteatis, millega seonduvat on reguleeritud MaaParS-i 2. peatükis. Eelnõu kohaselt ei ole enam kehtetuks tunnistamise aluseks ehitamise alustamise teatise mitteõigeaegne esitamine ega ka see, mis aja jooksul peab ehitamisega alustama.

**Eelnõu § 1 punktidega 44–47** muudetakseMSR-i kohta sätestatut.Täiendatakse MaaParS-i § 42 pealkirja sõnadega „ja säilitamine“ (eelnõu § 1 punkt 44) seoses sellega, et lisatakse lõige 3 maaparandussüsteemi andmete säilitustähtaja kohta (eelnõu § 1 punkt 46). Maaparandussüsteemide registrisse kantavad isikuandmed on taotluste esitajate, tööde teostajate ja arvamuse andjate  ees- ja perekonnanimi ning isikukood või sünniaeg ning kontaktandmed. Need andmed on seotud eelkõige taotluste, lubade, kooskõlastuste, projektide ja ehitusdokumentidega ning on nende lahutamatu osa. Maaparandussüsteemi ehitusdokumente ning maaparandussüsteemil kavandatava muu tegevuse kooskõlastusi hoitakse MSR-is maaparandusehitise või -süsteemi kasutusotstarbe lõppemise päevast kümme aastat. Praktikas on leitud, et kümne aasta jooksul peaksid võimalikud kohtu- ja muud vaidlused olema lõppenud ja asjaolud, mille tõendamiseks registriandmeid on vajalikud, on selgunud. Pärast nimetatud tähtaja möödumist andmed kustutatakse.

MaaParS-i § 42 lõige 2 tunnistatakse kehtetuks kui mittevajalik viide isikuandmete seadusele kuna kehtivad seadused ongi mõeldud täitmiseks (eelnõu § 1 punkt 45). Samal põhjusel tunnistatakse kehtetuks MaaParS-i § 43 (eelnõu § 1 punkt 47).

**Eelnõu § 1 punktiga 86** asendatakse MaaParS-i § 94 pealkirjas sõnad „ettevõtjate register“ sõnadega „ettevõtjate registri andmed“. Muudatus on tingitud maaparandusalal tegutsevate ettevõtjate registri andmete üleviimisest majandustegevuse registrisse, mistõttu on tegemist nimetatud ettevõtjate andmetega, mitte enam maaparandusalal tegutsevate ettevõtjate registriga (vt eelnõu § 1 punkti 40 juures toodud selgitusi).

**Eelnõu § 1 punktiga 87** tunnistatakse MaaParS-i § 94 lõige 1 kehtetuks seoses maaparandusalal tegutsevate ettevõtjate andmete üleviimisega MTR-i ja maaparandusalal tegutsevate ettevõtjate registri kaotamisega (vt eelnõu § 1 punkti 40 juures toodud selgitusi).

**Eelnõu § 1 punktiga 88** täiendatakse MaaParS-i § 94 lõikega 11, mille kohaselt alates käesoleva lõike jõustumisest käsitatakse maaparandusalal tegutsevate ettevõtjate registri andmeid majandustegevuse registri andmetena (vt eelnõu § 1 punkti 40 juures toodud selgitusi).

**3.4 Maaparandushoiuga seotud muudatused**

**Eelnõu § 1 punktiga 48** täpsustatakse MaaParS-i § 44 lõikes 2, et nii maaparandussüsteemi omanik kui ka maaparandusühistu ei tohi maaparandushoiutöö tegemisega või tegemata jätmisega takistada veevoolu maaparandussüsteemis ega kahjustada keskkonnaseisundit ja maaparandussüsteemi. Kehtivas seaduses on küll maaparandushoiu kohustus täpsemalt sätestatud MaaParS-i § 49 lõikes 1, mille kohaselt on maaparandushoiu kohustus maaparandussüsteemi omanikul või maaparandusühistul ulatuses, mis on ette nähtud käesoleva seaduse § 73 kohases maaparandusühistu tegevuskavas, kuid oluline on ka muudes hoiutööde kohustusele viitavates sätetes tuua välja mõlemad hoiukohustust omavad isikud – nii maaparandussüsteemi omanik kui maaparandusühistu.

Kehtivast maaparandusseadusest võib ekslikult aru saada, et vaid maaparandushoiutöid tehes on oht maaparandussüsteemis veevoolu takistada või kahjustada selle toimimist. Maaparandushoiutöid tehaksegi maaparandussüsteemi toimimise tagamiseks. Oht hoiutööde tegemise ajal maaparandussüsteemi kahjustada on väike. Valdavalt ei takistata veevoolu maaparandussüsteemis mitte maaparandushoiutööde tegemisega, vaid vastupidi, nende tööde tegemata jätmisega (tegevusetusega). Maaparandushoiutööde tegemisel on oluline järgida kõiki hoiutööde nõudeid.

**Eelnõu § 1 punktiga 49** täiendatakse MaaParS-i § 46 lõikega 11, millega sisustatakse maaparandussüsteemi üldparameetrite termin. Muudatus loob selguse, millist maaparandustegevust tuleb lugeda uuendamiseks. Maaparandussüsteemi üldparameetrid on eelkõige sellised maaparandussüsteemi näitajad, mis iseloomustavad maaparandussüsteemi suurust, kuivendus- või niisutusviisi ning kuivendusintensiivsust (sh kuivendusvõrgu pikkust). Kuivenduse intensiivsusastme muutmine on kas esialgse või rekonstrueerimisel projekteeritud intensiivsusastme muutmine. Maaparandussüsteemi üldparameetrite oluline muutmine toob kaasa ka olulise muutuse maaparandussüsteemis. Näiteks seadedrenaaži kaevu rajamine toob kaasa teatud perioodil veetaseme tõusu süsteemis või näiteks reguleerivast võrgust väljapoole uue dreeni või kraavi rajamisega kaasneb maaparandussüsteemi pindala suurenemine. Ka drenaaži asendamine kraavkuivendusega või vastupidi on oluline muutmine. Seetõttu on sellisteks tegevusteks vajalik esitada ehitusteatis. Kehtivas maaparandusseaduses ei olnud maaparandussüsteemi üldparameetreid täpsustatud ja seetõttu oli maaparandussüsteemi omanikul arusaamatu, mida võib uuendamisel muuta ja millises ulatuses ning millal on tegemist juba rekonstrueerimisega. Lõike lisamisega luuakse selles selgust. Üldparameetrite muudatusega ei tohi kaasneda olulist negatiivset mõju naaberkinnisasjal paiknevale maaparandussüsteemi osale. Lihtsamaid maaparandussüsteemi üksikrajatisi nagu näiteks nõva, voolunõva, vallnõva, veeviimar võib üldjuhul rajada maaparandussüsteemi uuendamisena – vaba ehitustegevusena, järgides seejuures ehitamisele ja ehitisele esitatavaid nõudeid (vt ka tabel 1).

**Eelnõu § 1 punktiga 50** muudetakse MaaParS-i § 46 lõiget 2 selliselt, et riigi poolt korras hoitava ühiseesvoolu (edaspidi ka *riigieesvool*) uuendamiseks ei pea alati koostama uuendusprojekti. Täpsustuse eesmärk on anda MaRu-le kaalutlusõigus otsustamaks riigieesvoolu uuendusprojekti koostamise vajaduse üle. Riik on võtnud suurema osa üle kümne ruutkilomeetri valglaga ühiseesvoolude hoiukohustuse enda kanda. Seni on riigieesvooludel uuendustööde korraldamine liialt jäigalt reguleeritud. Kui riigieesvoolu on vaja uuendada, siis tellib MaRu ühiseesvoolu uuendusprojekti. Praktika on näidanud, et alati ei ole see otstarbekas. Kui riigieesvoolul on vaja teha vähesel määral uuendustöid, siis võib MaRu nende tööde mahud ise määrata ilma selleks projekteerimise hanget korraldamata. MaRu võib riigieesvoolu ülevaatuse käigus hinnata, kas riigieesvool vajab suuremaid või väiksemaid uuendustöid ja sellest sõltuvalt, kas on vaja koostada uuendustööde projekt. Lihtsamatel juhtudel ei ole vaja projekti koostada. MaRu suudab ise määrata väiksemad uuendustööde mahud, mis on vajalikud riigieesvoolu uuendustööde riigihanke korraldamiseks. Sätte eesmärk on võimaldada MaRu-l korraldada riigieesvoolude korrashoidu paindlikumalt, andes MaRu-le võimaluse teha uuendustöid kas uuendusprojekti või uuendustööde mahtude alusel. Muudatus võimaldab MaRu-l säästa nii projekteerimise hankeks kuluvat aega kui ka rahalisi vahendeid.

**Eelnõu § 1 punktiga 51** muudetakse MaaParS-i § 47 lõigete 1 ja 2 sõnastust. Lõikes 1 on selguse huvides esitatud kõik veevoolu takistamisel ning vee paisutamisel maaparandussüsteemi kahjustada võivad asukohad. Lähtutud on vee voolu takistava või paisutust tekitava tõkke asukohast. Kasutatud on sama sõnastust kui MaaParS-i § 501 lõikes 1. Ka näiteks eesvoolu kaitselõigul on vee paisutamine keelatud. Eesvoolu kaitselõik asub väljaspool maaparandussüsteemi ja ei ole süsteemi osa. Sellise sõnastuse korral on isikutele arusaadavam, millises asukohas on veevoolu takistamiseks ja vee paisutamiseks vajalik saada MaRu nõusolek.

Lõike 2 sõnastust muudetakse selliselt, et maaparandussüsteemis ei tohi olla selle toimimist takistavat looduslikku voolutakistust, sealhulgas koprapaisu. Kehtiv seadus ei luba voolutakistust ka siis, kui see takistab küll vee voolu, kuid ei takista maaparandussüsteemi toimimist. Maaparandussüsteemil hoiutööde tegemine, sealhulgas voolutakistuste eemaldamine on maaparandussüsteemi omaniku kohustus, et tagada maaparandussüsteemi nõuetekohane toimivus. Samas on vajadus kohustada maaomanikku eemaldada üksnes selline voolutakistus, mis takistab maaparandussüsteemi toimimist. Sellise loodusliku voolutakistuse eemaldamiseks, mis maaparandussüsteemi toimimist ei halvenda, puudub vajadus. Hoiutöid tuleb teha nii tihti kui on vajalik maaparandussüsteemi toimivuse tagamiseks ja samas loodusväärtuste tagamiseks nii harva kui võimalik. Näiteks üksik eesvoolu langenud puu tuleb eemaldada eelkõige siis, kui see tekitab paisutust maaparandussüsteemis. Samas mitu üksikut puud võivad koosmõjus tekitada olulise paisutuse, seda eriti olukorras, kus kraavi kalle on väga väike. Voolutakistuse eemaldamine on oluline eelkõige eesvoolus ja vähemoluline kuivenduskraavis. Voolutakistuse eemaldamise vajadus sõltub asukohast ja selle eripärast ega pea olema absoluutne.

**Eelnõu § 1 punktiga 53** täiendatakseMaaParS-i § 47 lõikega 61 drenaaži termini sisustamiseks. Drenaaž on ka kehtiva maaparandusseaduse redaktsiooni (§ 47 lg 4) tähenduses kuivendusvõrgu maa-alune torustik.

**Eelnõu § 1 punktiga 54** täiendatakse MaaParS-i § 47 lõiget 11 sõnadega „või maaparandusühistu“ ning jäetakse samast lõikest välja viide maaparandusseaduse § 44 lõikele 5. Lisaks maaparandussüsteemi omanikule on ka maaparandusühistul kohustus hoida maaparandussüsteem selle kasutamise kestel töökorras. Üldjuhul on maaparandushoiu kohustus maaparandussüsteemi omanikul. Kui maaparandussüsteemi ühishoiuks on moodustatud ühistu, siis ühistu tegevuskavas on määratletud, millises ulatuses korraldatakse ühistus korrashoidu ühiselt ja milline osa jääb ka ühistus iga maaparandussüsteemi omaniku vastutada. Maaparandushoiutöid tuleb teha eelkõige selliselt, et maaparandussüsteemi reguleeriv võrk tagab maaviljeluseks sobiva mulla veerežiimi ja eesvool tagab liigvee äravoolu kuivendusvõrgust või vee juurdevoolu niisutusvõrku. Täienduse eesmärk on täpsustada, kelle kohustus on maaparandushoiutööde tegemine. Korrapäraste maaparandushoiutöödega saab tagada maaparandussüsteemi järjepideva töö pika aja jooksul. Just õigeaegselt tegemata hoiutööde tagajärjel tekivad maaparandussüsteemis rikked ja ummistused, mille tulemusel vajab maaparandussüsteem juba tunduvalt mahukamaid rekonstrueerimistöid. Seetõttu on oluline, et hoiutööde eest vastutaja on selgelt määratletud.

**Eelnõu § 1 punktiga 55** täiendatakse MaaParS-i § 47 lõikega 12, mille kohaselt maaparandussüsteemi omanik või maaparandusühistu järgib maaparandushoiutöid tehes maaparandusseaduse § 44 lõikes 5 kehtestatud nõudeid ja ehitusseadustiku §-des 7–10 sätestatud põhimõtteid. Täienduse eesmärk on esitada ühes lõikes, milliseid nõuded ja põhimõtted tuleb hoiutööde tegemisel järgida. MaaParS-i § 9 lõike 1 alusel tuleb maaparandussüsteemi ehitamisel lisaks maaparandusseadusest tulenevatele nõuetele järgida ka ehitusseadustiku §-des 7–10 sätestatud põhimõtteid: hea tava, ohutus, keskkonnasäästlikkus, asjatundlikkus. Oluline on lähtuda samadest põhimõtetest ka maaparandushoiutööde tegemisel.

**Eelnõu § 1 punktiga 56** täiendatakse MaaParS-i § 48 pealkirja pärast sõna „kaitsevöönd“ sõnadega „ja kaitselõik“. Eesvoolu katselõigu termini selgitus on toodud kehtiva maaparandusseaduse § 50 lõikest 2 § 48 lõikesse 13. Nii on eesvooluga seonduvad sätted koondatud ühte paragrahvi.

**Eelnõu § 1 punktiga 58** täiendatakse MaaParS-i § 48 lõikega 13, kus sätestatakse  eesvoolu kaitselõigu termini sisu ning kaitselõigu määramine (endine MaaParS-i § 50 lõige 2). Lisatud on selgitus, et eesvoolu kaitselõigu ulatuse määrab MaRu juhul, kui veetaseme reguleerimine võib mõjutada maaparandussüsteemi nõuetekohast toimimist. Eelnõu kohaselt maaparandushoiukavasid edaspidi ei koostata ning seetõttu selles ka kaitselõigu ulatust ei määrata. Eesvoolu kaitselõigu ulatuse määrab MaRu üldkorraldusega juhul, kui MaRu-l on teave selle kohta, et suubla veetaseme reguleerimine mõjutab maaparandussüsteemi nõuetekohast toimimist. Operatiivne eesvoolu kaitselõigu ulatuse määramine loob vajaliku paindlikkuse, mis on vajalik maaparandussüsteemis paistuse vältimiseks.

**Eelnõu § 1 punktiga 59** täiendatakse MaaParS-i § 49 lõigetega 11 ja 12. Lõikes 11 sätestatakse väikesüsteemile erisus, mille kohaselt on väikesüsteemi puhul hoiukohustus üksnes selle eesvoolul. Väikesüsteem kuulub vähestele maaomanikele, mistõttu on neil võimalik omavahel kokkuleppeid saavutada ilma MaRu sekkumata. Erinevalt suurest süsteemist, mis võib kuuluda kümnetele maaomanikele, ei saa väikesüsteemil ühe maaomaniku tegevus või tegevusetus mõjutada teise maaomaniku maal paikneva süsteemi toimimist väga suurel määral, kui eesvoolu toimimine on tagatud. Muudatusega vähendatakse isikute halduskoormust ja MaRu töökoormust.

Lõike 12 kohaselt korraldavad maaparandussüsteemi omanikud maaparandussüsteemi ühiseesvoolu korrashoidu omavahelise kokkuleppe alusel. Ka maaparandussüsteemi reguleeriva võrgu omanik peaks osalema ühiseesvoolu hoiukulude katmisel. Maaparandussüsteemi eesvool on rajatud maaparandussüsteemi teenindamiseks ehk maaparandussüsteemist vee ärajuhtimiseks. Seega on ühiseesvoolu toimimisest otsene kasusaaja just maaparandussüsteemi reguleeriva võrgu omanik, kelle kohustust osaleda selle maaparandussüsteemi ühiseesvoolu korrashoius sai seni tagada asjaõigusseaduse alusel. Säte on MaaParS-i lisatud selleks, et oleks selge, et kõik maaparandussüsteemi omanikud, mitte ainult eesvoolu omanik, kelle kinnisasjal eesvool asub, vaid ka reguleeriva võrgu omanik, kelle kinnisasjal eesvool ei asu, peaks osalema ühiseesvoolu hoiu korraldamises. Korrashoiu korraldamise üksikasjades lepivad maaparandussüsteemi omanikud omavahel kokku. Ühiseesvoolu korrashoidu tehakse eelkõige reguleeriva võrgu omaniku huvides. Muudatus annab selgema arusaama nii ühiseesvoolu omanikule kui ka reguleeriva võrgu omanikule, et ühiseesvoolu korrashoidu tuleks ühiselt korraldada, kuna sellest sõltub kogu maaparandussüsteemi nõuetekohane toimimine. Ühiseesvoolu hoiukohustuse täitjal on võimalus sõlmida maaparandushoius osalemise kokkuleppeid teiste maaparandussüsteemi omanikega. Muudatus võimaldab ühiseesvoolu korrashoidu eesmärgipäraselt korraldada, kui see on selgesõnaliselt seaduses sätestatud. Samuti tagab muudatus selguse ja stabiilsuse kõikidele maaparandussüsteemi omanikele.

**Eelnõu § 1 punktiga 60** muudetakse MaaParS-i § 49 lõiget 8 selliselt, et kui koprapais takistab riigi poolt korras hoitava ühiseesvoolu toimimist, korraldab kinnisasja omanik koprajahi või kopra väljapüügi. Kehtiva maaparandusseaduse kohaselt sõlmib MaRu riigieesvoolu kaitsevööndis koprajahi või kopra väljapüügi korraldamiseks lepingu kinnisasja omanikuga, jahipiirkonna kasutamisõiguse luba omava isikuga või kinnisasja omaniku määratud isikuga. Sättega püüti lahendada koprapaisude probleemi kompleksselt. Koprapais on mõistlik likvideerida koos koprajahi või kobraste väljapüügiga. Vastasel juhul taastab kobras paisu mõne päeva jooksul. Kobraste väljapüügiks lepingu sõlmimine on MaRu-le ressursimahukas ja ei ole praktikas teostatav. Jahiseaduse kohaselt on koprajaht kinnisasja omaniku ja jahipiirkonna kasutaja vahelise lepingu objektiks. MaRu-l on kolmanda osapoolena keeruline lepingut sõlmida.

Praktikas on välja kujunenud, et kui MaRu lepib kinnisasja omanikuga või tema volitatud esindajaga kokku ühiseesvoolul tehtavate hoiutööde aja, siis ta annab kinnisasja omanikule teada ka vajadusest korraldada kopra väljapüük, kui MaRu kavandab riigieesvoolul hoiutöid, mille käigus eemaldatakse koprapais. Nii on mõlemad kopra väljapüügi korraldamiseks vajalikud osapooled teadlikud nii koprapaisu likvideerimise ajast kui ka kopra väljapüügi vajadusest. Maaomanik on huvitatud, et tema maal asuval eesvoolul ei oleks püsivat üleujutust, mis kahjustab maaparandussüsteemi ning takistab seeläbi maatulundusmaal kasvavat põllu- või metsakultuuri. Maaomanikul on oluline arvestada, et MaRu ei korralda koprapaisude likvideerimist samal riigieesvoolul igal aastal. Kui kobrast välja ei püüta, siis taastab kobras paisu ja seejärel tuleb juba maaomanikul pais oma jõududega eemaldada. Muudatusega lahendatakse kobraste väljapüügi korraldus kõigile osapooltele sobivaimal ja vajalikumal ajahetkel ning kõiki osapooli kõige vähem koormaval viisil.

**3.5 Maaparandussüsteemi toimimise tagamiseks ettenähtud kooskõlastamisega ja loamenetlusega seotud muudatused**

**Maaparandussüsteemi toimimise tagamiseks ettenähtud kooskõlastamisega ja loamenetlusega seotud muudatused jagunevad tinglikult neljaks:**

1. Kinnisasjal maakorraldustoimingu tegemise ja kinnisasja sihtotstarbe ja kasutusotstarbe muutmise kooskõlastusest loobumine.
2. Maaparandussüsteemi maa-alal, eesvoolu kaitsevööndis ja eesvoolu kaitselõigul maaparandussüsteemi mõjutava muu tegevuse loamenetluse asendamine teatamisega.
3. Maaparandussüsteemi mõjutava muu tegevusega seotud dubleerivate menetlusnormide maaparandusseadusest välja jätmine.
4. Muud selle teemaga seotud üksikmuudatused, mis on tekkinud seaduse rakendamise käigus.

Eelnõukohase seadusegamuudetakse maaparandussüsteemi mõjutava muu tegevuse kooskõlastamist ja loa andmist puudutavaid sätteid.

Maaparandusseaduse struktuuri arusaadavuse suurendamise ja loogilisemaks muutmise eesmärgil viiakse osa MaaParS-i §-de 7, 28, 50, 51 ja 53 maaparandussüsteemi kahjustava muu tegevuse lubamiseks maaparandussüsteemi rekonstrueerimise sätted ning § 52 maaparandussüsteemi uuendamise sätteid MaaParS-i § 504 ning MaaParS-i §-de 50, 51 ja 53 kooskõlastamise ja loa andmise sätted MaaParS-i §-desse 501, 502, 503 ja 504. Seejuures asendatakse loa andmine maaparandussüsteemi mõjutavast muust tegevusest teatamisega, mis ei lõppe alati haldusakti andmisega (nõusoleku haldusaktina andmisena). MaaParS-i §-de 7, 28, 51 ja 52 kehtetuks tunnistamine ja §-de 501–504 lisamine puudutavad maaparandussüsteemi toimimise tagamiseks maaparandussüsteemi mõjutava muu tegevusega alustamiseks nõusoleku andmist asutuse, milleks ei ole MaRu, ehitus- või muu loa (edaspidi koos *muu luba*) kooskõlastamisel või kavandatavast tegevusest MaRu teavitamisel ning vajaduse korral selle tegevuse lubamiseks maaparandussüsteemi rekonstrueerimist või uuendamist. Maaparandussüsteemi mõjutava muu tegevuse teatise esitamisel on isikul õigus teatud ooteperioodi möödumisel alustada kavandatud tegevusega. Samuti on MaRu‑le antud õigus kaaluda, kas teatud juhtudel on siiski vajalik põhjalikuma loamenetluse läbiviimine. Kooskõlastamisel, kui muu haldusorgan viib läbi põhjalikuma muu loa menetluse, siis on võimalik esitada ka lisatingimusi. Teatise esitamine annab isikule õiguse alustada kavandatava tegevusega pärast kümne päeva möödumist teatise esitamisest, kui teatist ei ole vaja täiendavalt kontrollida. Puhveraeg on vajalik, et kindlaks teha, kas on vaja kontrollida kavandavate tegevuste kohta esitatavate nõuete järgimist või teatis teiste asutustega või isikutega, keda kavandav tegevus võib mõjutada, kooskõlastada. Kui selline vajadus esineb, teavitab MaRu sellest teatise esitajat. Kontrolli tulemusel esitatavad nõuded annab MaRu haldusaktina. Ajaline lõtk on oluline ka teiste isikute kaitse seisukohast. Muudatused on tehtud eesmärgiga vähendada MaRu töökoormust ja isikute halduskoormust.

MaaParS-i §-d 50 ja 51 tunnistatakse kehtetuks, § 53 sõnastust muudetakse ning maaparandusseadust täiendatakse §-dega 501, 502, 503 ja 504. Kehtiva regulatsiooni §-d 50, 51 ja 53 käsitlevad maaparandussüsteemil, selle rajatistel ja nende vahetus läheduses kavandatavate maaparandussüsteemi toimimist mõjutavate muude tegevuste kooskõlastamist MaRu-ga, kui kavandatavaks tegevuseks on vajalik muu luba ning kui muu luba ei ole vajalik, siis MaRu loa andmist. Eelnõuga kooskõlastamise põhimõtteid ei muudeta. Kehtiva regulatsiooni muu tegevuse lubamine MaRu loa alusel asendatakse maaparandussüsteemi mõjutavast muust tegevusest teavitamise kohustusega, mis on väiksema halduskoormusega tegevus. Maaparandussüsteemi mõjutavast muust tegevusest teavitamine võib lõppeda tegevuse lubamisega tegevusest teavitamise alusel (MaRu nõusolek loetakse antuks) või haldusaktina nõusoleku andmisega.

Nimetatud paragrahvide kehtetuks tunnistamine on eelkõige tingitud nimetatud sätetes loamenetluse asendamisest teatamisega. Kehtetuks tunnistatud paragrahvidest tuuakse osad sätted üle muutmata kujul uutesse paragrahvidesse ja mõnede sätete sõnastusi muudetakse osaliselt. Põhimõtteliselt jäävad peamised nõuded samaks. Seega tegevused, mis võivad maaparandussüsteemi nõuetekohast toimimist kahjustada, on endiselt MaRu tähelepanu all, kuid tegevustele, kus maaparandussüsteemi kahjustamise risk on väiksem, kulub eeldatavalt edaspidi vähem aega.

Kehtiva regulatsiooni sätted, mis on seotud maaparandussüsteemi maa-alal (MaaParS-i § 47 ja § 51), eesvoolu kaitsevööndis (MaaParS-i § 48), eesvoolu kaitselõigul (MaaParS-i § 50) ja eesvoolul (MaaParS-i § 53) maaparandussüsteemi, sealhulgas eesvoolu kahjustada võiva tegevusega on koondatud ühise nimetaja alla: maaparandussüsteemi mõjutav muu tegevus. Need muudatused on tehtud maaparandussüsteemi mõjutavale muule tegevusele esitatavate nõuete parema jälgitavuse huvides. Kõigi nende tegevuste kooskõlastamise nõuded on toodud MaaParS-i § 502 ning kõigile nendele tegevustele loa andmine on asendatud teatamisega MaaParS-i §-s 503.

Loamenetluse asendamine teatamisega vähendab isikute halduskoormust ja MaRu töökoormust. Kavandatav maaparandussüsteemi mõjutav muu tegevus, millele muud luba ei anta, on enamasti maaparandussüsteemi võimalikku kahjustamist silmas pidades oluliselt väiksema mõjuga tegevus võrreldes tegevusega, mis eeldavad muu loa andmist ja selle kooskõlastamist. Kui kavandatava tegevuse asukoht maaparandussüsteemil on teada, siis paljudel juhtudel võib muud luba mittevajavat tegevust teha ilma sellele tingimusi seadmata. Näiteks maaparandussüsteemi maa-alale väikeelamu tarbeks imbväljaku rajamine, kui imbväljak paikneb drenaažitorustikust eemal ja puudub negatiivne mõju. Kui aga kavandatakse mahukamat tegevust nagu näiteks veekogusse, mis kattub ka eesvooluga, tahkete ainete paigutamisel vähem kui 5 kuupmeetrit või eratee rajamine, milleks samuti muud luba ei anta, saab MaRu anda vajaduse korral tingimused haldusaktina, mis on sisuliselt sama kui senine loa andmine. Siiski tuleb rõhutada, et kuigi mõni tegevus võib küll esmapilgul tunduda väikese mõjuga, siis tema tegelik mõju tuleneb selle tegevuse asukohast maaparandussüsteemil ja ka kuivenduse liigist. Näiteks drenaaži alal drenaažikollektori kohale või lähedusse puittaimede istutamisel ummistavad puujuured kollektori ning mõne aasta möödudes tekib vajadus puud eemaldada ja kollektor asendada uuega või maaparandussüsteem rekonstrueerida, viies uus kollektor puujuurte ulatusest eemale. Samas kraavkuivendusega maaparandussüsteemil sellist ohtu ei ole. Ka drenaažiga alal võib teatud juhtudel dreenide vahelisel alal puittaimede istutamist lubada drenaaži kahjustamata. Iga üksiku juhtumi korral tuleb hinnata olukorda ja haldusorganil otsustada, kas tegevusega alustamiseks nõusoleku andmiseks on vajalik esitada tingimusi.

Loobutud on kinnisasja põhisest lähenemisest (kinnisasjal, millel paikneb maaparandussüsteem). See on asendatud piirangutega ala põhise lähenemisega (maaparandussüsteemi maa-alal, eesvoolu kaitsevööndis, eesvoolu kaitselõigul). Piirangutega ala põhine lähenemine viitab otseselt piirangut põhjustavale objektile ja on selgemini mõistetav.

Kehtivas regulatsioonis on käsitletud avalikes huvides maaparandussüsteemi mõjutava tegevuse käigus maaparandussüsteemi rekonstrueerimist ja uuendamist eraldi paragrahvides (vastavalt MaaParS-i §-s 28 ja §-s 52). MaRu võib kehtiva regulatsiooni kohaselt ka avaliku huvita muu tegevuse lubamiseks anda tingimuse maaparandussüsteem rekonstrueerida (MaaParS-i § 50 lg 5, § 51 lg 7, § 53 lg 4). Muudatusega on nii maaparandussüsteemi rekonstrueerimine kui uuendamine viidud uude MaaParS-i § 504. Seejuures on lähtutud sellest, et nii rekonstrueerimine kui uuendamine toimub muu tegevuse kavandaja kulul ning avalikes huvides tegevuse kavandaja hüvitab vajaduse korral maaomanikule tekitatud kahju. Seni rekonstrueerimise korral (MaaParS-i § 28) maaomanikule kahju hüvitamist ei nõutud. Kui rekonstrueeritakse selleks, et võimaldada muu isiku kavandatavat tegevust ning ehitustegevus toimub osaliselt maaparandussüsteemi osal, mis kuulub teisele isikule ja ehitamise käigus kahjustatakse maaomandit või tekitatakse kahju näiteks saamata jäänud saagi osas, siis tuleb see vajaduse korral maaomanikule hüvitada.

Muu ehitise ehitamine saab tingida maaparandussüsteemi ehitamise üksnes siis, kui maaparandussüsteem on vaja muu ehitise võimaldamiseks rekonstrueerida. Seega oli MaaParS-i §-s 7 maaparandussüsteemi ehitamise all mõeldud ehitamist kitsamalt, ehk üksnes maaparandussüsteemi rekonstrueerimist. Seejuures tuleneb rekonstrueerimise vajadus muu ehitise ehitamisest, mida on seni käsitletud §-s 50. Eelnõus käsitletakse maaparandussüsteemi mõjutava muu tegevuse võimaldamiseks maaparandussüsteemi rekonstrueerimist MaaParS-i §-s 504, täpsemalt muu loa alusel rekonstrueerimist MaaParS-i § 504 lõikes 2. MaaParS-i § 7 tunnistatakse kehtetuks.

**Eelnõu § 1 punktiga 4** tunnistatakse MaaParS-i § 7 kehtetuks. Kooskõlastamise ja loa andmise muudatustega seotud nõuded sätestatakse maaparandusseaduse § 504 lõikes 2, mille kohaselt võib MaRu lubada maaparandussüsteemi mõjutava muu tegevuse kooskõlastamisel või nõusoleku andmisel maaparandussüsteem rekonstrueerida muu loa alusel. Sellisel juhul peab rekonstrueerimine toimuma vastavalt maaparandussüsteemi projekteerimisnormidele ja maaparandussüsteemi ehitamise nõuetele.

**Eelnõu § 1 punktiga 52** tunnistatakse MaaParS-i § 47 lõiked 4, 5 ja 7–10 kehtetuks. Paragrahvi 47 üldnõuded maaparandussüsteemi toimimise tagamiseks jäävad kehtima ning kooskõlastamist või loa andmist käsitlevad nõuded sama paragrahvi lõigetes 4, 5 ja 7–10 viiakse üle §-desse 501–504. Muudatus on tingitud varasema loamenetluse asendamisest teatamisega (vt seletuskirja punktis 3.5 eespool toodud selgitusi).

**Eelnõu § 1 punktiga 57** tunnistatakse MaaParS-i § 48 lõiked 3–6 ja 8–10 kehtetuks. Paragrahvis 48 sätestatud üldnõuded maaparandussüsteemi eesvoolu toimimise tagamiseks jäävad kehtima ning kooskõlastamist või loa (eelnõu kohaselt nõusoleku) andmist käsitlevad sätted viiakse üle MaaParS‑i §-desse 501–504. Muudatused on tingitud varasema loamenetluse asendamisest teatamisega (vt seletuskirja punktis 3.5 eespool toodud selgitusi ja §-de 501–504 juures toodud selgitusi).

Nimetatud paragrahvi lõike 6 kohaselt on keelatud maaharimine avatud eesvoolu kaitsevööndis lähemal kui üks meeter eesvoolu pervest. Sisuliselt sama nõue, kuid palju ulatuslikum, on sätestatud veeseaduse § 119 punktis 3, mis keelab maa harimise veekaitsevööndis. Veekaitsevöönd on üldjuhul laiem kui üks meeter. Nõude dubleerimine ei ole kooskõlas õigusloome hea tavaga. Kattuvad nõuded võivad tekitada sihtgrupile segadust, sest MaaParS-ist tulenev nõue rakendub alati ühe meetri laiusel ribal, aga veeseaduse nõue võib üle kümne ruutkilomeetri valgalaga eesvooludel rakenduda ka kümne meetri laiusel ribal. Samuti ei ole otstarbekas, kui sisult sama nõude järgimise üle teostavad riiklikku järelevalvet kaks asutust.

**Eelnõu § 1 punktiga 61** tunnistatakse MaaParS-i § 50 kehtetuks. Muudatus on tingitud varasema loamenetluse asendamisest teatamisega (vt seletuskirja punktis 3.5 eespool toodud selgitusi).

**Eelnõu § 1 punktiga 62** täiendatakse MaaParS-i §-dega 501–504. Muudatused on tingitud varasema loamenetluse asendamisest teatamisega (vt seletuskirja punktis 3.5 eespool toodud selgitusi).

**Paragrahvi 501** on koondatud maaparandussüsteemi toimimist mõjutavatele tegevustele nõusoleku andmine, mida on seni käsitletud MaaParS-i §-des 47, 48, 51 ja 53 kooskõlastamise ja loa andmisena. Eelnõuga kavandatavas uues käsitluses on vajalik maaparandussüsteemi mõjutava muu tegevusega alustamiseks MaRu nõusolek ja see saadakse kavandatava tegevuse kooskõlastamisel või sellest teavitamisel. Kooskõlastatakse juhul, kui tegevusele annab loa muu haldusasutus – selles osas ei ole eelnõukohase seadusega ette nähtud põhimõttelisi muudatusi. Oluline muudatus seisneb selles, et kehtiva regulatsiooni loamenetlus on asendatud kavandatavast maaparandussüsteemi mõjutavast muust tegevusest teavitamisega. Muudatus vähendab nii isikute halduskoormust kui MaRu töökoormust (vt MaaParS-i § 503 juures toodud selgitusi).

Paragrahvi 501 lõikes 1on sätestatud, et maaparandussüsteemi mõjutava muu tegevuse kavandamiseks tuleb saada MaRu nõusolek.

Paragrahvi 501 lõikes 2täpsustatakse, et väikesüsteemi puhul on MaRu nõusolek vajalik üksnes väikesüsteemi eesvoolu kaitsevööndi suhtes, sealhulgas eesvoolul kavandatavaks tegevuseks. Eelnõukohase seadusega kehtestatakse väikesüsteemi eesvoolu kaitsevööndi suhtes maaparandussüsteemi mõjutava muu tegevusega alustamiseks nõusoleku saamise nõue. Nõude eesmärgiks on väikesüsteemi toimimine, mis tagatakse eesvoolu kaudu, mis koondab väiksesüsteemi erinevate maaomanike maalt liigvee äravoolu. Kehtivas maaparandusseaduses seda nõuet ei ole. Samuti muudetakse eelnõu kohase seadusega väikesüsteemi määratlust, mistõttu väikesüsteemi maa-ala on küll endiselt kuni 50 hektarit, kuid see võib kuuluda mitmele maaomanikule. Väikesüsteemi reguleerival võrgul sarnaselt kehtiva maaparandusseadusega maaparandussüsteemi mõjutava muu tegevusega alustamiseks nõusoleku saamise nõuet ei ole.

Paragrahvi 501 lõikes 3täpsustatakse, millised tegevused on eelkõige maaparandussüsteemi mõjutavad muud tegevused. Need tegevused on samad, mis olid kehtivas regulatsiooni §‑des 47, 48, 50, 51 ja 53. Tegemist on lahtise loeteluga. Nimetatud on peamised tegevused, mis võivad mõjutada maaparandussüsteemi toimimist, kuid ei ole välistatud ka muid, loetlemata tegevusi. Alljärgnev tabel kajastab kehtiva regulatsiooni nõuete asukohta muudetud seaduses.

**Tabel 5** kehtiva regulatsiooni nõuded muudetud seaduses

|  |  |  |  |  |
| --- | --- | --- | --- | --- |
| **MaaParS-i eelnõus** | | **Kehtivas MaaParS-is** | | |
| **§ 501 lg 3 p …** | | **Maaparandussüsteemi maa-alal** | **Eesvoolu kaitsevööndis** | **Eesvoolu kaitselõigul** |
| **1** | Sellise muu ehitise ehitamine, mis ei ole maaparandussüsteemi hoone ega rajatis | § 50 lg 1 | § 48 lg 3 |  |
| **2** | maaparandussüsteemi või selle eesvoolu kaitselõigu veetaseme reguleerimine | § 50 lg 1 |  | § 53 lg 1 |
| **3** | heit- ja sademevee ning muu vee, mis pärineb väljastpoolt drenaaži maa-ala, juhtimine drenaaži | § 47 lg 4 | Kaudselt  § 47 lg 4 |  |
| **4** | drenaaži maa-alale heitvee immutamine | § 47 lg 5 |  |  |
| **5** | poldri kasutamise režiimi muutmine | § 47 lg 8 |  |  |
| **6** | kollektoreesvoolu kaitsevööndis lõhkamis-, puurimis-, kaeve- või muu töö tegemine pinnases |  | § 48 lg 8 |  |
| **7** | drenaažiga põllumajandusmaal haritava maa või loodusliku rohumaa muutmine metsamaaks | § 51 lg 2 p 1 |  |  |
| **8** | drenaažiga põllumajandusmaale või eesvoolu kaitsevööndisse puu- ja põõsasistandiku rajamine | § 51 lg 2 p 3 | § 48 lg 4  Oli istandus, mitte istandik |  |
| 9 | väljaspool maaparandussüsteemi koondatud vee ehk lisavee juhtimine avatud eesvoolu või kuivenduskraavi | § 53 lg 1 | § 53 lg 1 |  |

**Paragrahviga 502** reguleeritakse maaparandussüsteemi mõjutava tegevuse kooskõlastamine ja kooskõlastamata jätmine, kui selleks tegevuseks ei anna luba ega menetle sellega seotud teatist MaRu (vt seletuskirja punktis 3.5 eespool toodud selgitusi).

Paragrahvi 502 lõike 1kohaselttuleb loa andjal või teatise menetlejalmaaparandussüsteemi maa-alal, eesvoolu kaitsevööndis või eesvoolu kaitselõigul kavandav MaaParS-i § 501 lõikes 3 nimetatud maaparandussüsteemi mõjutav muu tegevus kooskõlastada MaRu-ga. Sättesse on koondatud endised MaaParS-i § 48 lõikes 3, § 50 lõikes 1 ja § 53 lõikes 1 sätestatud kooskõlastamise nõuded.

Paragrahvi 502 lõike 2kohaselt kooskõlastab MaRu maaparandussüsteemi mõjutava tegevuse, kui see ei kahjusta maaparandussüsteemi, takista maaparandussüsteemi toimimist ega eesvoolul nõuetekohase hoiutöö tegemist.

Paragrahvi 502 lõike 3kohaselt määrab MaRu vajaduse korral kooskõlastuse kõrvaltingimused, millega tagatakse maaparandussüsteemi nõuetekohane toimimine, sealhulgas kohustuse maaparandussüsteemi mõjutava muu tegevuse võimaldamiseks etteantud tähtpäevaks maaparandussüsteem uuendada või rekonstrueerida. Säte erineb endisest MaaParS-i § 50 lõikest 5 selle poolest, et maaparandussüsteemi toimimine tuleb tagada endise sõnastuse kohaselt kinnisasjal ja naaberkinnisasjal (vt ka MaaParS-i § 50 lõige 1), nüüd aga maaparandussüsteemi maa-alal, eesvoolu kaitsevööndis või eesvoolu kaitselõigul. Samuti on antud MaRu-le võimalus kaaluda tingimuste andmist maaparandussüsteemi uuendamiseks (vt § 504 juures toodud selgitusi). Muu tegevuse lubamiseks võib vajalik olla ka maaparandussüsteemi uuendamine, kus olemasolev süsteemi osa asendatakse samaväärsega. Näiteks kui kavandatava tegevusega soovitakse juhtida eesvoolu lisavett, kuid eesvool on setet täis või eesvoolul olev truup on amortiseerunud. Sellisel juhul tuleb muust tegevusest huvitatud isikul enne eesvoolu lisavee juhtimist sete eesvoolust eemaldada ja truup samaväärsega asendada.

Paragrahvi 502 lõike 4kohaseltjätab MaRu maaparandussüsteemi mõjutava muu tegevuse kooskõlastamata, kui seda tegevust ei ole võimalik teha selliselt, et see tagaks maaparandussüsteemi nõuetekohase toimimise. Näiteks maaparandussüsteemi või selle eesvoolu kaitselõigu kavandatav veetaseme reguleerimine võib tõsta veetaset maaparandussüsteemis selliselt, et ei ole enam tagatud maaviljeluseks sobiv mulla veerežiim.

Paragrahvi 502 lõike 5kohaselt kooskõlastab MaRu üldjuhul maaparandussüsteemi mõjutava muu tegevuse või jätab nimetatud tegevuse kooskõlastamata kümne päeva jooksul asjakohase taotluse või teatise saamisest arvates (endine MaaParS-i § 47 lg 10, § 48 lg 10, § 50 lg 7 ja § 51 lg 9). Asjakohase taotluse all on siinkohal mõeldud sellist taotlust, milles esitatud andmed on piisavad MaRu-le hindamaks, kas ja kuidas kavandatav tegevus võib maaparandussüsteemi mõjutada. Näiteks, kui ei ole antud kavandatava truubi kõrgusarvu, siis ei ole MaRu-l võimalik hinnata, kas truubi rajamise või uuendamisega takistatakse maaparandussüsteemi toimimist või mitte.

Paragrahvi 502 lõike 6kohaselt kooskõlastab MaRu väljaspool maaparandussüsteemi koondatud vee avatud eesvoolu või kuivenduskraavi juhtimise kavatsuse või jätab selle kooskõlastamata 60 päeva jooksul asjakohase taotluse või teatise saamisest arvates (endine MaaParS-i § 53 lg 6). Tuleb arvestada, et lisanduv vesi koormab maaparandussüsteemi kõige ebasobivamal ajal, kui see töötab niigi maksimaalsel arvutuslikul koormusel. Seega peab olema hoiukuludes osalemise tasu arvestuse aluseks lühiajaline maksimaalne vooluhulk, mitte pikemaajaline keskmine vooluhulk. Seetõttu peab asjakohane taotlus muu hulgas sisaldama maksimaalset vooluhulka sekundis, mis juhitakse eesvoolu või kuivenduskraavi (asjakohased ja vajalikud andmed selle tegevuse lubamiseks).

Paragrahvi 502 lõike 7 kohaselt loetakse maaparandussüsteemi mõjutava muu tegevusega alustamiseks MaRu nõusolek antuks, kui MaRu on nimetatud tegevuse kooskõlastanud.

**Paragrahviga 503** reguleeritakse maaparandussüsteemi mõjutavast muust tegevusest teatamist, kui selleks tegevuseks ei ole vaja muud, ning selle tegevusega alustamiseks nõusoleku andmist (vt seletuskirja punktis 3.5 eespool toodud selgitusi).

Paragrahvi 503 lõike 1kohaselt tuleb esitada MaRu-le maaparandussüsteemi mõjutava muu tegevuse teatis (edaspidi koos *muu tegevuse teatis*) vähemalt kümme päeva enne maaparandussüsteemi mõjutava muu tegevusega alustamist, kui maaparandussüsteemi mõjutava muu tegevuse kavandamine ei eelda käesoleva seaduse § 502 lõikes 1 nimetatud loa olemasolu või teatise esitamist.

Paragrahvi 503 lõikes 2sätestatakse muu tegevuse teatisega esitatavate andmete loetelu. Lisaks nimetatud teatise esitaja ja kavandatava tegevuse asukoha andmetele on vajalik kirjeldada ka nii kavandatavat tegevust kui ka selle eesmärki ja selle tegevuse elluviimise asukohta kinnisasjal, eeldatavat tegevusega alustamise aega ja muid kavandatavat tegevust kirjeldavad andmeid (näiteks lisavee juhtimise korral maksimaalne vooluhulk sekundis). Nimetatud andmete alusel saab MaRu kaaluda, kas on vajalik täiendav menetlus või tegevust võib alustada kümne päeva möödumisel. Näiteks kui maaparandussüsteemi maa-alale kavandatakse ehitada ehitist, mille asukoht on märgitud ja on selgitatud, kas ehitisele lisaks rajatakse ka kommunikatsioonid (näiteks vesi, kanalisatsioon, elekter, side) ning joonistelt nähtub nende paiknemine kinnisasjal ja sügavus maapinnast, siis võib nende andmete põhjal selguda, et ehitis ega ehitamine ei saa takistada maaparandussüsteemi toimimist ja andmete lisakontroll ei ole vajalik. Puudulike andmete korral on vajalik küsida täiendavaid andmeid.

Paragrahvi 503 lõike 3kohaselt loetakse MaRu nõusolek antuks ja kavandatava tegevusega võib alustada, kui MaRu ei teavita muu tegevuse teatise esitajat kümne päeva jooksul pärast teatise esitamist vajadusest teatises esitatud andmete täiendavaks kontrollimiseks.

Paragrahvi 503 lõikes 4on loetletud, mida MaRu muu tegevuse teatise saamisel vajaduse korral kontrollib, et maaparandussüsteemi mõjutava muu tegevusega alustamiseks saaks nõusoleku anda. Kui muu tegevuse teatises esitatud kujul ei saa kavandatavat tegevust lubada, kuid näiteks on võimalik tegevuse asukohta nihutada selliselt, et see ei takista maaparandussüsteemi toimimist, võib MaRu teha ettepaneku tegevust muuta (punkt 1). Vajalik võib olla ka tegevuse lubamiseks maaparandussüsteem eelnevalt uuendada või rekonstrueerida (punkt 2). Samuti võib olla vajalik kooskõlastada see tegevus asutusega, kelle seadusest tulenev pädevus on seotud selle tegevusega (punkt 3), esitada muu tegevuse  teatis arvamuse avaldamiseks asutusele või isikule, kelle huve kavandatav tegevus võib mõjutada (punkt 4) või kaasata kinnisasja omanik, kelle kinnisasjale seda tegevust kavandatakse, kui nimetatud teatist ei ole esitanud omanik, ja vajaduse korral kinnisasjaga piirneva kinnisasja omanik (punkt 5).

Paragrahvi 503 lõike 5kohaselt toimetab MaRu muu tegevuse teatise esitajale mõistliku aja jooksul kätte teatise selle kohta, et selle tegevusega võib alustada ning MaRu nõusolek maaparandussüsteemi mõjutava muu tegevusega alustamiseks loetakse antuks, kui kontrolli tulemusel ei ole vaja maaparandussüsteemi mõjutava muu tegevusega seoses muudatusi teha ning ei esine ühtegi käesoleva paragrahvi lõike 4 punktides 2–5 sätestatud alust või lõikes 11 sätestatud alust.

Paragrahvi 503 lõike 6kohaselt toimetab MaRu muu tegevuse teatise esitajale mõistliku aja jooksul kätte teatise selle kohta, et selle tegevusega võib alustada ning MaRu nõusolek maaparandussüsteemi mõjutava muu tegevusega alustamiseks loetakse antuks, kui muu tegevuse teatise esitaja on ettenähtud tähtpäevaks selle tegevusega seoses need muudatused teinud, mille tegemise vajadusest on MaRu teavitanud.

Paragrahvi 503 lõike 7kohaselt lõike 4 punktides 3–5 sätestatud juhtudel esitab MaRu muu tegevuse teatise samades punktides nimetatud asutustele ja isikutele kooskõlastamiseks või arvamuse andmiseks.

Paragrahvi 503 lõike 8kohaselt loetakse maaparandussüsteemi mõjutava muu tegevuse teatis kooskõlastaja poolt vaikimisi kooskõlastatuks, kui lõike 4 punktide 3–5 kohane kooskõlastus või arvamus ei ole laekunud kümne päeva jooksul nimetatud teatise saamisest arvates, välja arvatud juhul, kui seaduses on sätestatud pikem tähtaeg või tähtaja pikendamist on põhjendatult taotletud.

Paragrahvi 503 lõike 9kohaselt annab MaRu nõusoleku haldusaktina, kui on vaja maaparandussüsteem rekonstrueerida või uuendada, muu tegevuse teatis kooskõlastada pädeva asutusega, esitada muu tegevuse teatis arvamuse avaldamiseks asutusele või isikule, kelle huve maaparandussüsteemi mõjutav muu tegevus võib mõjutada, kaasata kinnisasja omanik või kinnisasjaga piirneva kinnisasja omanik või kui kavandatavale tegevusele on vaja esitada kõrvaltingimusi.

Paragrahvi 503 lõike 10kohaselt annab MaRu nõusoleku maaparandussüsteemi mõjutava muu tegevusega alustamiseks, kui see ei kahjusta maaparandussüsteemi, takista maaparandussüsteemi nõuetekohast toimimist ega eesvoolul nõuetekohase hoiutöö tegemist.

Paragrahvi 503 lõike 11kohaselt keeldub MaRu maaparandussüsteemi mõjutava muu tegevusega alustamiseks nõusoleku andmisest, kui seda tegevust ei ole võimalik teha selliselt, et see tagaks maaparandussüsteemi nõuetekohase toimimise.

Paragrahvi 503 lõike 12kohaselt annab MaRu üldjuhul haldusakti või keeldub selle andmisest 30 päeva jooksul asjakohase muu tegevuse teatise saamisest arvates. Erinevus kehtiva regulatsiooni loa andmise aja osas (kümme päeva) tuleneb sellest, et kui on vajalik kaasata muid isikuid või esitada teatis kooskõlastamiseks teistele asutustele, siis üksnes teiselt asutuselt kooskõlastamise saamise aeg on kümme päeva (kehtiva MaaParS-i § 47 lg 10, § 48 lg 10, § 50 lg 7 ja § 51 lg 9). Kehtivas maaparandusseaduses ei olnud selle ajaga arvestatud.

Paragrahvi 503 lõike 13kohaselt annab MaRu haldusakti või keeldub selle andmisest lisavee juhtimise kavandamise korral 60 päeva jooksul (kehtiva MaaParS-i § 53 lg 6 ).

**Paragrahvi 504** on koondatud maaparandussüsteemi mõjutava muu tegevusega alustamisele nõusoleku saamiseks maaparandussüsteemi uuendamist ja rekonstrueerimist puudutavad sätted.

Paragrahvi 504 lõikesse 1on toodud üleMaaParS-i§ 51 lõikes 5 sätestatud põhimõte. Kui kavandatava maaparandussüsteemi mõjutava muu tegevusega kahjustatakse maaparandussüsteemi või takistatakse selle nõuetekohast toimimist, siis kooskõlastab MaRu nimetatud tegevuse tingimusel, et maaparandussüsteemi osa, mis jääb kavandatava tegevusega hõlmatud maa-alalt välja, rekonstrueeritakse etteantud tähtpäevaks iseseisvalt toimivaks (maaparandussüsteem rekonstrueeritakse muule tegevusele kohaseks) ning maaparandussüsteemide registrisse ja kitsenduste kaardile tehakse asjakohane muudatus (punkt 1) või maaparandussüsteemi osa, mis jääb kavandatava tegevusega hõlmatud maa-alale, jäetakse toimima koos ülejäänud maaparandussüsteemi osaga (muu tegevus kohandatakse maaparandussüsteemile sobivaks) ning kehtima jääb käesolevast seadusest tulenev maaparandushoiu kohustus (punkt 2). Selline põhimõte oli seni sätestatud üksnes kinnisasja sihtotstarbe muutmise korral, kuid sama põhimõte on oluline kõigi maaparandussüsteemi mõjutavate muude tegevuse juures. Näiteks, kui metsastatav või puittaimedega kaetav maaparandussüsteemi osa moodustab toimima jäetava drenaaži alaga ühtse terviku, siis puu juurtest tingitud kahjustuste vältimiseks tuleb maaparandussüsteem rekonstrueerida. Mistahes tegevuse kavandamisel kinnisasjale, millel paikneb maaparandussüsteem, tuleb arvestada maaparandussüsteemi kui terviku toimimist. Vajaduse korral tuleb enne muu ehitise ehitamist, metsastamist või istandiku rajamist maaparandussüsteem rekonstrueerida selliselt, et alles jääv maaparandussüsteemi osa saaks jääda toimima. Näiteks kui muu ehitise alale jääb drenaažikollektor, siis võib sellisele alale muud ehitist rajada alles siis, kui on loodud võimalus liigvee ära juhtimiseks kas kollektori asukoha muutmisega või muul viisil. Kui pärast rekonstrueerimist mingil osal endisest maaparandussüsteemi alast ei ole enam maaparandussüsteemi rajatisi, siis see ala ei toimi enam maaparandussüsteemina. Sellisel juhul ei ole maaomanikul sellel alal ka maaparandushoiu kohustust (punkt 1). Kui maaparandussüsteemi osa, mis jääb kavandatava tegevusega hõlmatud maa-alale, jäetakse toimima koos ülejäänud maaparandussüsteemi osaga, peab seal kehtima ka maaparandushoiu kohustus (punkt 2).

Paragrahvi 504 lõikega 2on sätestatud MaaParS-i §-s 7 ehitusloa andmise erisusega seotud põhimõte, mille kohaselt muu ehitise ehitusprojektis lahendatakse ka maaparandussüsteemi rekonstrueerimine, kusjuures maaparandussüsteemi ehitamisele, sealhulgas projekteerimisele kohaldub maaparandusseaduses maaparandussüsteemi ehitamisele sätestatu.Muu luba saab olla vastavalt kas ehitusseadustiku või planeerimisseaduse kohased projekteerimistingimused, detail- või eriplaneering, ehitusluba ja kasutusluba.

Paragrahvi 504 lõike 3kohaselt loetakse maaparandussüsteemile lõikes 2 sätestatud juhul kasutusluba antuks, kui maaparandussüsteem rekonstrueeriti mõne muu loa alusel ning kui muu ehitise kasutusluba on MaRu poolt kooskõlastatud (ehitusseadustiku § 54 lg 6) .

Paragrahvi 504 lõikes 4sätestatakse nõue, et kui maaparandussüsteemi mõjutavat tegevust kavandatakse avalikes huvides, siis peab maaparandussüsteemi uuendamiseks ja rekonstrueerimiseks vajalikeks toiminguteks tehtud kulud kandma ja sellega kaasnevad võimalikud kahjud maaomanikule hüvitama isik, kes seda tegevust kavandas ja ellu viis (kehtiva MaaParS-i § 28 – rekonstrueerimine ja § 52 – uuendamine). Erinevus kehtiva maaparandusseaduse sätetega on selles, et kui kehtiva seaduse kohaselt sai selliseks tegevuseks olla üksnes tee või tehnovõrgu või -rajatise rajamine. Kui looduskaitsealal keelatakse maaparandussüsteemi ja eesvoolu hoiutööd, siis võib olla vajadus maaparandussüsteem selle toimivuse jätkumiseks enne kaitseala moodustamist rekonstrueerida. Seda eelkõige juhul, kui kaitsealale jääva maaparandussüsteemi osal hoiutööde tegemata jätmine takistab väljaspool kaitseala paikneva maaparandussüsteemi edasist toimimist. Kahju hüvitamine on eriti oluline, kui looduskaitseala moodustatakse poldrile ja kus poldrit ei saa kasutada enam poldri ehitusprojektis ette nähtud režiimil, mistõttu ei ole tagatud MaaParS-i § 5 lõike 1 kohane nõue ehk maaviljeluseks sobiv mulla veerežiim.

Paragrahvi 504 lõikesse 5on kehtiva MaaParS-i § 52 lõikest 2 üle toodud nõuded maaparandussüsteemi uuendustöid tegevale isikule, samuti omanikujärelevalve tegijale, kui MaRu on omanikujärelevalve tegemist nõudnud. Nimetatud isikud peavad olema kantud majandustegevuse registrisse (varem maaparanduse alal tegutsevate ettevõtjate registrisse) ning tegutsema vastavalt maaparandusehituse ja maaparanduse omanikujärelevalve alal. Samad nõuded kehtivad jätkuvalt ka maaparandussüsteemi rekonstrueerimise korral, sest maaparandussüsteemi rekonstrueerimisel kehtivad ehitamisega samad nõuded.

Paragrahvi 504 lõikesse 6on üle toodud kehtiva regulatsiooni nõuded maaparandussüsteemi uuendustöid tegevale isikule maaparandussüsteemi uuendamise, dokumentide koostamise ja esitamise kohta (kehtiva MaaParS-i § 52 lg 3). Maaparandussüsteemi uuendamise töid tegev isik peab maaparandussüsteemi uuendamisel arvestama kavandatavat maaparandussüsteemi mõjutavat muud tegevust, koostama tehtud töö kohta akti ja teostusjoonise ning esitama nimetatud dokumendid maaparandussüsteemi omanikule ja MaRu-le viie päeva jooksul uuendamistööde lõpetamisest arvates. Rekonstrueerimisele kehtivad nõuded tulenevad maaparandusseaduses ehitamise kohta sätestatust.

**Eelnõu § 1 punktiga 63** tunnistatakse MaaParS-i §-d 51 ja 52 kehtetuks. MaaParS-i § 52 tunnistatakse kehtetuks tulenevalt kooskõlastamise ja loamenetluse muudatustest (vt seletuskirja punktis 3.5 eespool toodud selgitusi).

MaaParS-i § 51 lõiked 1 ja 3­‒5 ­­käsitlevad kinnisasja sihtotsatarbe muutmist ja maakorraldustoimingu kooskõlastamist, millest aga eelnõukohase seadusega tehtavate muudatusega loobutakse. Kui kinnisasi paikneb maaparandussüsteemi maa-alal, võib kehtiva maaparandusseaduse kohaselt selle kinnisasja sihtotstarvet muuta ning sellel kinnisasjal maakorraldustoimingut teha MaRu eelneva kooskõlastuse alusel. Praktikas on need kooskõlastused tänaseks minetanud oma tähtsuse. 2015. aastal muutus nii planeerimisseadus kui kehtestati ehituseadustik, kus muutus oluliseks nii avalikkuse kaasamine kui ka kooskõlastamine asutustega, kelle pädevus on seotud planeeringuga või projekteerimistingimuste taotluse esemega. MaRu on teinud kohaliku omavalitsuse üksustele selgitustööd kooskõlastamise olulisusest, kui kavandatakse ehitustegevust maaparandussüsteemi maa-alale.

Maaparandussüsteemi maa-alal maakorraldustoimingu MaRu-ga kooskõlastamise (kehtiva MaaParS-i § 51 lõige 1) põhiline eesmärk oli kinnisasja jagamisel tagada, et olulised maaparandussüsteemi rajatised jääksid võimaluse korral ühe omaniku kinnisasjale. Samuti on MaRu lisanud maakorraldustoimingu kooskõlastusele väljavõtte esialgsest maaparandussüsteemi projekti joonisest kui vajaliku teabe võimalikele uutele maaomanikele. Praktikas on selle regulatsiooni tähtsus siiski väike. Maakorraldustoimingud tehakse maakorraldusseadusega kehtestatud nõuete kohaselt, mille üks eesmärkidest on tagada kinnisasja otstarbekas kasutamine. Maakorraldustoimingute läbiviijad on piisavalt kompetentsed arvestamaks oma tegevuses maaparandussüsteemidega.

Seni oli kinnisasja sihtotstarbe muutmine esimene ehitamise kavatsust markeeriv luba enne muu ehitise ehitusluba, mis kooskõlastati MaRu-ga ja kus MaRu sai anda tingimused maaparandussüsteemi toimimise tagamiseks. Samas, kinnisasja sihtotstarbe muutmisele ei järgne alati ehitustegevust. Projekteerimistingimused ja detailplaneering on palju konkreetsem kavatsus ehitamist alustada, kus tegevuste kavandajal on kujunenud selgem soov, mida ja kuhu ehitada kavatsetakse. Sellises olukorras on MaRu-l võimalik anda ka konkreetsemad kooskõlastuse tingimused. Kinnisasja sihtotstarbe muutmisega otseselt veel midagi ei kavandata ja selle kooskõlastamine dubleerib tarbetult projekteerimistingimuste ja detailplaneeringu kooskõlastust ning tekitab halduskoormust kõigile osapooltele. Kuna paranenud on ka maaparandussüsteemide paiknemise kohta teabe kättesaadavus MaRu maaparandussüsteemide kaardirakendusest, siis kohaliku omavalitsuse üksusel on võimalik sihtotstarbe muutmiseks luba andes teavitada maaomanikku maaparandussüsteemi olemasolust ja sellega seotud piirangutest selleks MaRu-lt kooskõlastust küsimata.

Kinnisasja kasutusotstarbe muutmine on kehtiva MaaParS-i § 51 lõike 2 punktide 1 ja 3 kohaselt loodusliku rohumaa muutmine metsamaaks või haritavale maale istandiku rajamine. Mõlemal juhul on tegemist puittaimestikuga endisel põllumajandusmaal. Põllumajandusmaa võib olla kuivendatud kas drenaaž- või kraavkuivendusega. Kinnisasja kasutusotstarbe muutmisel on maaparandussüsteemi toimimisele ohuks puu juured, mis võivad tungida maa-alusesse torustikku ja selle ummistada. Samas kraavkuivendusele puu juured kahju ei tekita. Seetõttu ei ole vaja kraavkuivenduse korral kinnisasjale puittaimede istutamist MaRu-ga kooskõlastada.

MaaParS-i § 51 lõike 2 punkti 2 nõue kooskõlastada metsamaa muutmine põllumajandusmaaks ei ole samuti vajalik. Metsamaa kuivendamiseks kasutatakse alati kraavkuivendust. Põllumajandusmaal eelistatakse drenaaži. Kui endisele kuivendatud metsamaale soovitakse rajada põllumajandusmaa, siis metsamaa kuivenduse muutmisel põllumajandusmaa kuivenduseks tuleb alati tõsta kuivenduse intensiivsust – kas asendades kraavkuivenduse drenaažiga või tihendades kuivenduskraavide võrgustikku. Seega tuleb maaparandussüsteem igal juhul rekonstrueerida, taotleda eelnevalt projekteerimistingimused ja esitada ehitusteatis maaparandussüsteemi rekonstrueerimiseks ning rekonstrueerimise järgselt kasutusteatis. Projekteerimistingimustega määrab MaRu, millega tuleb arvestada maaparandussüsteemi rekonstrueerimisel. Kinnisasja kasutusotstarbe muutmise kooskõlastus metsamaa muutmisel põllumajandusmaaks dubleeriks vaid maaparandussüsteemi rekonstrueerimiseks antavaid projekteerimistingimusi.

MaaParS-i § 51 lõike 6 kohaselt on muudetud sihtotstarbega kinnisasja omanikul käesolevast seadusest tulenev maaparandushoiu kohustus. See nõue on sisuliselt tagatud MaaParS-i § 4 lõikega 2, mille kohaselt võib maaparandussüsteemi osa paikneda ka muu sihtotstarbega maal kui seda on maatulundusmaa ja sellele kehtivad peatüki 6 maaparandushoiu nõuded. Seda nõuet ei ole otstarbekas dubleerida.

Kinnisasja sihtotstarbe ja kasutusotstarbe muutmise ning maakorraldustoimingu kooskõlastamist puudutavate sätete kehtetuks tunnistamisega vähendatakse kõigi osapoolte haldus- ja töökoormust, kusjuures maaparandussüsteemide toimimine saab olema endiselt tagatud projekteerimistingimuste ja detailplaneeringute kooskõlastamise, samuti muu ehitise ehitusloa ja kasutusloa kooskõlastamise tulemusel. Seega kooskõlastamise eesmärk teavitada maaomanikku, et muu tegevuse kavandaja teaks juba ehitamise kavandamise varajases etapis arvestada maaparandussüsteemide toimimisega, on saavutatud muu ehitise projekteerimistingimuste ja detailplaneeringute kooskõlastamisega.

MaRu kooskõlastuste arv on läbi aastate kasvutrendis (tabel 6), mis on toonud kaasa olukorra, kus MaRu-l puudub ressurss teha nii kooskõlastamisele eelnevat ülevaatust kui ka hilisemat järelevalvet kooskõlastamisel antud tingimuste täitmise üle.

**TABEL 6 MaRu kooskõlastused aastatel 2018‒2024**

|  |  |  |  |  |  |  |  |
| --- | --- | --- | --- | --- | --- | --- | --- |
| **Toiming/aasta** | **2018** | **2019** | **2020** | **2021** | **2022** | **2023** | **2024** |
| Maaparandusseadusest tulenev kooskõlastamine (sh maakorraldustoimingu ja siht- või kasutusotstarbe muutmise kooskõlastamine) | 1557 | 1941 | 2545 | 2666 | 2576 | 2833 | 2927 |
|  |
| Teistest seadustest tulenevate kooskõlastuste või arvamuste andmine | 661 | 712 | 974 | 1114 | 1330 | 1306 | 871 |
| **Kõik kokku** | **2218** | **2653** | **3519** | **3780** | **3906** | **4139** | **3798** |

**Eelnõu § 1 punktiga 73** muudetakse MaaParS-i § 54 lõikeid 2‒5. Lõiget 2 muudetakse selliselt, et kui maaparandussüsteemi omanik taotleb maaparandussüsteemi kasutusotstarbe lõppenuks lugemist, siis ta esitab MaRu-le kasutusotstarbe lõppenuks lugemise taotluse. Alati ei pea kasutusotstarbe lõppenuks lugemist taotlema maaomanik. Ka MaRu-l on võimalik MaaParS-i § 54 lõike 1 alusel õigus algatada maaparandussüsteemi kasutusotstarbe lõppenuks lugemise menetlus. Maaparandussüsteemi kasutusotstarve loetakse lõppenuks, kui maaparandussüsteem on iganenud või lagunenud või muul põhjusel kaotanud olulise osa oma toimimisvõimest või kui kasutusotstarbe lõppenuks lugemise vajadus tuleneb avalikust huvist. Praktikas on esinenud olukordi, kus maaparandussüsteemi omanik ei ole taotlenud maaparandussüsteemi kasutusotstarbe lõppenuks lugemist, kuid muutunud maakasutus ei võimalda enam maaparandussüsteemi või selle osa toimimist. Näiteks, kui eelneval ajal on rajatud drenaaži maa-alale karjäär, siis on üheselt selge, et maaparandussüsteemi sellel alal ei saa enam eksisteerida. MSR-i andmete õigsuse seisukohast lähtuvalt tuleks sellel alal maaparandussüsteemi kasutusotstarve eeltoodu tõttu lõppenuks lugeda. Kuna praktikas on maaparandusseadust tõlgendades tekkinud arusaam, et MaRu saab maaparandussüsteemi kasutusotstarbe lõppenuks lugemist algatada üksnes avaliku huvi esinemise korral, on õigusselguse tagamiseks vajalik täpsustada ka MaaParSi § 54. See tähendab, et MaRu saab olukordades, kus ta on tuvastanud, et maaparandussüsteem on iganenud või lagunenud või muul põhjusel kaotanud olulise osa oma toimimisvõimest, algatada maaparandussüsteemi kasutusotstarbe muutmise menetluse ka siis, kui avalik huvi puudub ja maaparandussüsteemi omanik ei ole vastavat taotlust esitanud. Kui kasutusotstarbe lõppenuks lugemise algatab maaomanik, siis MaRu kontrollib taotluse põhjendatust (lõige 3), teeb kasutusotstarbe lõppenuks lugemise või sellest keeldumise otsuse viie päeva jooksul nimetatud kohapealse kontrolli tegemisest arvates (lõige 4) ja võib kehtestada maaparandussüsteemi omanikule kõrvaltingimusena kohustuse maaparandussüsteem lammutada, kui maaparandussüsteem võib põhjustada ohtu inimesele, varale või keskkonnale (lõige 5).

**Eelnõu § 1 punktidega 83 ja 84** kavandatud muudatused on seotudehitusteatise (MaaParS-i § 88 lg 1) ja ehituskprojekti kõrval ka ehituskava alusel ehitamisega **(**MaaParS-i § 87 lg 1). Ka ehitusteatis annab teatud olukordades õiguse ehitada ning selle puudumisel on jäetud ehitamisega seotud kohustus täitmata. Kui ehituskava järgi ehitamine on põhjustanud maaparandussüsteemi mittenõuetekohase toimimise, siis on võimalik rikkujat karistada rahatrahviga.

**Eelnõu § 1 punktiga 85** asendatakse MaaParS-i § 92 pealkirjas tekstiosa „50, 51“ tekstiosaga „502, 503“. Muudatus on tingitud varasema kooskõlastamise ja loamenetluse sätete koondamisest §-desse 501‒504 (vt seletuskirja punktis 3.5 eespool toodud selgitusi).

**3.6 Lisavee juhtimisega seotud muudatused**

**Eelnõu § 1 punktide 64–72** muudatused on seotud lisavee juhtimisega avatud eesvoolu või kuivenduskraavi. Väljaspool maaparandussüsteemi koondatud vesi ehk lisavesi on üks maaparandussüsteemi mõjutavatest muudest tegevustest. Seetõttu on lisavee juhtimisega seotud kooskõlastused ja loamenetlused viidud MaaParS-i §-desse 501–504 (vt seletuskirja punktis 3.5 toodud selgitusi). Muudatustega täpsustatakse lisavee juhtimisega seonduvat, sealhulgas lisavett juhtiva isiku terminit. Samuti täpsustatakse lisavee juhtimise korral eesvoolu ja kuivenduskraavi sängi ristlõike suuruse ning eesvoolul ja kuivenduskraavil paikneva rajatise ava suuruse vastavuse arvutuste tegijaga seonduvat. Jäetakse määratlemata lisavett juhtiva isiku maaparandussüsteemi maaparandushoiukulude arvutuste tegija.

Kehtivas maaparandusseaduses on sätestatud, et kui maaparandussüsteemi, mille ühishoiuks on moodustatud maaparandusühistu, juhitakse lisavett, osaleb maaparandussüsteemi lisavett juhtiv isik maaparandushoiukulude katmisel MaRu määratud ulatuses. Samas ei ole maaparandusseaduses selgitatud terminit „lisavett juhtiv isik“. Samuti võib kehtivast maaparandusseadusest tekkida väärarusaam, et lisavett võib juhtida ka kollektoreesvoolu. Seetõttu on muudatustega lisatud lisavett juhtiva isiku termin (§ 53 lg 11) ning täpsustatud, et lubatud on lisavee juhtimine üksnes avatud eesvoolu (§ 53 lg 11), mitte kollektoreesvoolu. Sellise erisuse tegemise vajadus on tingitud lisavee suurest kogusest, mistõttu kollektor kui suletud voolusängiga vett juhtiv rajatis, ei ole võimeline seda vastu võtma. Samuti on täpsustatud, millal algab lisavee juhtija kohustus osaleda maaparandushoiukulude katmisel (§ 53 lg 81). Siinkohal selgitame, mida käsitatakse maaparandusseaduses lisaveena.

Lisavesi on avatud eesvoolu või kuivenduskraavi suunatav mistahes väljaspool maaparandussüsteemi koondatud vesi: maaparandussüsteemi suunatav heitvesi, väljaspool maaparandussüsteemi koondatud drenaaži- ja sademevesi ning muu maakasutusega (näiteks turbatootmise alad, karjäärid, teed) seotud vesi. Rõhutada tuleb, et siin ei mõelda igasugust lisanduvat vett, vaid sellist, mis on seotud kas eesvoolu valgala suurenemisega või valgala hüdroloogiliste omaduste olulise muutumisega. Joonisel 1 suureneb nii eesvoolu valgala kui ka muutuvad valgala hüdroloogilised omadused. Hüdroloogiliste omaduste erinevus seisneb selles, et maatulundusmaal imbub sademevesi mulda ja pinnasesse ning nõrgub sealt aeglaselt süsteemi. Suur osa sadanud veest ei jõuagi süsteemi, sest osa sellest infiltreerub põhjavette, osa tarvitab taimestik ja osa aurustub. Seevastu näiteks elamumaa või tootmismaa tehispinnalt voolab vesi kiiresti süsteemi, põhjustades süsteemis äkilise veetaseme tõusu. Oluline on mõista, et ka juhul, kui endisele maaparandussüsteemi alale rajatakse muu ehitis ja osa pindasid kaetakse kõvakattega, siis selliselt alalt koguneb suurem kogus sademevett kui varem samalt maaparandussüsteemi maa-alalt. Seda, kui palju vett protsentides jõuab erinevate maakasutusega maadelt eesvoolu, näitab hüdroloogilistes arvutustes kasutatav äravoolutegur. Näiteks kui rohumaal on äravoolutegur 0,2, siis asfaltkattelt on see 0,8 ehk asfaltkattelt jõuab vett eesvoolu keskmiselt neli korda rohkem kui rohumaalt. Seetõttu käsitletakse ka sellist endise maaparandussüsteemi maa-alalt lisanduvat vett MaaParS-is lisaveena.

**Eelnõu § 1 punktiga 64** muudetakseMaaParS-i § 53 pealkirja, kus maaparandussüsteemi lisavee juhtimine asendatakse avatud eesvoolu või kuivenduskraavi lisavee juhtimisega. Maaparandussüsteemi lisavee juhtimine on lai termin ja samas ka eksitav. Muudatuse eesmärk on täpsustada, et suuremas koguses lisavett on lubatud teatud tingimustel juhtida üksnes avatud eesvoolu või kuivenduskraavi, mitte aga maaparandussüsteemi maa-alusesse torustikku, sealhulgas kollektoreesvoolu. Nimetatud põhjusel lisatakse sõna „eesvool“ ette täiend „avatud“. Muudatus on tehtud õigusselguse tagamiseks. Eesvool võib olla nii avatud või kollektoreesvool. Seaduseandja mõte oli seda sätet luues reguleerida suurema koguse lisavee juhtimist avatud eesvoolu või kuivenduskraavi. Kollektor, sealhulgas kollektoreesvool on drenaaži osa ja ka selle läbimõõt on arvutatud maa-ala kuivendamise vajadusest lähtuvalt. Kollektoreesvoolu lisavee juhtimine on kehtivas seaduses reguleeritud MaaParS-i § 47 lõikes 4, eelnõu kohaselt MaaParS-i § 501 lõike 3 punktis 3. Nimetatud säte käsitleb vee juhtimist kuivendusvõrgu maa-alusesse torustikku ja see on üldjuhul keelatud põhjusel, et drenaaži parameetrid on arvutatud mingi ala kuivendusvajadusest lähtuvalt. Lisavesi on selline maaparandussüsteemi lisanduv vesi, mille tõttu suureneb eesvoolu valgala või muutuvad oluliselt valgala hüdroloogilised karakteristikud. Seega lisavee juhtimise korral ei „mahu“ lisanduv vesi lihtsalt torustikku ära. Õigusselguse huvides täpsustatakse, et tegemist on lisavee juhtimisega avatud eesvoolu või kuivenduskraavi.

**Eelnõu § 1 punktidega 65, 69 ja 70** tunnistatakseMaaParS-i § 53 lõiked 1, 4 ja 6–8 kehtetuks ning muudetakse lõike 5 sõnastust. Lisavesi on üks maaparandussüsteemi mõjutavatest muudest tegevustest. Seetõttu on lisavee juhtimisega seotud kooskõlastused ja loamenetlused viidud MaaParS-i §-desse 501–504 (vt seletuskirja punktis 3.5 toodud selgitusi).

**Eelnõu § 1 punktiga 66** täiendatakse MaaParS-i § 53 lõikega 11, kus sisustatakse termin „lisavett juhtiv isik“. Lisavett juhtiv isik on avatud eesvoolu või kuivenduskraavi lisavett juhtiva rajatise omanik. Lisavett juhtiv isik ei ole seega tingimata isik, kellele kuuluvalt kinnisasjalt juhitakse lisavett maaparandussüsteemi rajatisse, vaid isik, kes on lisavett juhtiva rajatise omanik. Näiteks on lisavett juhtivad isikud vee-ettevõtjad ning isikud, kellega kohaliku omavalitsuse üksus on sõlminud teenuselepingu sademevee ärajuhtimiseks sademevee majandamise kavas ettenähtud korras. Lisavett juhtiv isik võib olla ka muu isik, kellele kuuluva rajatise kaudu juhitakse lisavett maaparandussüsteemi (näiteks tööstus- ja tootmisettevõtjad, avaliku tee, karjääri, turbakaevandusala omanikud).

**Eelnõu § 1 punktiga 67** tehakse MaaParS-i § 53 lõikes 2 muudatus, mille kohaselt avatud eesvoolu või kuivenduskraavi lisavee juhtimise korral peab ehitusprojekt või muu tegevuse teatis sisaldama arvutust selle kohta, kas maaparandussüsteemi lisavee juhtimise tõttu suureneb eesvoolu valgala või muutuvad oluliselt valgala hüdroloogilised karakteristikud. Muudatus tuleneb vajadusest täpsustada, et lisavee juhtija kohustus on esitada arvutused, millele tuginedes saab MaRu kaaluda kooskõlastuse andmist. Arvutuse õigsusest sõltub, kas lisavee juhtimise tulemusel maaparandussüsteem jääb toimima või tekitatakse kahju maaomanikele. Selliste arvutuste tegemiseks on vajalik pädevus. Seetõttu täpsustatakse, et arvutused peab tegema käesoleva seaduse § 36 lõikes 2 nimetatud vastutav spetsialist maaparandussüsteemi projekteerimise alal.

**Eelnõu § 1 punktiga 68** täiendatakse MaaParS-i § 53 lõikega 21, mille kohaselt tuleb esitada koos muu ehitise ehitusprojekti või teatisega ka arvutused selle kohta, kas maaparandussüsteemi lisavee juhtimise tõttu suureneb eesvoolu valgala või muutuvad oluliselt valgala hüdroloogilised karakteristikud (vt selgitust eelmises punktis).

**Eelnõu § 1 punktiga 71** sätestatakse MaaParS-i 53 lõikes 81 lisavett juhtiva isiku kohustus osaleda maaparandushoiukulude katmisel. Kehtiva seaduse kohaselt on maaparandushoiu kohustus vaid maaomanikul, kelle maal maaparandussüsteem asub. Ka mitmed muud isikud juhivad vett avatud eesvoolu või kuivenduskraavi, saades kasu maaparandussüsteemi toimimisest. Seni tulenes nende isikute maaparandussüsteemi hoius osalemise kohustus vaid asjaõigusseadusest. Seda kohustust on teadaolevalt seni väga vähe rakendatud. Erandina on kehtivas seaduses sätestatud otsene nõue lisavett juhtivale isikule osaleda maaparandushoiukulude katmisel vaid sellisel juhul, kui lisavett juhitakse maaparandussüsteemi, mille ühishoiuks on moodustatud maaparandusühistu.

Lisavett juhtiva isiku kohustus osaleda maaparandushoiukulude katmisel tekib, kui toimub tegelik veejuhtimine avatud eesvoolu või kuivenduskraavi. Lisavett juhtival isikul on vaja osaleda hoiukulude tasumisel vaid siis, kui hoiutöid tegelikult ka tehakse. MaaParS-is on küll reguleerimata, kuidas maaparandussüsteemi omanik ja lisavett juhtiv isik hoiutööde tasumises kokku lepivad, kuid kui lisavee juhtimine reaalselt toimub ja hoiutöid tehakse, siis on lisavett juhtival isikul kohustus osaleda hoiukulude tasumises. Tasumise kohustus ei olene sellest, kas lisavett juhtiv rajatis valmis enne MaaParS-i vastava regulatsiooni kehtestamist või hiljem. Kehtib põhimõte: alates lisavee juhtimiseks kasutatava rajatise ühendamisest avatud eesvoolu või kuivenduskraaviga tuleb lisavee juhtimise eest tasuda. Lisavett juhtiv isik ei ole teadlik maaomaniku hoiutööde tegemise kavatsusest ega kuludest, mis hoiutöödega kaasnesid. Samuti võib maaomanik hoiutöid teha ka lisavett juhtivalt isikult tasu küsimata. Seetõttu peaks maaparandussüsteemi omanik pöörduma vastava sooviga lisavett juhtiva isiku poole.

Maaparandussüsteem on projekteeritud ja ehitatud arvestades liigvee ärajuhtimise vajadusega üksnes maaparandussüsteemi maa-alalt. Kui sellesse süsteemi suunatakse lisanduvat vett, siis suurenevad ka vooluhulgad, mis võivad kahjustada maaparandussüsteemi ja suurendada maaparandushoiutööde tegemise vajadust ehk põhjustavad lisakulutusi maaparandussüsteemi omanikule. Maaparandussüsteemi omanik osutab seega vee ära juhtimise teenust lisavett juhtivale isikule. Lisavett juhtival isikul tuleb selle teenuse eest tasuda. Lisanduva vee koguse arvestamisel on oluline silmas pidada, et maaparandussüsteemi kahjustab just selline lisanduv vesi, mis satub maaparandussüsteemi ajahetkel, kui süsteem on maksimaalselt koormatud ehk kõrgvee perioodil ja suuremate valingvihmade järgselt. Enamus lisaveest pärinebki sademetest. Tuleb arvestada, et lisanduv vesi koormab maaparandussüsteemi kõige ebasobivamal ajal, kui see töötab niigi maksimaalsel arvutuslikul koormusel. Seega peab olema hoiukuludes osalemise tasu arvestuse aluseks lühiajaline maksimaalne vooluhulk, mitte pikemaajaline keskmine vooluhulk. Lisavett juhtiva isiku kohustus osaleda maaparandushoiukulude katmisel on oluline välja tuua selleks, et tagada selgus lisavee ärajuhtimise teenuse osutamise eest tasu küsimise õiguse osas. Tasu suurus oleneb peamiselt lisanduvast vooluhulgast ja tehtud hoiutöödest. Tasu lepivad omavahel kokku lisavett juhtiv isik ja maaparandussüsteemi omanik. Tasu suuruse arvutamisel võib aluseks võtta MaaParS-i § 53 lõike 10 alusel kehtestatud määruse „Maaparandussüsteemi lisavett juhtiva isiku maaparandushoiukulude suuruse määramise alused ja kulude tasumise täpsem kord“ või leppida kokku muul viisil. Maaparandussüsteemi omanik ei ole lisavee juhtija. Maaparandussüsteemi omaniku osalemise vajadust ühiseesvoolu hoiukulude katmisel on põhjendatud eelnõu § 1 punkti 59 juures.

**Eelnõu § 1 punktiga 72** muudetakse MaaParS-i § 53 lõikeid 9 ja 10. Lõikes 9 jääb lisavett juhtiva isiku hoiukulude arvutusi tegev isik määramata. Kehtiva maaparandusseaduse kohaselt määrab MaRu selle maaparandussüsteemi, mille ühishoiuks on moodustatud maaparandusühistu, maaparandussüsteemi lisavett juhtiva isiku maaparandussüsteemi maaparandushoiukulude osa suuruse. MaRu eesmärk on riigi esindajana jälgida, et maaparandussüsteemi toimimine on tagatud. MaRu ametnike ülesanne on eelkõige ehitamiseks vajalike menetluste läbiviimine, muu tegevuse kavandamiseks antavate lubade kooskõlastamine, maaparandussüsteemi toimimiseks järelevalve tegemine ja riigi poolt korrashoitavatel ühiseesvooludel hoiutööde korraldamine. MaRu ametnike koormamine eraõiguslikele isikutele arvutuste tegemisega ei ole mõistlik riigi ressursi kasutus. Eespool nimetatud määrusega on sätestatud lisavett juhtiva isiku maaparandushoiukulude suuruse määramise alused (seda siis juhul, kui on moodustatud maaparandusühistu). Erinevate osapoolte osalusi saavad arvutada muud isikud, eelkõige MaaParS-i § 36 kohased maaparandusalal tegutsevad vastutavad spetsialistid. Andmed maaparandussüsteemi ühiseesvoolu ja reguleeriva võrgu paiknemise kohta on alates 2024. aastast MaRu WMS ja WFS kaarditeenusena avalikult kättesaadavad. Lisavett juhtivate isikute andmed on leitavad eelkõige ühisveevärgi ja -kanalisatsiooni arendamise kavast ja sademevee majandamise kavast.

Lõikes 10 muudetakse volitusnormi sisu, viies selle vastavusse eelnõu § 1 punktides 64 ja 72 kirjeldatud muudatusetega, mille kohaselt lisavett juhitakse avatud eesvoolu või kuivenduskraavi, mitte maaparandussüsteemi ning MaRu ei määra maaparandushoiukulusid, vaid need arvutatakse.

**3.7 Maaparandushoiukavadega seotud muudatused**

**Eelnõu § 1 punktiga 74** tunnistatakse §-d 55, 56 ja 57 kehtetuks. Nimetatud paragrahvid käsitlevad maaparandushoiukava (edaspidi ka *hoiukava*) koostamist, hoiukavas sisalduvaid andmeid ja hoiukava avalikustamist. Eelnõuga kavandatakse lõpetada hoiukava koostamine. Seni maaparandushoiukavas esitatud andmete ja asjakohase teabe esitamisega jätkatakse edaspidi dünaamilisemalt ja ajakohasemalt. Samuti uuendatakse jooksvalt maaparandushoidu käsitlevaid juhiseid. Hoiukava andmed on seni olnud oluline sisend veemajanduskavadele, milleks vajalike andmete kogumist jätkatakse.

Algselt alustati hoiukavade koostamist eesmärgiga luua selline planeerimisdokument, millega kavandatakse süstemaatiline maaparandushoid (edaspidi ka *hoid*) ja selgitatakse välja maa-alad, kuhu on asjakohane ette näha maaparandussüsteemi keskkonnakaitseks vajalikke rajatisi. Tegelikkus on näidanud, et neid eesmärke hoiukavad ei täida – osalt kõrge üldistusastme tõttu, teisalt vajaliku teabe puudumise ja vananemise tõttu. Hoiukavaga ei saa ega ole ka otstarbekas maaparandussüsteemi hoiutöid planeerida asukohapõhiselt. Maaparandushoidu planeerib maaomanik vastavalt vajadusele ja majanduslikele võimalustele. Ka teavet selle kohta, kus, millal ja milliseid maaparandushoiutöid on maaomanik teinud, on võimalik koguda vaid juhul, kui tegemist on põllumajandustootjaga, kes esitab andmeid põlluraamatus. See ei anna tervikpilti maaparandushoiutööde tegemise kohta. Maaparandushoiu korraldamiseks on oluline anda maaomanikele juhiseid, mida saab esitada hoiukavadest eraldiseisvatena ja mis annab paindlikuma võimaluse juhiseid lähtuvalt vajadustest jooksvalt täiendada.

Teise senise hoiukava ülesande täitmine, maaparanduse negatiivse keskkonnamõju vältimiseks keskkonnakaitseks vajalike rajatiste kavandamine, on samuti võimalik vaid iga konkreetse maaparandussüsteemi eelnevatele põhjalikele uurimistöödele tuginedes. Ka uurimistööde tegemine sõltub maaomaniku majanduslikest kaalutlustest ja võimalustest.

Andmeid eesvooludel kavandatavatest maaparandushoiutöödest on võimalik saada vaid riigieesvoolude kohta. Seetõttu on hoiukavadest kujunenud vaid riigieesvoolude hoiutööde kavandamist kirjeldav dokument.

Kokkuvõtvalt, maaparandushoiutööd ja keskkonnakaitseks vajalikud rajatised kavandatakse nii maaparandussüsteemil kui eesvoolul, sealhulgas riigieesvoolul lähtuvalt maaparandussüsteemi või selle osa hetke seisukorrast ja selleks vajalike rahaliste vahendite olemasolust. Seega ei saa konkreetseid maaparandushoiutöid ja keskkonnakaitseks vajalikke rajatisi nii maaparandussüsteemil kui ka riigieesvoolul hoiukavaga planeerida, kuid nende kavandamiseks saab anda soovitusi ja juhiseid. Vastavate soovituste ja juhiste koostamist korraldab MaRu ja avaldab need oma veebilehel.

Hoiukavas esitatakse erinevaid andmeid. Seni maaparandusseaduses loetletud hoiukavas esitatavad andmed saab jagada tinglikult kolmeks:

1. Andmed tekivad, on saadud või loodud MaRu-le seadusest tulenevaid avalikke ülesandeid täites.

2. Andmed saadakse teistest registritest ja andmekogudest, kuid on vajalikud esitada MaRu andmetega koos, et tekiks ülevaade veekogul, riigieesvoolul toimuvast (näiteks andmed maaparandussüsteemi toimimisele olulist mõju avaldava muu objekti kohta või karsti andmed Eesti looduse infosüsteemist (edaspidi *EELIS*)).

3. Andmed on kas subjektiivsed ja vananenud (näiteks üleujutusohtlik maaparandussüsteemi maa-ala), andmeid ei ole võimalik koguda (näiteks maaparandussüsteemi maa-ala tegelik kasutamine) või neid ei ole mõistlik tekitada (näiteks kokkuvõte riigieesvoolude seisundi hindamiseks nimetatud uurimistöödest), andmed on tuletatud kaudselt (näiteks hajukoormuse leviku ohuga lõigud on tuletatud erosiooniohust ega arvesta muud hajukoormuse leviku ohtu).

Hoiukava koostamise lõpetamise järgselt kogub MaRu andmeid endiselt ja avalikustab need oma veebilehel. Loetelu punktis kolm nimetatud andmeid edaspidi ei koguta.

Tabelis 7 on toodud, kuidas seni maaparandushoiukavas esitatud andmeid esitatakse eelnõu kohaste MaaParS-i muudatuste jõustumise järgselt.

**TABEL 7 Maaparandushoiukavades seni sisaldavate andmete kajastus pärast maaparandusseaduse muudatust.**

Tabel on koostatud maaeluministri 3. aprilli 2020. a määruse nr 19 „[Maaparandushoiukava nõuded ja maaparandushoiukava koostamise kord](https://www.riigiteataja.ee/akt/104042020004)“ põhjal.

|  |  |  |  |  |  |  |  |
| --- | --- | --- | --- | --- | --- | --- | --- |
| **Andmed**  määruses„Maaparandushoiukava nõuded ja maaparandushoiukava koostamise kord“ | | | **Andmed pärast maaparandusseaduse muudatust** | | | | |
| **§ 5 Üldosa:** | **Kirjeldus** | **Andmete asukoht** | | | | **Andmete uuendamise vajadus ja sagedus** | **Andmete jaotus\*** |
| § 5 p 1 | vesikonna ja seal paiknevate maaparandussüsteemide ülevaade ja üldandmed | [MSR](https://portaal.agri.ee/avalik/#/maaparandus/msr/raportid);  [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid vastavalt vajadusele, vähemalt kord aastas. | 1 |
| § 5 p 2 | riigieesvoolu seisundi kohta (seisundi parandamist vajav riigieesvool, hea seisundi hoidmiseks korrapärast hoiutööde tegemist vajav riigieesvool, püsivalt rahuldavas seisundis olev riigieesvool) andmed | MaRu veebileht;  [MSR](https://portaal.agri.ee/avalik/#/maaparandus/msr/raportid);  [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu hindab riigieesvoolu seisundit vähemalt üks kord kuue aasta jooksul;  Andmed uuendatakse kord aastas nende riigieesvoolude osas, mille seisundit on aasta jooksul hinnatud. | 1 |
| § 5 p 3 | vesikonnas paiknevate maaparandussüsteemide hoiu korraldamise kirjeldus | MaRu veebileht;  [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab teavet vastavalt vajadusele, vähemalt kord aastas. | 1 |
| § 5 p 4 | teave hoiukava senise rakendamise kohta | Hoiukavasid ei koostata.  Senised hoiukavad avaldatakse  [REM-i veebilehel](https://www.agri.ee/). | | | | MaRu hoiukavasid ei uuenda ega avalikusta. | 3 |
| § 5 p 5 | kokkuvõte kasutatud andmestikest ja riigieesvoolude seisundi hindamiseks nimetatud uurimistöödest | Kokkuvõtet ei koostata. | | | | MaRu teavet ei uuenda ega avalikusta. | 3 |
| § 5 p 6 | teave üle kümne ruutkilomeetri suuruse valgalaga eesvooludel maaparandushoiutööde tegemise ja muude abinõude senise rakendamise kohta | MaRu veebileht;  [[MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus)](https://athena.agri.ee/connect/analyst/mobile/#/main?mapcfg=%2FAnalyst%2FNamedProjects%2Fmaaparandus_avalik&lang=et) | | | | MaRu uuendab teavet vastavalt vajadusele, vähemalt kord aastas. | 1 |
| § 5 p 7 | teave maaparandussüsteemi maa-ala tegeliku kasutamise kohta | [PRIA kaardirakendus](https://kls.pria.ee/kaart/)  Erinevad MaRu kaardirakendused | | | | MaRu teavet ei kogu. Teiste asutuste kogutud andmed kuvatakse MaRu kaardirakendustes. | 3 |
| § 5 p 8 | teave riigieesvoolude voolusängide püsivuse kohta | MaRu veebileht | | | | MaRu uuendab teavet vastavalt vajadusele, vähemalt kord aastas. (koondandmete põhine, tulevikus kaardiandmete põhine). | 1 |
| § 5 p 9 | teave märkimisväärsete tegurite kohta, mis avaldavad mõju maaparandussüsteemi toimimisele, ning teavet selle kohta, millist mõju avaldavad need tegurid maaparandushoiu korraldamisele asjaomases vesikonnas | MaRu veebileht | | | | MaRu uuendab teavet vastavalt vajadusele, vähemalt kord aastas. | 1 |
| § 5 p 10 | teave vesikonna maaparandussüsteemi maa-ala üleujutusohu kohta | Teavet ei koguta. Andmed ei ole asjakohased ja tuginevad vanale hinnangule. | | | | MaRu teavet ei uuenda ega avalikusta. | 3 |
| § 5 p 11 | teave hajukoormuse leviku ohu kohta | TÜ uuring„[Veekaitsevööndite reostustundlikkuse ja kaldavööndi puhverribade rajamise vajalikkuse hinnangute kaardikihtide loomine](https://landscape-geoinformatics.ut.ee/doc/projekti_lopparuanne_veekaitsevoondid_puhverribad.pdf)“   * Puhverribad <https://puhverribad.web.app/>   Erinevad MaRu kaardirakendused:   * Veemajanduskavade põllumajandusliku hajukoormusega seotud meetmed [Veemajanduskavade meetmed 2022-2027](https://geoportaal.maaamet.ee/est/kaardirakendused/veemajanduskavade-meetmete-kaardirakendus-p860.html) * Kalded [Põllumajanduse veekaitsepiirangud](https://geoportaal.maaamet.ee/est/kaardirakendused/pollumajanduse-veekaitsepiirangud-p479.html) | | | | MaRu teavet ei uuenda ega avalikusta. | 3 |
| **§ 6 Kaardid:** | | | | |  | | |
| § 6 lg 1 p 1 | vesikonna piir | [EELIS](https://infoleht.keskkonnainfo.ee/) | | | | Andmeid uuendab ja avalikustab KAUR  Maaparandushoiukavas ja veemajanduskavas on kasutusel samad vesikonna piirid. | 2 |
| § 6 lg 1 p 2 | hoiukava piir | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid vastavalt vajadusele, vähemalt üks kord kuue aasta jooksul. | 1 |
| § 6 lg 1 p 3 | reguleeriv võrk ja riigieesvool. | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 1 | reguleeriv võrk, sealhulgas drenaaži maa-ala; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 2 | eesvool; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 3 | riigieesvool; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 4 | muu oluline maaparandusehitis, sealhulgas polder, veerežiimi kahepoolse reguleerimise võrk, niisutussüsteem; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 5 | maaparandusühistu tegevuspiirkond; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 6 | maaparandusühistu poolt ühiselt hoitav ühiseesvool; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. | 1 |
| § 6 lg 2 p 7 | drenaažiga kuivendatud sügav madalsoo ja peenliivane maa-ala; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid vastavalt vajadusele, vähemalt üks kord kuue aasta jooksul. | 1 |
| § 6 lg 2 p 8 | maaparandussüsteemi maa-ala tegelik kasutamine ja soovitatav kasutamine; | [PRIA kaardirakendus](https://kls.pria.ee/kaart/)  [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu andmeid ei uuenda ega avalikusta. | 3 |
| § 6 lg 2 p 9 | riigieesvoolu seisund maaparandushoiu vajadusest lähtuvalt; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu hindab riigieesvoolu seisundeid vähemalt üks kord kuue aasta jooksul;  Andmed uuendatakse vajadusel kord aastas. | 1 |
| § 6 lg 2 p 10 | üleujutusohtlik maaparandussüsteemi maa-ala; | Senised andmed ei ole asjakohased ja tuginevad vanale hinnangule ning neid ei ajakohastata. Seetõttu ei ole andmete kaardil avaldamine vajalik. | | | | MaRu andmeid ei uuenda ega avalikusta. | 3 |
| § 6 lg 2 p 11 | reguleeriv võrk ja eesvool, mille suublaks on karst; | [EELIS](https://infoleht.keskkonnainfo.ee/)  [[MaRu maaparanduse kaardirakendus X-GIS](https://athena.agri.ee/connect/analyst/mobile/" \l "/main?mapcfg=%2FAnalyst%2FNamedProjects%2Fmaaparandus_avalik&lang=et" \o "https://athena.agri.ee/connect/analyst/mobile/#/main?mapcfg=%2FAnalyst%2FNamedProjects%2Fmaaparandus_avalik&lang=et)](https://xgis.maaamet.ee/xgis2/page/app/maaparandus) | | | | Karstiandmeid uuendab ja avalikustab KAUR. | 2 |
| § 6 lg 2 p 12 | reguleerival võrgul ja eesvoolul asuv karst; | [EELIS](https://infoleht.keskkonnainfo.ee/)  [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | Andmeid uuendab ja avalikustab KAUR. | 2 |
| § 6 lg 2 p 13 | üle kümne ruutkilomeetri suuruse valgalaga eesvoolul hajukoormuse levikust mõjutatud lõik ja hajukoormuse koondatud sissevool; | TÜ uuring„[Veekaitsevööndite reostustundlikkuse ja kaldavööndi puhverribade rajamise vajalikkuse hinnangute kaardikihtide loomine](https://landscape-geoinformatics.ut.ee/doc/projekti_lopparuanne_veekaitsevoondid_puhverribad.pdf)“   * Puhverribad <https://puhverribad.web.app/>   Erinevad MaRu kaardirakendused:   * Veemajanduskavade põllumajandusliku hajukoormusega seotud meetmed [Veemajanduskavade meetmed 2022-2027](https://geoportaal.maaamet.ee/est/kaardirakendused/veemajanduskavade-meetmete-kaardirakendus-p860.html) * Kalded [Põllumajanduse veekaitsepiirangud](https://geoportaal.maaamet.ee/est/kaardirakendused/pollumajanduse-veekaitsepiirangud-p479.html) | | | | MaRu andmeid ei uuenda. | 3 |
| § 6 lg 2 p 14 | üle kümne ruutkilomeetri suuruse valgalaga eesvoolul paiknev keskkonnakaitseks vajalik rajatis; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | MaRu uuendab andmeid jooksvalt. (settebasseinid, tuletõrjetiigid ning muud suuremad ja püsivad rajatised, mille kohta on MaRu-l ruumiandmed olemas). | 1 |
| § 6 lg 2 p 15 | maaparandussüsteemi maa-alal paiknev pinnaveekogum ning kaitstav loodusobjekt, samuti looduskaitseseaduse § 51 alusel kaitstav lõhe, jõeforelli, meriforelli ja harjuse kudemis-ja elupaik; | [EELIS](https://infoleht.keskkonnainfo.ee/) | | | | Andmeid uuendab ja avalikustab KAUR. | 2 |
| § 6 lg 2 p 16 | selle pinnaveekogumi ökoloogiline seisund, kuhu riigieesvool kuulub; | Erinevad MaRu kaardirakendused [Veemajanduskavade meetmed 2022-2027](https://geoportaal.maaamet.ee/est/kaardirakendused/veemajanduskavade-meetmete-kaardirakendus-p860.html) | | | | Andmeid uuendab ja avalikustab KAUR. | 2 |
| § 6 lg 2 p 17 | eesvoolu kaitselõigu ulatus; | [MaRu maaparanduse kaardirakendus X-GIS](https://xgis.maaamet.ee/xgis2/page/app/maaparandus) | | | | Eesvoolu kaitselõigu ulatuse määrab MaRu üldkorraldusega juhul, kui MaRu-l on teave selle kohta, et suubla veetaseme reguleerimine mõjutab maaparandussüsteemi nõuetekohast toimimist | 1 |
| § 6 lg 2 p 18 | maaparandussüsteemi toimimisele olulist mõju avaldav muu objekt. | [EELIS](https://infoleht.keskkonnainfo.ee/) | | | | Andmeid uuendab ja avalikustab KAUR. | 2 |
| **§ 7 Kokkuvõte:** | | | |  | | | |
| § 7 lg 2 | Maaparandussüsteemi reguleeriva võrgu ja alla kümne ruutkilomeetri suuruse valgalaga eesvoolu kohta antakse soovitused: | (MaRu veebileht) | | | | Teave sisaldub edaspidi veemajanduskavas või veemajanduskava koostamiseks vajalikes muudes alusdokumentides.  Teabe uuendamine toimub veemajanduskava koostamise protsessi osana.  MaRu veebilehel on link veemajanduskava dokumentidele. | 1 |
| § 7 lg 2 p 1 | hoiutööde korraldamiseks, sealhulgas hajukoormuse leviku piiramiseks; |
| § 7 lg 2 p 2 | maaparandussüsteemi maa-ala kasutamiseks, arvestades selle mullastikku ja rajatud maaparandussüsteemi kuivendusintensiivsust, sealhulgas nitraaditundliku ala puhul; |
| § 7 lg 2 p 3 | maaparandussüsteemi maa-alal asuva või sellega piirneva kaitstava loodusobjekti ning looduskaitseseaduse § 51 lõike 3 alusel kehtestatud õigusaktis nimetatud lõhe, jõeforelli, meriforelli ja harjuse kudemis- ja elupaiga looduskeskkonda säästvaks hoiutööde tegemiseks. |
| § 7 lg 3 p 1 | hoiutööd ja hoiutöödeks vajalikud rahalised vahendid |
| § 7 lg 3 p 2 | keskkonnameetmed ja keskkonnameetmete rakendamiseks vajalikud rahalised vahendid ning kajastatakse andmed |
| § 7 lg 3 p 3 | kuivendussüsteemide eesvoolude looduskeskkonda säästva hoiutöö põhimõtted |

*\*1 - Andmed, mis tekivad, on saadud või loodud MaRu-le seadusest tulenevaid avalikke ülesandeid täites;*

*2 - Andmed saadakse teistest registritest ja andmekogudest, kuid on vajalikud esitada MaRu andmetega koos, et tekiks ülevaade veekogul, riigieesvoolul toimuvast (näiteks andmed maaparandussüsteemi toimimisele olulist mõju avaldava muu objekti kohta või karsti andmed EELIS-est);*

*3 - Andmed on kas subjektiivsed ja vananenud (näiteks üleujutusohtlik maaparandussüsteemi maa-ala), andmeid ei ole võimalik koguda (näiteks maaparandussüsteemi maa-ala tegelik kasutamine) või neid ei ole mõistlik tekitada (näiteks kokkuvõte riigieesvoolude seisundi hindamiseks nimetatud uurimistöödest).*

**3.8 Maaparandusühistuga seotud muudatused**

Maaparandushoiutöid on kõige ratsionaalsem teha ühistu kaudu. Eriti otstarbekas on see siis, kui lisaks ühiseesvoolu hoiule korraldatakse töid ühiselt ka reguleerival võrgul. Järjest sagedamini on avalikust huvist lähtuvalt vaja rajada maaparandussüsteemi keskkonnarajatisi ja neid korras hoida, samuti on sageli ühistu liikmete ühishuvides maaparandussüsteemi teenindava tee hoid. Maaparandussüsteemi iga-aastaste hoiutöödega saab tagada maaparandussüsteemide toimimise selliselt, et ressursimahukaid rekonstrueerimistöid polegi vaja ette võtta. Nii saab ka kindel olla, et mullaviljakuseks parim mullaveerežiim on pidevalt tagatud. Sellegipoolest moodustavad praegu ühistute tegevuspiirkonnad ainult 3% kogu maaparandussüsteemi maa-alast. Ühiseesvoolude kogupikkusest on ühistute poolt korrashoitavate ühiseesvoolude osakaal küll suurem, kuid ka see jääb alla 10%.

Ühistute asutamist pärsib ühistu asutamise kohta MaaParS-iga kehtestatud ebaproportsionaalselt keeruline regulatsioon, mistõttu õnnestub ühistu asutamine enamasti kolmandal koosolekul. Esimene koosolek on ühistu asutamist ettevalmistav koosolek (MaaParS-i § 63), teine asutamiskoosolek (MaaParS-i § 64 lg-d 1–8) ja kolmas korduvasutamiskoosolek (MaaParS-i § 64 lg-d 9–11). Ühistute asutamise probleemidele on juhtinud tähelepanu ka Eesti Maaparandajate Selts ja Eesti Põllumajandus-Kaubanduskoda, kes oma pöördumistes tegid ettepaneku lihtsustada maaparandusühistute asutamise õiguskorda.

Asutamiskoosolekul ja korduvasutamiskoosolekul jaotuvad hääled erinevalt – esimese puhul saab ühistu asutada, kui selle poolt on üle poole maaomanikest ja teise puhul peavad poolt olema maaparandussüsteemi omanikud, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest. Ühistu saab asutada vaid sellisel juhul, kui ühistusse on hõlmatud kogu maaparandussüsteemi maa-ala. Maaparandussüsteem kuulub kümnetele maaomanikele, kellel on maakasutusele erinevad ootused. Kõigi nende maaomanike kaasamine kolmele koosolekule on ebamõistlikult pikk ja koormav protsess.

Ühistu liikmete hoiukulude arvutamisel võetakse arvesse nii liikme maaparandussüsteemi maa-ala suurust kui ühiseesvoolu pikkust, kusjuures üks kilomeeter ühiseesvoolu loetakse võrdseks ühe hektari maaparandussüsteemi maa-alaga. Kirjeldatud põhimõtte kohaselt on ühistus põhiline hoiukohustus nendel liikmetel, kellel on kõige rohkem kuivendatud maad. Samas on ka nende omanike motivatsioon ühistut asutada kõige suurem. Enamasti on ühistu asutamisest huvitatud suuremad tootjad, kellele kuulub ka suur osa maaparandussüsteemist või ühiseesvoolust ja seetõttu õnnestubki ühistu asutamine üldjuhul alles kolmandal ehk korduvasutamiskoosolekul.

Kehtiva regulatsiooni tingimustes ei ole lähiajal ette näha maaparanduse valdkonnas ühistegevuse kiiret hoogustumist. Eelnõukohase seadusega muudetakse kehtivat regulatsiooni selliselt, et asutamiskoosolekule kohaldatakse kehtiva regulatsiooni korduvasutamiskoosoleku asutamise tingimusi. Kavandatud muudatused lihtsustavad isikutel, kes omavad rohkem kuivendatud maad, ühistu asutamist juba esimesel asutamiskoosolekul.

**Eelnõu § 1 punktiga 75** jäetakse MaaParS-i § 62 lõike 2 sõnastusest välja korduvasutamiskoosolekule viitavad erisused. Kehtivas regulatsioonis on asutamiskoosolekule ja korduvasutamiskoosolekule häälte enamuse arvestamiseks kehtestatud erinevad tingimused. Muudatusega lihtsustatakse ühistu asutamist selliselt, et ühistut saab juba asutamiskoosolekul asutada samadel tingimustel kui seni kehtiva regulatsiooni kohaselt korduvasutamiskoosolekul.

**Eelnõu § 1 punktiga 76** jäetakse MaaParS-i § 63 lõike 2 punktist 1 välja nõue valgala piiri kandmise kohta maaparandusühistu tegevuspiirkonna kaardile. Valgala piir võib mõningatel juhtudel olla oluliselt suurem maaparandussüsteemi pindalast ja praktikas MaRu seda kaardile ei märgi. Valgala piir ei ole ka otseselt vajalik maaparandusühistu tegevuse korraldamiseks.

**Eelnõu § 1 punktiga 77** muudetakse MaaParS-i § 64 lõigete 3 ja 4 sõnastust.Lõikes 3 sätestatud tingimus, mille kohaselt asutamiskoosolek on otsustusvõimeline, kui sellel osaleb üle poole asutatava maaparandusühistu põhiliikmetest asendatakse tingimusega, et asutamiskoosolek on otsustusvõimeline, kui sellel osalevad asutatava maaparandusühistu põhiliikmed, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest. Muudatus kaasneb asutamiskoosoleku asutamise tingimuste asendamisega korduvasutamiskoosoleku tingimustega. Korduvasutamiskoosolekul ühistu asutamise õnnestumiseks on kehtiva regulatsiooni kohaselt vaja selliste põhiliikmete poolthääli, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest. Senises regulatsioonis on asutamiskoosolekul oluline, et koosolekul osaleks üle poole põhiliikmetest, sest vaid nii saab tagada asutamiseks vajaliku kvoorumi. Kui koosolekul osaleb vähem kui pool põhiliikmetest, siis ei saa ühistut asutada, sest puudub vajalik kvoorum. Olukorras, kus ühele suurmaaomanikule kuuluvad kinnisasjad, millel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest, saab selline maaomanik otsustada ühistu asutamise ainuisikuliselt. Asutamiskoosolekule asutamiseks kehtestatud tingimuste asendamisel korduvasutamiskoosoleku asutamise tingimustega ei sõltu asutamise õnnestumine enam põhiliikmete arvust. Selgituseks, et asutamiskoosolekul kõigi muude otsuste tegemiseks on vajalik MaaParS-i § 64 lõike 5 kohaselt asutamiskoosolekul osalenud põhiliikmete poolthäälte enamust.

Lõikes 4 asendatakse senises regulatsioonis asutamiskoosolekul ühistu asutamiseks sätestatud tingimus korduvasutamiskoosolekul ühistu asutamisele sätestatud tingimusega. Kehtiva regulatsiooni kohaselt ühistu asutatakse, kui asutamise poolt hääletab üle poole asutatava maaparandusühistu põhiliikmetest. Muudatuse kohaselt maaparandusühistu asutatakse, kui asutamise poolt hääletavad asutatava maaparandusühistu põhiliikmed, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest (vt seletuskirja punktis 3.8 eespool toodud selgitused).

Maaparandushoid on omanikele seadusest tulenev kohustus. Maaparandussüsteemi toimimise seisukohast on oluline, et hoiutööd on tehtud võimalikult suurel maa-alal ja võimalikult pikal eesvoolu lõigul, tagades seeläbi maaviljeluseks sobiva mullaveerežiimi. Ebapiisavalt toimiv maaparandussüsteemi osa kahjustab naaberkinnisasjade maakasutust. Mitmetel kinnisasjadel paikneva maaparandussüsteemi osasid teenindava eesvoolu (ühiseesvool) hoidu ei ole otstarbekas teha ühe kinnisasja piires, vaid seda on mõistlik korraldada ühiselt. Ühiseesvoolu hoiutööde eesmärk on tagada liigvee vaba liikumine voolusängis. Vee vaba voolamine saab olla tagatud vaid siis, kui voolutakistused (setted, koprapaisud, truubi ette kogunenud risu jmt) on kõrvaldatud mistahes eesvoolu lõigul katkematult kuni suublani.

Kehtiva regulatsiooni kohaselt ühistu asutamine esimesel asutamiskoosolekul enamasti ei õnnestunud, kuid korduvasutamiskoosolekul õnnestus. Maaomanik on ühistu põhiliige maaomandi suurusest sõltumata ja igal põhiliikmel on asutamiskoosolekul üks hääl, sõltumata maaomandi suurusest. Ühistu asutamisest on enamasti huvitatud just suurmaaomanikud, kes on asutamiskoosolekul väikemaaomanikega võrreldes ebavõrdses seisus. Muudatusega viiakse asutamiskoosoleku tingimused samadele alustele kehtiva regulatsiooni korduvasutmiskoosoleku tingimustega, et hõlbustada ühistute asutamist ja seeläbi tagada tõhusam maaparandushoid.

**Eelnõu § 1 punktiga 78** tunnistatakse MaaParS-i § 64 lõiked 9–11 kehtetuks. Nimetatud sätted reguleerivad korduvasutamiskoosolekule sätestatud nõudeid. Kehtivas regulatsioonis on sätestatud asutamiskoosolekule ja korduvasutamiskoosolekule erinevad tingimused koosoleku otsustusvõimelisuse ja ühistu asutamiseks vajalike häälte arvu kohta. Muudatuse kohaselt ei olene asutamiskoosolekul ühistu asutamine seal osalevate põhiliikmete arvust, vaid sellest, kui suur osa maaparandussüsteemist või ühiseesvoolust asub nende maal.

**Eelnõu § 1 punktiga 79** jäetakse MaaParS-i § 66 lõikest 1 välja korduvasutamiskoosolekule viitav erisus (vt eelnõu § 1 punkti 77 juures toodud selgitusi).

**Eelnõu § 1 punktiga 80** asendatakse MaaParS-i § 69 lõikes 5 sõnad „ning maaparandussüsteemi piiri muutumisel ja maakorraldustoimingu tegemisel“ sõnaga „vajaliku“. Muudatus on vajalik selleks, et viia sätte sõnastus vastavusse seadusandja mõttega. Ühistu vajab oma tegevuspiirkonna kohta maaparandusühistu tegevuspiirkonna kaarti ja õiendit üldkoosoleku kokkukutsumiseks ja maaparandushoiu osaluste arvutamiseks. Üldkoosoleku eelne õiend võib erineda esialgsest, ühistu asutamiseks väljastatud õiendist selle poolest, et vahepealsel ajaperioodil võib olla tehtud muudatusi maaparandussüsteemi piiride osas või katastriüksuste piiride osas (maakorraldustoimingud), samuti omanike vahetumise tõttu. Samas iga maakorraldustoimingu järgselt ega ka iga maaparandussüsteemi piiride muutmise järgselt õiendi väljastamine ei anna ühistule mingit lisandväärtust, kuid on samas MaRu-le ajamahukas lisakohustus. Praktikas on olnud olukordi, kus ühistu taotleb iga muudatuse järgselt uut õiendit.

**Eelnõu § 1 punktiga 81** tunnistatakse MaaParS-i § 73 lõige 2 kehtetuks. Säte on kehtestatud põhimõttel, et ühistu kavandatavad hoiutööd oleksid kooskõlas üldisema planeerimisdokumendiga. See ei ole täitnud oma eesmärki. Arvestades maaparandushoiukava üldistusastet ei ole konkreetsete hoiutööde kavandamine hoiukavaga praktikas otstarbekas. Eelnõukohase seadusega kavandatakse muudatus, mille kohaselt maaparandushoiukavasid enam ei koostata.

**Eelnõu § 1 punktiga 82** muudetakse MaaParS-i § 80 lõiget 2 selliselt, et maaparandusühistu tegevuse lõpetamisele kehtestatakse samad põhimõtted kui ühistu asutamisele ehk üldkoosolekul on maaparandusühistu lõpetamise otsus vastu võetud, kui selle poolt on hääletanud maaparandusühistu põhiliikmed, kelle kinnisasjadel paikneb kokku üle poole maaparandussüsteemi maa-ala pindalast või üle poole ühiseesvoolu pikkusest.

Muudatuse vajadus tuleneb praktikast, kus maaparandusühistu tegevust on peaaegu võimatu lõpetada. Kehtiva regulatsiooni kohaselt on ühistu tegevuse lõpetamiseks vaja üldkoosolekul üle kahe kolmandiku kõigi maaparandusühistu põhiliikmete poolthääli. Põhiliikmete hääli arvestatakse õiendis põhimõttel, et iga põhiliikme häälte arv sõltub tema hoiukohustuse osa suurusest, kuid alla ühe protsendi hoiukohustus ümardatakse üheks, et igal maaparandusühistu põhiliikmel oleks vähemalt üks hääl. Põhiliikme häälte arv sõltub temale kuuluva maaparandussüsteemi reguleeriva võrgu ja ühiseesvoolu hoiukohustuse osa suurusest. Näiteks, kui põhiliikmele kuulub 15% hoiukohustusest, siis on tal 15 häält. Sageli moodustavad ühistus enamuse väikemaaomanikud, kellele kuulub alla 1% maaparandussüsteemist ja ühiseesvoolust. Sellisel juhul on põhiliikmel, kellele kuulub 0,01% hoiukohustusest samamoodi üks hääl kui põhiliikmel, kellele kuulub 1% hoiukohustusest, kuigi nende hoiukohustuse osa suuruste vahe on sajakordne. Kui igal põhiliikmel oleks sama palju hääli, kui on tema hoiukohustuse osa suurus, siis oleks ühistus alati kokku 100 häält. Häälte ümardamisel täisarvuni tekib olukord, et hääli on kokku näiteks 200. Maaomanik, kellele kuulub hoiukohustusest 15%, omab nüüd hääleõigust vaid 7,5% ja maaomanik, kellel oli hoiukohustusest 0,01% omab hääleõigust 0,5%, (tegelik hoiukohustuse erinevus on 1500 korda, kuid peale ümardamist vaid 15 korda). Sellised väikemaaomanikud ei ole üldkoosolekul osalemisest huvitatud. Juhul, kui suurmaaomanikud soovivad ühistu tegevuse lõpetada, siis ühest küljest ei ole neil üldkoosolekul piisavalt hääleõigust ja teisest küljest ei kogune üldkoosolekule piisavalt põhiliikmeid, et ühistu tegevuse lõpetamiseks vajalik kvoorum kokku saada. Muudatus võimaldab maaparandusühistu põhiliikmetel, kellele kuulub suurem osa maaparandussüsteemist, otsustada ühistu tegevus lõpetada.

**3.9 Rakendussätted**

**Eelnõu § 1 punktiga 89** täiendatakse maaparandusseadust rakendussätetega (§-d 1101–1105).

**Paragrahvis 1101**on sätestatud maaparandussüsteemide registrisse kantud üksiku veejuhtme reguleeriva võrguna käsitlemise kestus. Eelnõu § 1 punktis 2 kavandatud § 4 lõike 1 muudatuse kohaselt ei loeta enam üksikut veejuhet maaparandussüsteemiks (vt eelnõu § 1 punkti 2 juures toodud selgitusi). Nimetatud veejuhe loetakse maaparandussüsteemiks kuni maaomanik taotleb selle maaparandussüsteemi andmete kustutamist maaparandussüsteemide registrist.

**Paragrahvis 1102**on sätestatud avatud eesvoolu või kuivenduskraavi lisavee juhtimise korral maaparandussüsteemi hoiukulude katmise kohustuse tekkimise aeg, kui lisavee juhtimine toimus juba enne eelnõukohase seaduse jõustumist. Vastav kohustus tekib eelnõukohase seaduse jõustumise hetkest ega ole tagasiulatuv. Muudatus on seotud eelnõu § 1 punktis 71 toodud muudatusega.

**Paragrahvis 1103** on antud võimalus juba tegutsevale vastutavale spetsialistile jätkata tegutsemist, kui tal ei ole muudatuste jõustumise ajaks asjaomasel alal kolmeaastast töökogemust viimase 15 aasta jooksul. Selleks tuleb tal tegutseda katkematult kolm aastat alates vastutava spetsialistina tegutsema hakkamisest. Vähem kui kolm aastat enne käesoleva seaduse § 36 lõigete 2 ja 3 muudatuste jõustumist vastutava spetsialistina tegutsemist alustanud isik, kellel ei ole nimetatud muudatuste jõustumise ajaks asjaomasel alal kolmeaastast töökogemust viimase 15 aasta jooksul, võib pärast nimetatud muudatuste jõustumist tegutsemist jätkata, kui ta tegutseb katkematult kolm aastat alates vastutava spetsialistina tegutsema hakkamisest.

**Paragrahvis 1104** on sätestatud maaparandushoiukava kehtivus, MaRu kohustuse kestvus teha hoiukava täitmise üle järelevalvet ja maaparandusühistu kohustuse kestvus ühistu tegevuskava hoiukavaga kooskõlas hoidmisel. Kõigi nende tähtaeg on kuni maaparandushoiukava kehtetuks tunnistamiseni, kuid mitte kauem kui 2027. aasta 31. detsember.

**Paragrahvis 1105** sätestatakse, et enne käesoleva paragrahvi jõustumist alustatud ehitus- ja kasutusloa ning maaparandussüsteemi mõjutava muu tegevuse kavandamise loa menetlusele ja loanõude rikkumisele kohaldatakse enne selle paragrahvi jõustumist kehtinud õigusnorme. See tähendab, et pooleliolev loamenetlus (ehitusluba, kasutusluba) lõpetatakse seni kehtinud maaparandusseaduse sätete kohaselt. See tähendab ka näiteks seda, et kui ehitusluba on eelnõukohase seaduse jõustumise ajaks juba esitatud, siis ei saa seda poolelioleva menetluse ajal asendada ehitusteatisega. Asendamise lubamine tekitaks segadust nii loa taotlejas kui ka MaRu-s ning suure tõenäosusega menetlusaeg pikeneks. Ühtlasi tähendab eeltoodu seda, et kui eelnõukohase seaduse jõustumise ajaks on alustatud ehitusloa menetlusega, siis saab ehitise kasutusele võtmisest teavitada kasutusteatisega, kuna kasutusloa menetlus ei olnud veel eelnõukohase seaduse jõustumise ajaks alanud.

Sama kehtib ka varasema kooskõlastus- ja loamenetluse puhul, mis on seotud maaparandussüsteemi mõjutava muu tegevusega (näiteks endine MaaParS-i § 50). Ühtlasi rakendatakse enne eelnõukohase seaduse jõustumist loanõuete rikkumise korral vastutussätteid sellisena, nagu nad kehtisid enne eelnõukohase seaduse jõustumist. Vastutussätete sisu eelnõukohase seadusega ei muudetud ning rahatrahvide suurused jäid samaks. Kuna MaaParS-i §-st 92 jäetakse välja viited kehtetuks tunnistatavatele paragrahvidele, siis on õigusselguse huvides oluline ka loanõuete rikkumisega seonduv rakendussättes reguleerida.

**Eelnõu §-ga 2** muudetakse keskkonnaseadustiku üldosa seadust.

KeÜS-i § 38 lõikest 5 jäetakse välja tekstiosa „või Maa- ja Ruumiameti“. KeÜS-i § 38 lõige 5 sätestab isikud, kes on õigustatud andma nõusoleku kallasraja tõkestamiseks, järgmiselt: „Kalda omanik või valdaja võib kallasrada tõkestada kohaliku omavalitsuse üksuse või Maa- ja Ruumiameti kirjalikul nõusolekul ja põhjendatud vajaduse korral, nagu seda on loomade karjatamine või maa kuivendamine, kuid ta peab tagama tõkkest üle- või läbipääsu kallasrada mööda liikumiseks.“.

Praktikas on olukord, kus kohaliku omavalitsuse üksus ja MaRu mõlemad saavad nimetatud luba anda, tekitanud segadust. MaRu on õigustatud tegelema ainult nende kuivenduskraavide ja eesvooludega, mis kuuluvad maaparandussüsteemide koosseisu. Teiste kraavidega tegelevad kohalikud omavalitsuse üksused. Seetõttu ei ole sihtgrupile sageli selge, kes on pädev asutus konkreetse kraaviga tegelema. Teisalt tekib vajadus maaparandussüsteemil kallasrada tõkestada tavaliselt siis, kui maaparandussüsteemi ehitatakse või rekonstrueeritakse. Sellel juhul tagab MaRu projekteerimistingimuste andmisega kallasrajale kehtestatud nõuete täitmise ehk tõkkest üle- või läbipääsu, et kallasrajal saaks liigelda. Seega puudub MaRu-l sisuline vajadus anda KeÜS-i § 38 lg 5 alusel kirjalikku nõusolekut. Praktikas on MaRu andnud viimastel aastatel üksnes mõne kallasraja tõkestamise nõusoleku ja sedagi koos mingi muu tegevuse kooskõlastamisega.

Kokkuvõttes saavutatakse muudatusega sihtgrupi suurem õigusselgus, kui kallasraja tõkestamiseks annab loa kohalik omavalitsus. Pealegi suurendab kavandatav muudatus kohalike omavalitsuste otsustusõigust.

**Eelnõu §-ga 3** muudetakse veeseadust.

Veeseaduse § 112 lõikest 5 jäetakse välja tekstiosa „maaparandushoiukava,“. Veeseaduse § 112 lõikes 5 on sätestatud, et üleujutusega seotud riskide maandamise kavas kavandatud asjakohaste meetmete rakendamise vajadust võetakse arvesse veemajanduskava, maaparandushoiukava, planeeringute ning hädaolukorra riskianalüüside ja plaanide koostamisel. Eelnõukohase seadusega loobutakse maaparandushoiukava[[8]](#footnote-9) koostamisest. Maaparandushoiukava on väga üldine planeerimise dokument, kus üleujutusega seotud riskide maandamise meetmetena on nimetatud üksnes maandamiskava[[9]](#footnote-10) meedet „Maaparandussüsteemide korrashoid ja hooldus, et tagada liigvee äravool“. Maatulundusmaalt liigvee äravoolu tagamine ongi maaparanduse peamine eesmärk ja ülesanne, ja seda tuleb teha maaparandusseaduse kohaselt. Sisuliselt on veeseaduse § 112 lõikes 5 nimetatud asjakohased meetmed maaparandusseaduse ja selle alamaktide nõuded, mis aitavad vähendada üleujutusriski. MaRu teeb maaparandushoiutöid eelkõige sellisetel riigi poolt korras hoitavatel ühiseesvooludel, milles on voolutakistusi (näiteks koprapais, vette langenud puu, truubi ette kogunenud oksarisu ja prügi) ja mille toimimine on seetõttu takistatud ning milles voolutakistused võivad maatulundusmaal põhjustada üleujutusi. Teistel eesvooludel on hoiutööde tegemine, seeläbi maaparandussüsteemi toimimise tagamine ja ühtlasi ka maatulundusmaal üleujutuste vältimine maaomaniku kohustus. Maaparandussüsteem on projekteeritud selle arvestusega, et teatud perioodil (näiteks valingvihmade aegselt ja vahetult nende järgselt) võib vesi olla lühiajaliselt maapinnal. Kui maaparandussüsteemi juhitakse lisavett, mis ei pärine kuivendatud alalt, siis võib see põhjustada maaparandussüsteemi mittetoimimise, kahjustades maatulundusmaa kasutust (taimed hukkuvad). Seetõttu üleujutuste maandamise eesmärgil peavad kõik isikud, kes juhivad maaparandussüsteemi eesvoolu lisavett, arvestama maaparandussüsteemi toimimise tagamisega ja vajaduse korral eesvoolu rekonstrueerima, et täiendav liigvesi mahuks eesvoolu, ning osalema selle eesvoolu hoiutööde kulude katmisel (vt seletuskirja selgitused lisavee kohta eelnõu § 1 punktides 62 ja 64–72). Kui endisele maaparandussüsteemiga maa-alale kavandatakse aga muud maakasutust (näiteks elamumaa või tööstusmaa), siis maatulundusmaale kavandatud kuivendus ei taga enam muutunud kasutusotstarbega maale vajalikku kuivendust ehk seal on valingvihmade ajal üleujutuse oht. Seega tuleb seal üleujutuste vältimiseks alati planeeringu ja ehitusprojektiga näha ette uued pinnasevee ja sademevee kogumise ning ärajuhtimise lahendused. Kokkuvõtvalt on veeseaduse kohased üleujutusega seotud riskide maandamise meetmed tagatud maaparandusseadusega ning maaparandushoiukavast loobumine ei too kaasa üleujutusega seotud riskide maandamise põhimõttest loobumist maaparandussüsteemide korrashoiul ja hooldusel.

**4. Eelnõu terminoloogia**

Eelnõukohase seadusega täpsustatakse järgmiste maaparandusseaduses kasutatavate terminite sisu: „maaparandussüsteemi rajatis“, „maaparandussüsteemi üldparameetrid“, „lisavesi“, ja „lisavett juhtiv isik“. Samuti lisatakse maaparandusseadusesse termin „üksikrajatis“ ning muudetakse termini „väikesüsteem“ sisu.

**Maaparandussüsteemi reguleeriv võrk** (edaspidi *reguleeriv võrk*) on eelkõige maatulundusmaal paiknev veejuhtmete võrk liigvee vastuvõtmiseks (edaspidi *kuivendusvõrk*) või vee jaotamiseks (edaspidi *niisutusvõrk*) või ühine võrk nii liigvee vastuvõtmiseks kui ka vee jaotamiseks (veerežiimi kahepoolse reguleerimise võrk) (eelnõu § 1 p 2).

**Maaparandussüsteemi üldparameetrid** on eelkõige maaparandussüsteemi pindala, reguleeriva võrgu pikkus, kuivendus- või niisutusviis ning kuivendusintensiivsuse aste (eelnõu § 1 p 49).

**Lisavesi** on väljaspool maaparandussüsteemi koondatud vesi. See on maaparandussüsteemi suunatud vesi, mis pärineb muu maakasutusega maalt kui maatulundusmaa. Lisavesi on heitvesi, väljapool maaparandussüsteemi koondatud drenaaži- ja sademevesi ning muu maakasutusega (turbatootmise alad, karjäärid, teed jne) seotud vesi (eelnõu § 1 p 62).

**Lisavett juhtiv isik** – maaparandussüsteemi lisavett juhtiva rajatise omanik, kelleks on näiteks vee-ettevõtja, sademevee ärajuhtimise teenust pakkuv isik või muu väljaspool ühisveevärgi ja -kanalisatsiooniseaduse kohaldamisala oleva vett ära juhtiva rajatise omanik (eelnõu § 1 p 66).

**Üksikrajatis** on eraldiseisev maaparandussüsteemi rajatis, välja arvatud eesvool ja reguleeriv võrk, mis ei asu väikesüsteemil ega polderkuivendussüsteemil. Näiteks truup, drenaažiarmatuuri erinevad kaevud (sette‑, ühendus-, astangu‑, kraavi-, neelu- või allikakaev), kraav, keskkonnakaitseks vajalik rajatis või muu eraldiseisev rajatis (eelnõu § 1 p 5).

**Väikesüsteem** on maaparandussüsteem, mille maa-ala suurus ei ületa 50 hektarit (eelnõu § 1 p 1).

**5. Eelnõu vastavus Euroopa Liidu õigusele**

Eelnõul ei ole puutumust Euroopa Liidu õigusega.

**6. Seaduse mõjud**

Eelnõukohase seadusega ei kaasne olulist sotsiaalset, sealhulgas demograafilist mõju, mõju riigi julgeolekule ja välissuhetele, majandusele, elu- ja looduskeskkonnale, regionaalarengule, riigiasutustele, sealhulgas MaRu-le ja kohaliku omavalitsuse asutustele ning muud otsest või kaudset olulist mõju.

Eelnõukohase seadusega muudetakse peamiselt halduspraktikat ehitamiseks ja kasutamiseks lubade taotlemisel, samuti maaparandussüsteemi mõjutavale muule tegevusele loa andmisel.

Seaduse eelnõule eelnes VTK, kus hinnati kavandatavate muudatuste ebasoovitavad mõjud erinevatele sihtgruppidele kas väikeseks või mõju puudus või oli mõju positiivne. Seaduse erinevused väljatöötamiskavatsusest on välja toodud seletuskirja punktis 2.3.

|  |  |
| --- | --- |
| **6.1 Keskkonna katseks meetme rakendamise vajaduse määramine projekteerimistingimustes** | |
| **6.1.1** **Mõju majandusele:** ettevõtlusele, halduskoormusele, põllu- ja metsamajandusele. | |
| Sihtrühm: maaparandussüsteemide omanikud | |
| Avaldatav mõju: Maaparandussüsteemi omanikel tuleb maaparandussüsteemi ehitamisel arvestada täiendavate töödega ja kuludega, mis ei ole otseselt vajalikud maaparandussüsteemi toimimiseks. | |
| Mõju olulisus | |
| Ulatus: väike. | Sihtrühma suurus: väike, 100–200 maaparandussüsteemi omanikku. |
| Sagedus: väike, ühekordne tegevus, sest omanik osaleb ehitusprotsessis valdavalt väga harva või isegi ühekordselt. | Ebasoovitavate mõjude risk: väike, positiivne mõju. |

|  |  |
| --- | --- |
| **6.1.2** **Mõju keskkonnale:** avalikud teenused. | |
| Sihtrühm: maaparandussüsteemi omanikud | |
| Avaldatav mõju: Muudatus tehakse eesmärgiga säästa looduskeskkonda nii maaparandussüsteemi ehitamise aegselt kui järgselt, mistõttu mõju looduskeskkonnale on positiivne. | |
| Mõju olulisus | |
| Ulatus: väike. | Sihtrühma suurus: väike, 100–200 maaparandussüsteemi omanikku. |
| Sagedus: väike, ühekordne tegevus. | Ebasoovitavate mõjude risk: väike, positiivne mõju. |

|  |  |
| --- | --- |
| **6.1.3** **Mõju riigiasutuse korraldusele, kuludele ja tuludele:** avalikud teenused. | |
| Sihtrühm: MaRu | |
| Avaldatav mõju: MaRu-l tuleb määrata keskkonnameetme vajadus projekteerimistingimustes, et projekteerija saaks juba projekteerimisel sellega arvestada. Arvestades projekteerimistingimuste taotluste arvu, ei mõjuta see oluliselt MaRu töökoormust. | |
| Mõju olulisus | |
| Ulatus: väike. | Sihtrühma suurus: väike, u kümme ametnikku. |
| Sagedus: väike, u 20 projekteerimistingimust aastas. | Ebasoovitavate mõjude risk: väike, positiivne mõju. |

Mõju ulatus ja ebasoovitavate mõjude kaasnemise risk on väike, sest juba täna kasutatakse kekskonnasäästlikke lahendusi maaparandussüsteemi ehitamisel. Projekteerimistingimuste taotluste arv kattub ehitusloa taotluste arvuga. Arvestades ehitusloaga seotud haldusaktide arvu (vt tabel 8), millest valdava enamuse moodustab ehitusloa andmine, MaRu töökoormus oluliselt ei suurene.

Tänapäeval on maaparandussüsteemide ehitamise maht väga väike. Suurim süsteemide valdaja on Riigimetsa Majandamise Keskus (edaspidi *RMK*), kelle valduses on üle poole kuivendatud metsamaast. RMK on võtnud eesmärgiks, et enam süsteeme ei ehita ehk uusi süsteeme ei raja ega olemasolevaid süsteeme ei rekonstrueeri. RMK põhimõte on edaspidi süsteemid korras hoida maaparandushoiuga. Seega on mõjude hindamisel mõistlik ehitusprotsessis käsitleda maaparandussüsteemi omanike sihtrühmana eraomandis oleva maaparandussüsteemi omanikke. Tabelist 8 nähtub, et ehituslubadega seotud haldusaktide koguarv aastatel 2019–2024 on pidevas languses ja vähenenud kuue aastaga kolm korda.

Sihtrühma suurus on väike. Näiteks 2023. aastal tehti 51 ehitusloa toimingut, millest 32 (63%) puhul oli taotlejaks RMK ja 19 (37%) puhul muud maaparandussüsteemi omanikud. Kui arvestada, et eraomandis oleva maaparandussüsteemi ehitamiseks esitatakse 20 projekteerimistingimuste taotlust aastas keskmiselt viie katastriüksuse rekonstrueerimiseks, millel võib olla nii üks maaomanik kui ka mitu maaomanikku, siis moodustavad sihtrühma 100–200 maaomanikku.

**TABEL 8 Ehitusloaga seotud haldusaktid ja korrastatud maaparandussüsteemide pind aastatel 2019**–**2024**

|  |  |  |  |  |  |  |
| --- | --- | --- | --- | --- | --- | --- |
| **aasta** | **2019** | **2020** | **2021** | **2022** | **2023** | **2024** |
| Ehitusloa andmine või andmisest keeldumine, kehtetuks tunnistamine | 102 | 104 | 95 | 84 | 51 | 34 |
| Korrastatud maaparandussüsteemide pind hektarites | 27 271 | 24 411 | 22 966 | 19 329 | 17 879 | 17318 |

Muudatuse eesmärk on seaduses selgemalt välja tuua, millega tuleb vastavates ehitamist puudutavates etappides arvestada ja tagada seeläbi maaparandussüsteemi toimimine ja ehitamine looduskeskkonda säästvalt. Samas juba täna sisuliselt järgitakse keskkonnamõju osa ehitusprojektides ja ehitamisel, mistõttu muudatuse mõju sihtrühmale, majandusele ja riigiasutustele on väike. Looduskeskkonnale on mõju positiivne.

|  |  |
| --- | --- |
| **6.2 Väikesüsteemi määratluse lihtsustamine ja väikesüsteemil maaparandussüsteemi mõjutava muu tegevusega alustamiseks nõusoleku saamise nõude üksnes väikesüsteemi eesvoolu kaitsevööndi suhtes kehtestamine** | |
| **6.2.1** **Mõju majandusele:** ettevõtlusele, halduskoormusele, põllu- ja metsamajandusele. | |
| Sihtrühm: maaparanduse väikesüsteemi omanikud | |
| Avaldatav mõju: määratlus on arusaadavam, väikesüsteemi määratlus ei sõltu omanike ega kinnisasjade arvust. Muudatusega muutuvad osad n-ö suured süsteemid väikesüsteemideks, millele on ehitamiseks loamenetlus oluliselt lihtsam. Väikesüsteem võib asuda mitme omaniku maal, mistõttu tuleb neil kavandatavad maaparandussüsteemi mõjutavad muud tegevused omavahel kooskõlastada, ilma MaRu sekkumiseta. | |
| Mõju olulisus | |
| Ulatus: väike. | Sihtrühma suurus: väike. |
| Sagedus: väike, ühekordne tegevus. | Ebasoovitavate mõjude risk: väike. |

|  |  |
| --- | --- |
| **6.2.3** **Mõju riigiasutuse korraldusele, kuludele ja tuludele:** avalikud teenused. | |
| Sihtrühm: MaRu | |
| Avaldatav mõju: Väikesüsteemi mõiste on üheselt arusaadav ja ei muutu omanike muutumisega või maatoimingute tegemisega. MaRu saab kaardipäringuid automatiseerida. Järelevalve kohustus väikesüsteemidel toimuva maaparandussüsteemi mõjutava muu tegevuse üle kaob. | |
| Mõju olulisus | |
| Ulatus: keskmine. | Sihtrühma suurus: väike, u 15 ametnikku |
| Sagedus: keskmine. | Ebasoovitavate mõjude risk: väike. |

Meie hinnangul on negatiivsete mõjude avaldumise risk väike, kuid teatud juhtudel võib tekkida olukord, kus kahjustatakse teist maaomandit. Omanikke võib olla rohkem kui üks, mistõttu neil võib tekkida tööde koordineerimisel erinevaid arusaamu. Samas see ei erine n-ö suurest süsteemist, kus omanikel tuleb samuti enne ehitamise kavandamist omavahelised kokkulepped saavutada. Sellised kuni 50 hektaril asuvad süsteemid on väikesed ja mitme omaniku korral jaotuvad omanike vahel veel väiksemateks osadeks, mistõttu üks omanik ei saa oluliselt teisi mõjutada. Väikesüsteemil MaRu-l ei ole kohustust järelevalvet teha ja saab suunata ressursid keerukamatesse menetlustesse. Maaomanikel tuleb teha vajadusel koostööd, kui kavandatakse maaparandussüsteemi mõjutavat muud tegevust.

|  |  |
| --- | --- |
| **6.3 Projekteerimistingimuste vajalikkus väikesüsteemile, mille** **asukohast tulenevalt on avalik-õiguslikke kitsendusi** | |
| **6.6.1** **Mõju majandusele:** ettevõtlusele, halduskoormusele, põllu- ja metsamajandusele. | |
| Sihtrühm: väikesüsteemi omanikud | |
| Avaldatav mõju: Väikesüsteemil, mille asukohast tulenevalt on avalik-õiguslikke kitsendusi, tuleb taotleda projekteerimistingimused selleks, et MaRu saaks kaasata asjaomased asutused, kes annavad ehituskava koostamiseks oma tingimused. See on oluline selleks, et juba ehituskava koostamisega alustamisel saab ehituskava koostaja nende tingimustega arvestada ja ehitusteatise esitamisel ei ole tõenäoliselt vaja enam ehituskavas muudatusi teha. | |
| Mõju olulisus | |
| Ulatus: suur. | Sihtrühma suurus: |
| Sagedus: väike, ühekordne tegevus. | Ebasoovitavate mõjude risk: väike, positiivne mõju. |

|  |  |
| --- | --- |
| **6.3.2** **Mõju riigiasutuse korraldusele, kuludele ja tuludele:** avalikud teenused. | |
| Sihtrühm: MaRu | |
| Avaldatav mõju: Sellistele väikesüsteemidele projekteerimistingimuste andmisega tuleb MaRu-le küll üks menetluse etapp juurde, kuid samas on ehitusteatise menetlemisel lihtsam, sest ehituskava ei ole vaja eeldatavalt enam kitsendustest lähtuvalt muuta. | |
| Mõju olulisus | |
| Ulatus: väike. | Sihtrühma suurus: väike, u kümme ametnikku. |
| Sagedus: väike, ühekordne tegevus. | Ebasoovitavate mõjude risk: väike. |

Meie hinnangul on negatiivsete mõjude avaldumise risk väike. Teatud juhtudel võib näiteks maaomanike vähesest teadlikkusest tekkida olukord, kus sellise väikesüsteemi, mille asukohast tulenevalt avalik-õiguslikud kitsendused puuduvad, omanikud esitavad igaks juhuks samuti projekteerimistingimuste taotlusi. MaRu saab kujundada praktikad selle olukorra ennetamiseks, näiteks juhised veebilehel.

|  |  |
| --- | --- |
| **6.4 Maaparandussüsteemi üksikrajatise ja väikesüsteemi, mille asukohast tulenevalt ei ole avalik-õiguslikke kitsendusi, ehitamiseks nõuete lihtsustamine** | |
| **6.4.1** **Mõju majandusele:** ettevõtlusele, halduskoormusele, põllu- ja metsamajandusele. | |
| Sihtrühm: maaparandussüsteemide omanikud | |
| Avaldatav mõju: Eelnõuga kavandatakse lihtsustada maaparandussüsteemi üksikrajatise (välja arvatud eesvoolul paiknev truup, keskkonnakaitseks vajalik rajatis ja regulaatorkaev) ja väikesüsteemi, mille asukohast tulenevalt ei ole avalik-õiguslikke kitsendusi, ehitamist selliselt, et ehitamiseks luba ei ole vaja taotleda ega ka ehitamisest teavitada. Muudatusega vähendatakse maaparandussüsteemi omanike halduskoormust. Vähendatakse tarbetut asjaajamist selliste väiksete rajatiste ehitamisele, millel on väike mõju maaparandussüsteemi toimimisele ja ümbritsevale maakasutusele. | |
| Mõju olulisus | |
| Ulatus: keskmine. | Sihtrühma suurus: keskmine |
| Sagedus: väike, ühekordne tegevus iga üksikrajatise suhtes. | Ebasoovitavate mõjude risk: väike. |

|  |  |
| --- | --- |
| **6.4.2** **Mõju riigiasutuse korraldusele, kuludele ja tuludele:** avalikud teenused. | |
| Sihtrühm: MaRu | |
| Avaldatav mõju: Kaob ära loamenetluse protsess väikese mõjuga ehitamiseks. MaRu saab suunata oma ametnikke sisulisemetele ja erialast kompetentsi vajavatesse keerulisematesse menetlustesse. | |
| Mõju olulisus | |
| Ulatus: keskmine. | Sihtrühma suurus: väike, ehitusloa menetlejaid on kümme inimest. |
| Sagedus: väike, ühekordne tegevus iga üksikrajatise suhtes. | Ebasoovitavate mõjude risk: väike. |

Meie hinnangul on riskide esinemise tõenäosus küll väike, kuid need võivad siiski avalduda, näiteks mõni üksikrajatis võib küll tekitada tõrke maaparandussüsteemi osal, kuid see saab olla lühialaline ja lokaalne tõrge, mida on võimalik suhteliselt lihtsalt likvideerida. Vajaduse korral saab MaRu tõrke avastamisel sekkuda ehitamise ja kasutamise protsessi. Omanikul on kohustus ehitada hea tava kohaselt ja nõudeid järgides, mistõttu risk on väike. MaRu saab suunata ressursse ehitus- ja kasutuslubade menetlusse keerulisematel juhtumitel.

|  |  |
| --- | --- |
| **6.5 Ehitusloa taotluse asendamine ehitusteatisega ja kasutusloa taotluse asendamine kasutusteatisega** | |
| **6.5.1** **Mõju majandusele:** ettevõtlusele, halduskoormusele, põllu- ja metsamajandusele. | |
| Sihtrühm: maaparandussüsteemide omanikud. | |
| Avaldatav mõju: Eelnõukohase seadusega kavandatakse asendada ehitusluba ehitamisest teavitamisega ning kasutusluba kasutamisest teavitamisega. Vajaduse korral saab teavitamine üle minna loamenetluseks. Ehitusteatise esitamine annab isikule õiguse alustada ehitamisega pärast kümne päeva möödumist ehitusteatise esitamisest, kui teatist ei ole vaja täiendavalt kontrollida. Muudatus vähendab maaparandussüsteemi omanike aja- ja rahalise ressursi kulu ning kiirendab ja lihtsustab menetlust. Maaparandussüsteemil kavandatava ehitamist lubava protsessi lihtsustamine võimaldab kiiremini alustada ja jätkata maaparandussüsteemil põllumajandus- ja metsanduslike tegevusega. | |
| Mõju olulisus | |
| Ulatus: suur. | Sihtrühma suurus: 100–200 maaomanikku. |
| Sagedus: väike, ühekordne tegevus. Vajadus ehitamiseks on kord u 20 aasta jooksul. Vahepealsetel aastatel tehakse maaparandushoidu, mis on loavaba tegevus. | Ebasoovitavate mõjude risk: väike. |

|  |  |
| --- | --- |
| **6.5.2** **Mõju riigiasutuse korraldusele, kuludele ja tuludele:** avalikud teenused. | |
| Sihtrühm: MaRu | |
| Avaldatav mõju: Sarnaselt ehitusseadustikule[[10]](#footnote-11) on ehitusteatise esitamisel isikul õigus teatud ooteperioodi möödumisel alustada ehitusteatises kirjeldatud ehitise ehitamisega. Haldusorganile on antud õigus kaaluda, kas teatud juhtudel on siiski vajalik põhjalikuma menetluse läbiviimine. Kui viiakse läbi põhjalikum menetlus, siis on haldusorganil võimalik esitada ka lisatingimusi. Muudatus vähendab MaRu töökoormust olukordades, kus MaRu sekkumine ehitamiseks või kasutamiseks loa andmiseks ei ole tingimata vajalik ja kus see ei saa tuua kaasa olulist kahju teistele isikutele. | |
| Mõju olulisus | |
| Ulatus: keskmine. | Sihtrühma suurus: väike, ehitusloa menetlejaid on kümme inimest. |
| Sagedus: väike. | Ebasoovitavate mõjude risk: väike. |

Meie hinnangul on riskide esinemise tõenäosus küll väike, kuid need võivad siiski avalduda näiteks ehitusteatise esitamisel võib menetlussüsteemi rikke tõttu jääda mõne teatise korral teatajale teavitamata, et vajalik on põhjalikum menetlus. Omanikul on kohustus ehitada hea tava kohaselt ja nõudeid järgides, mistõttu risk on väike. Ehitusteatiste arvelt, mis ei vaja tähelepanu, saab MaRu suunata ressursse ehitus- ja kasutuslubade menetlusse keerulisematel juhtumitel.

|  |  |
| --- | --- |
| **6.6 Maaparandussüsteemi maa-alal, eesvoolu kaitsevööndis või eesvoolu kaitselõigul muu tegevuse kavandamisel varasema loamenetluse asendamine teatisega** | |
| **6.6.1** **Mõju majandusele:** ettevõtlusele, halduskoormusele, põllu- ja metsamajandusele. | |
| Sihtrühm: Maaparandussüsteemide omanikud ja muu tegevuse kavandajad | |
| Avaldatav mõju: Maaparandussüsteemil muu tegevuse kavandamiseks, millele muud luba ei anta, ei ole vaja ka MaRu luba taotleda, vaid tuleb sellest teavitada. Vajaduse korral saab teavitamine üle minna loamenetluseks. Teatise esitamine annab isikule õiguse alustada muu tegevusega pärast kümne päeva möödumist teatise esitamisest, kui ei ole vaja teatist täiendavalt kontrollida. Muudatus vähendab maaparandussüsteemi omanike ja muu tegevuse kavandajate halduskoormust. | |
| Mõju olulisus | |
| Ulatus: väike | Sihtrühma suurus: keskmine |
| Sagedus: väike, ühekordne tegevus. | Ebasoovitavate mõjude risk: väike. |

|  |  |
| --- | --- |
| **6.6.2** **Mõju riigiasutuse korraldusele, kuludele ja tuludele:** avalikud teenused. | |
| Sihtrühm: MaRu | |
| Avaldatav mõju: Teatise esitamisel on isikul õigus teatud ooteperioodi möödumisel alustada teatises kirjeldatud tegevusega. Haldusorganile on antud õigus kaaluda, kas teatud juhtudel on siiski vajalik põhjalikuma menetluse läbiviimine. Kui viiakse läbi põhjalikum menetlus, siis on haldusorganil võimalik esitada ka lisatingimusi. Muudatus vähendab MaRu töökoormust olukordades, kus MaRu sekkumine ei ole tingimata vajalik ja kus see ei saa tuua kaasa olulist kahju teistele isikutele. | |
| Mõju olulisus | |
| Ulatus: väike | Sihtrühma suurus: väike, u 15 ametnikku tegeleb kooskõlastamisega. |
| Sagedus: väike, ühekordne tegevus. | Ebasoovitavate mõjude risk: väike. |

Meie hinnangul on riskide esinemise tõenäosus küll väike, kuid need võivad siiski avalduda näiteks mõni tegevus võib küll tekitada tõrke maaparandussüsteemi osal, kuid see saab olla lühialaline ja lokaalne tõrge, mida on võimalik suhteliselt lihtsalt likvideerida. Vajaduse korral saab MaRu tõrke avastamisel sekkuda ehitamise ja kasutamise protsessi. Tegevuse kavandaja ei tohi tekitada kahju ja peab selle hüvitama.

|  |  |
| --- | --- |
| **6.7 Maaparanduse alal tegutsevate ettevõtjate registri (MATER) üleviimine majandustegevuse registrisse (MTR)** | |
| **6.7.1 Mõju majandusele:** ettevõtluskeskkond ja ettevõtjate tegevus, halduskoormus. | |
| Sihtrühm: maaparanduse uurimistöö, maaparandussüsteemi projekteerimise, maaparanduse omanikujärelevalve, maaparandusehituse ning maaparanduse ekspertiisi eest vastutavad spetsialistid ja maaparanduse alal tegutsevad ettevõtjad. | |
| Avaldatav mõju: Registri üleviimine MATER-ist MTR-i lihtsustab ettevõtjate tegevust, kuna MTR on üldkasutatav ja paremini integreeritud majandustegevuse infosüsteem. Võimaldab paremat andmehaldust ja läbipaistvust. | |
| Mõju olulisus | |
| Ulatus: suur, mõjutab kõiki maaparanduse valdkonnas tegutsevaid ettevõtjaid. | Sihtrühma suurus: väike, u 150 ettevõtjat ja u 180 vastutavat spetsialisti. |
| Sagedus: püsiv, registri kasutamine on igapäevane osa ettevõtlusest. | Ebasoovitavate mõjude risk: väike. Üleminekuperioodil kohanemine uue keskkonnaga. |

Meie hinnangul on riskide esinemise tõenäosus väike. Registri üleviimine MTR-i parandab ettevõtluskeskkonda, vähendab ettevõtjate halduskoormust ja suurendab andmete kättesaadavust. Mõju on positiivne, kuid vajab sujuvat üleminekut ja selget kommunikatsiooni. Kõik ehitamisega tegelevad ettevõtjad on koodatud ühte registrisse. Põllumajandusameti infosüsteem (PMAIS) on aegunud, seal ei tehta enam arendusi ning hooldust, mistõttu võib tekkida turvariske. Muudatustega paraneb andmeturve. Üleminekuperioodil on vajalikud koolitused ja juhendmaterjalid.

|  |  |
| --- | --- |
| **6.7.2 Mõju riigiasutuste ja kohaliku omavalitsuse korraldusele:** avalikud teenused. | |
| Sihtrühm: MaRu (MTR-i volitatud töötleja maaparandusseadusest tulenevate ülesannete korral). | |
| Avaldatav mõju: MaRu teeb järelevalvet maaparanduse alal tegutsevate ettevõtjate üle ja kinnitab tegevusteateid uues keskkonnas, mis on MaRu-ga samas, MKM haldusalas olev register (MATER on REM-i haldusalas). | |
| Mõju olulisus | |
| Ulatus: väike, mõjutab MaRu. | Sihtrühma suurus: väike, MaRu maaparanduse valdkonna ametnikud (u 50 ametnikku.) |
| Sagedus: väike, ühekordne tegevus. | Ebasoovitavate mõjude risk: väike, riskid on seotud tehnilise üleminekuga ja vajadusega kohandada tööprotsesse. |

|  |  |
| --- | --- |
| Sihtrühm: Majandus- ja Kommunikatsiooniministeerium (MTR-i vastutav töötleja). | |
| Avaldatav mõju: Andmetöötluse koormuse suurenemine, vajadus eelnevalt süsteeme kohandada. | |
| Mõju olulisus | |
| Ulatus: keskmine, mõjutab registri haldajat ja koostööpartnereid. | Sihtrühma suurus: väike, otseselt on mõjutatud registri haldajad ja IT-tugi. |
| Sagedus: püsiv, registri haldamine on igapäevane töö. | Ebasoovitavate mõjude risk: väike, riskid on seotud tehnilise üleminekuga ja andmete migratsiooniga. |

Meie hinnangul on riskide esinemise tõenäosus väike. MTR-is tuleb eelnevalt luua võimalused maaparanduse valdkonna vastutavate spetsaialistide lisamiseks, kuna vastutava spetsialisti sobivuse hindamiseks on MaRu-l vaja kontrollida isiku haridust ja eelnevat töökogemust ning seda kontrolli ei saa teha automaatselt. MaRu kontrollib isiku esitatud dokumente. Samas kaob ära vajadus MATER registrit eraldi üleval pidada.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

MaaParS-i muudatused mõjutavad peamiselt MaRu tulusid ja kulusid. Muudatused nii vähendavad, kui suurendavad MaRu halduskulusid. Tabelis 9 muudatused 1–3 parandavad eelduslikult ühiseesvoolude seisundit, kuid ei muuda MaRu töökoormust. Muudatused 18 ja 21 suurendavad MaRu töökoormust. Ülejäänud muudatused kas vähendavad MaRu töökoormust või ei muuda seda.

Kohaliku omavalitsuse üksuste töökoormus väheneb esmajoones tulenevalt tabelis 9 muudatusest nr 5 u 2000 kooskõlastuse võrra aastas.

**Tabel 9 Muudatuste mõju MaRu töökoormusele**

|  |  |
| --- | --- |
| **Muudatus** | **Mõju MaRu töökoormusele** |
| **1** | Ühistute asutamise lihtsustumine võib mõnevõrra suurendada vajadust väljastada õiendeid ja ühistute tegevuspiirkonna kaarte. Samas ei saa eeldada, et muudatusega kaasneks suur maaparandusühistute moodustamise kasv (võrrelduna maaparandusühistute „buumiaastatega“ ). |
| **2** | Ühistu tegevuspiirkonna laiendamiseks tuleb MaRu‑l väljastada maaparandussüsteemi kohta õiend ja uus tegevuspiirkonna kaart. See otseselt MaRu töökoormust ei mõjuta,sest ka praeguse regulatsiooni kohaselt tuleb anda õiend ja kaart uue ühistu asutamiseks. |
| **3** | Ühistu tegevuse lõpetamise lihtsustamine ei mõjuta MaRu töökoormust. |
| **4** | Lisavee regulatsiooni täpsustamine suurendab valdkonnas õigusselgust, võib eeldada MaRu töökoormuse mõningast vähenemist. |
| **5** | Kooskõlastuste optimeerimine vähendab oluliselt MaRu töökoormust. Arvestades tabelis 6 toodud statistikat, saab eeldada töökoormuse vähenemist umbes 2000 kooskõlastuse võrra. Ühe kooskõlastuse menetlemiseks kulub MaRu-l aega 2–4 tundi. Vabanev aeg on vajalik MaRu-le muude kooskõlastuste nõuete täitmise üle järelevalve tegemiseks. |
| **6** | Ehitus- ja kasutusloa asendamine ehitus- ja kasutusteatisega vähendab MaRu töökoormust. Olukordades, kus puudub vajadus kooskõlastada või arvamust küsida ja tingimusi seada, ei ole vaja MaRu-l luba anda. |
| **7** | Maaparandussüsteemi ehitusloa menetlustähtaja pikendamise võimalus võimaldab MaRu-l keerulisemate ja mahukamate taotluste menetlemisel jääda lubatud menetlustähtaja piiresse. Muudatus ei mõjuta ehitusloa menetluse osas MaRu töökoormust, kuid muudatusega paraneb menetluste kvaliteet, mis vähendab eeldatavalt vaiete arvu ja seeläbi kaudselt vähendab MaRu töökoormust. |
| **8** | Ehitusloa taotluse asendamine ehitusteatisega ja kasutusloa taotluse asendamine kasutusteatisega vähendab MaRu töökoormust. Olukordades, kus puudub vajadus kooskõlastada või arvamust küsida ja tingimusi seada, ei ole vaja MaRu-l ehitamiseks luba anda. Loa koostamine on vaid väike osa kogu menetlusest, u 4 h ühe menetluse kohta. Kui arvestada, et umbes pooltele ehituslubadele ei ole vaja tingimusi anda, siis väheneb MaRu töökoormus umbes 100 h aastas. Kasutusloa osas väheneb MaRu töökoormus umbes samas mahus. Kasutusloaga enamasti tingimusi ei anta ega teiste asutustega ei kooskõlastata, mistõttu valdav osa kasutuslubasid asenduvad teatamisega. Samas valdava osa kasutusloa töömahust moodustavad esitatud andmete ja kohapealne kontroll ja need tuleb MaRu-l teha ka kasutusteatise esitamisel. |
| **9** | Väikesüsteemi määratluse lihtsustamine muudab selle kõigile üheselt mõistetavaks võrreldes kehtiva seadusega, kus väikesüsteemi määratlemiseks tuli selgitada välja kinnisasjade omanikud. Muudatus vähendab väga vähesel määral MaRu töökoormust. |
| **10** | Väikesüsteemi, mille asukohast tulenevalt on avalik-õiguslikke kitsendusi, ehitamiseks projekteerimistingimuste andmine mõjutab MaRu töökoormust vähesel määral. Ehitusloa taotluse korral tuli kaasamise protsess ka kehtiva seaduse korral läbi teha ja viia ehituskava nõuetega vastavusse. Väikesüsteeme ehitatakse ja rekonstrueeritakse vähe. MaRu töökoormus suureneb vähesel määral. |
| **11** | Maaparandussüsteemi üksikrajatise (välja arvatud eesvoolul paiknev truup, keskkonnakaitseks vajalik rajatis ja regulaatorkaev) ehitamise lihtsustamine vähendab MaRu töökoormust vähesel määral. Selliste üksikrajatiste ehitamiseks ei ole seni palju ehituslubasid taotletud ja need on rajatud pigem MaRu-t teavitamata. |
| **12** | Maaparandussüsteemi maa-alal, eesvoolu kaitsevööndis või eesvoolu kaitselõigul muu tegevuse kavandamisel varasema loamenetluse asendamine teatisega vähendab MaRu töökoormust vähesel määral. Selliseid tegevusi, millele muud luba ei anta, on vähe. |
| **13** | Maaparanduse väikesüsteemi ehituskava plaanile kantavate andmete lihtsustamine vähendab väga vähesel määral MaRu töökoormust. |
| **14** | Maaparanduse väikesüsteemi kasutusloa taotlemisel esitatavate dokumentide arvu vähendamine ei mõjuta oluliselt MaRu töökoormust. |
| **15** | Maaparandussüsteemide registri põhimääruse kehtestamise pädevuse andmine valdkonna eest vastutavale ministrile ei mõjuta MaRu, kuna MaRu tööprotsessid jäävad samaks. MaRu liikumisel REM-i haldusalast MKM-i haldusalasse 01.01.2025 liikusid MSR-i majutuskulud Kliimaministeeriumile ja MSR-i majutab Keskkonnaministeeriumi Infotehnoloogiakeskus (KeMIT). |
| **16** | MATER-i kaotamine ja maaparanduse alal tegutsevate ettevõtjate andmete üleviimine MTR-i toob kaasa vajaduse eelnevalt luua MTR-is võimalused maaparanduse alal tegutsevatele spetsialistidele hariduse ja eelneva töökogemuse andmete esitamiseks. MaRu liikumisel REM-i haldusalast MKM-i haldusalasse 01.01.2025 liikusid kaasa ka MATER registri majutamiskulud. Registrite ühildamisel saab vajalikud arendused teha registri ülalpidamiskulude vähenemise arvelt. |
| **17** | Maaparandushoiu nõuete täpsustamine suurendab sihtgrupi teadmisi. Maaparandushoiu nõude sõnastuse täpsustamine võimaldab MaRu-l paremini selgitada sihtgrupile maaparandushoiu kohustust. |
| **18** | MaRu-le kaalutlusõiguse andmine riigieesvoolude uuendusprojekti tellimise kohta suurendab MaRu töökoormust, kuna MaRu peab ise määrama riigihanke korraldamiseks vajalikud riigieesvoolude uuendustööde mahud. Käesoleval ajal tellib MaRu 10–15 uuendusprojekti aastas, ühe projekti maksumus on umbes 23 000 eurot. Hinnanguliselt võiks MaRu loobuda aastas viie projekti tellimisest, mis annab kokkuhoiu 100 000–120 000 eurot. Mõningal määral väheneksid halduskulud ära jäävate projektide analüüsi ja vastuvõtmise menetluse osas. |
| **19** | Eesvoolu kaitsevööndis maaharimise piiramise nõude kehtetuks tunnistamine vähendab minimaalselt MaRu töökoormust. |
| **20** | Riigi poolt korras hoitava ühiseesvoolu kaitsevööndis koprajahi või kopra väljapüügi lepingu sõlmimise nõudest loobumine ei mõjuta MaRu töökoormust, kuna seda abinõud ei ole rakendatud. Koprajahile või kopra väljapüügile kohaldub jahiseadus, mistõttu on ebaotstarbekas reguleerida erinõudeid, mis praktikas rakendust ei leia. |
| **21** | Maaparandussüsteemi kasutusotstarbe lõppenuks lugemise algatamise õiguse täpsustamine suurendab MaRu töökoormust. Samuti on see maaomanikule lihtsam ning vähem koormavam, kui kasutusotstarbe lõppenuks lugemise algatab MaRu. |
| **22** | Maaparandushoiukavade koostamisest loobumine vähendab oluliselt MaRu‑l dokumendi koostamiseks kuluvat aega. Samas, sisuline töö, millel hoiukava andmed põhinesid, ei vähene. Muudatuse tulemusel saab kokku hoida 0,5 inimese töö GIS valdkonnas, mida saab suunata muudesse kaardirakenduse ja GIS-ga seotud tegevustesse. |
| **23** | Riigieesvoolu ülevaatustest omanike teavitamise regulatsiooni muudatus vähendab MaRu töökoormust. Ülevaatust tehakse korraga mitmetel kilomeetritel. Ühel riigieesvoolu kilomeetril on keskmiselt kümme erinevat katastriüksust. Seega näiteks viie kilomeetri pikkusel eesvoolu lõigul ei ole vaja ülevaatuse tegemisest edaspidi teavitada 50 maaomanikku. |
| **24** | KeÜS-is kallasraja tõkestamiseks nõusoleku andmise regulatsiooni muudatus vähendab minimaalselt MaRu töökoormust. |

**8. Rakendusaktid**

Maaparandusseaduse muudatustega kaasneb järgmiste rakendusaktide muutmine, kehtestamine või kehtetuks tunnistamine:

**1)** Muutub kehtetuks Vabariigi Valitsuse 20. detsembri 2018. a määrus nr 125 „Maaparandussüsteemide registri põhimäärus“ [RT I, 22.12.2018, 25](https://www.riigiteataja.ee/akt/122122018025) (eelnõu § 1 p 41, MaaParS-i § 39 lg 2). MaaParS-i § 39 lõikes 2 kavandatud muudatuse kohaselt kehtestab maaparandussüsteemide registri põhimääruse edaspidi valdkonna eest vastutav minister. Volitusnormi alusel kehtestatud Vabariigi Valitsuse määrus muutub HMS-i § 93 lõike 1 alusel kehtetuks.

**2)** Eelnõu § 1 punktiga 41 (MaaParS-i § 39 lg 2) sätestatakse volitusnorm regionaal- ja põllumajandusministrile kehtestada maaparandussüsteemide registri põhimäärus. Võrreldes kehtiva maaparandussüsteemide registri põhimäärusega määruse sisus põhimõttelisi muudatusi ei kavandata. Muudetakse taotluste nimetusi tulenevalt maaparandussüsteemi mõjutava muu tegevuse teatise ning ehitus- ja kasutusteatise muudatustest.

**3)** Muutub kehtetuks maaeluministri 14. detsembri 2018. a määrus nr 74 „[Maaparandussüsteemi kasutusloa ja väikesüsteemi kasutusloa ning nende taotluste sisu nõuded](https://www.riigiteataja.ee/akt/118122018009)“ [RT I, 18.12.2018, 9](https://www.riigiteataja.ee/akt/118122018009) (eelnõu § 1 punktid 29 ja 31, MaaParS-i § 301 lg 13 ja § 311 lg 7). Kehtestatakse uus määrus pealkirjaga „Maaparandussüsteemi kasutusloa ja kasutusteatise sisu nõuded“, mis kajastab kasutusloa taotluse asendamisest teatisega tulenevaid muudatusi.

**4)** Eelnõu § 1 punktidega 29 ja 31 sätestatakse volitusnorm regionaal- ja põllumajandusministrile kehtestada määrus „Maaparandussüsteemi kasutusloa ja kasutusteatise sisu nõuded“. Määruse kehtestamine on seotud kehtiva seaduse eelnõu § 1 punktidega 29 ja 31, MaaParS-i § 301 lg 13 ja § 311 lg 7, mis kajastavad kasutusloa taotluse asendamisest teatisega tulenevaid muudatusi. Määruse sisus võrreldes kehtiva määrusega põhimõttelisi muudatusi ei kavandata. Eelkõige muudetakse taotluste nimetused teatisteks tulenevalt maaparandussüsteemi mõjutava muu tegevuse teatise ning ehitus- ja kasutusteatise muudatustest.

**5)** Muudetakse maaeluministri 14. jaanuari 2019. a määrust nr 1 „Maaparandussüsteemi lisavett juhtiva isiku maaparandushoiukulude suuruse määramise alused ja kulude tasumise täpsem kord“ [RT I, 28.12.2024, 65](https://www.riigiteataja.ee/akt/115012019013) (eelnõu § 1 p 72, MaaParS-i § 53 lg 10). Muutub määruse pealkiri ning määruses asendatakse läbivalt sõna „määramine“ sõnaga „arvutatakse“. Muudetakse volitusnormi sisu, viies selle vastavusse eelnõu § 1 punktides 64 ja 72 kirjeldatud muudatusetega, mille kohaselt lisavett juhitakse avatud eesvoolu või kuivenduskraavi, mitte maaparandussüsteemi ning MaRu ei määra maaparandushoiukulusid, vaid need arvutatakse.

**6)** Muudetakse maaeluministri 25. veebruari 2019. a määrust nr 14 „Maaparandussüsteemi ehitusprojekti nõuded“ [RT I, 28.12.2024, 64](https://www.riigiteataja.ee/akt/126022019026) (eelnõu § 1 punktid 14 ja 23, MaaParS-i § 16 lg 4 ja § 161 lg 4). Muutub määruse pealkiri „Maaparandussüsteemi ehitusprojekti ja ehituskava nõuded“, maaparandusseadusesse lisandub volitusnorm ehituskava nõuete kehtestamiseks, kehtiva maaparandusseaduse § 25 lõigete 3 ja 4 väikesüsteemi ehitamise kava sisu nõuded tuuakse seadusest määrusesse (plaanile kanatavad andmed ja seletuskirja sisu) ning lisatakse nõuded üksikrajatise ehituskava sisu kohta.

**7)** Muudetakse maaeluministri 10. detsembri 2018. a määrust nr 64 „Eesvoolu kaitsevööndi ulatus ja kaitsevööndis tegutsemise kord“ [RT I, 28.12.2024, 47](https://www.riigiteataja.ee/akt/111122018001) (MaaParS-i § 48 lg 11). Läbivalt asendatakse määruses sõna „taotlus“ sõnaga „teatis“ vastavas käändes ning sõna „taotleja“ sõnadega „teatise esitaja“..

**8)** Muudetakse maaeluministri 13. detsembri 2018. a määrust nr 72 „Ehitamise dokumenteerimise ja ehitusdokumentide täpsemad nõuded ning ehitusdokumentide säilitamise ja üleandmise nõuded“ RT I, 28.12.2024, 51 (MaaParS-i § 10 lg 5). Paragrahvi 7 lõikes 2 asendatakse sõnad „kasutusloa taotlus“ sõnaga „kasutusteatis“.

**9)** Eelnõukohase seadusega tunnistatakse MaaParS-i §-d 55–57 kehtetuks (eelnõu § 1 p 74). MaaParS-i § 56 lõikes 5 on tegemist valdkonna eest vastutavale ministrile antud volitusnormiga, mille kohaselt kehtestatakse määrusega maaparandushoiukava nõuded ning maaparandushoiukava koostamise kord.

Haldusmenetluse seaduse § 93 lõike 1 kohaselt kehtib määrus muu hulgas kuni volitusnormi kehtetuks tunnistamiseni. Seaduse jõustumisel muutub kehtetuks maaeluministri 14. detsembri 2019. a määrus nr 19 „Maaparandushoiukava nõuded ning maaparandushoiukava koostamise kord“ [RT I, 04.04.2020, 4](https://www.riigiteataja.ee/akt/104042020004).

**10)** Eelnõukohase seadusega tunnistatakse MaaParS-i 4. peatükk kehtetuks (eelnõu § 1 p 40). MaaParS-i § 38 lõikes 2 on tegemist valdkonna eest vastutavale ministrile antud volitusnormiga, mille kohaselt kehtestatakse maaparandusalal tegutsevate ettevõtjate registri põhimäärus.

Haldusmenetluse seaduse § 93 lõike 1 kohaselt kehtib määrus muu hulgas kuni volitusnormi kehtetuks tunnistamiseni. Seaduse jõustumisel muutub kehtetuks maaeluministri 23. novembri 2018. a määrus nr 63 „Maaparandusalal tegutsevate ettevõtjate registri põhimäärus“ RT I, 03.10.2025, 4.

**9. Seaduse jõustumine**

Seadus jõustub üldises korras.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks Majandus- ja Kommunikatsiooniministeeriumile, Kliimaministeeriumile, Rahandusministeeriumile, Haridus- ja Teadusministeeriumile, Kaitseministeeriumile ning Justiits- ja Digiministeeriumile ning arvamuse avaldamiseks järgmistele huvirühmadele: Eesti Põllumajandus-Kaubanduskoda, Eesti Maaparandajate Selts, Riigimetsa Majandamise Keskus, Eesti Erametsaliit, Eesti Maaülikool, Eesti Vee-ettevõtete Liit, Eesti Veeinseneride Liit, Eesti Linnade ja Valdade Liit, Eesti Turbaliit, MaRu, Transpordiamet, Eestimaa Looduse Fond, Eesti Keskkonnaühenduste Koda.

1. <https://eelnoud.valitsus.ee/main/mount/docList/05bdd9f8-766d-4cdf-bfb8-e1d07b3869fa> [↑](#footnote-ref-2)
2. Ehitusseadustik seletuskiri § 35 lõike 1 selgitus (lk 67 teine lõik). [↑](#footnote-ref-3)
3. Üks või mitu eraldisesivat üksikrajatist. [↑](#footnote-ref-4)
4. Eesvoolu ja reguleeriva võrgu ehitamisele kehtivad samad nõuded, mis n-ö suure süsteemi ehitamisele (vajalikud on projekteerimistingimused, ehitusteatis ja ehitusprojekt, mille on koostanud MATER spetsialist ning kasutusteatis ja ehitusdokumendid, mille on koostanud MATER spetsialist). [↑](#footnote-ref-5)
5. <https://xgis.maaamet.ee/xgis2/page/app/maaparandus> [↑](#footnote-ref-6)
6. <https://www.ehitusinsener.ee/wp-content/uploads/2025/01/Kutse-andmise-kord-uldehituse-keskkonnatehnika-ja-tehnosusteemide-ja-ehitusautomaatika-inseneeria-kutsetele-01.01.2025-1.pdf> [↑](#footnote-ref-7)
7. Maaparanduse alal tegutsevate ettevõtjate kvalifikatsiooni väljaselgitamine. Uuring, Advisio OÜ, Tartu 2012 [↑](#footnote-ref-8)
8. https://www.agri.ee/maaparandushoiukavad-2022-2027 [↑](#footnote-ref-9)
9. https://kliimaministeerium.ee/maandamiskava [↑](#footnote-ref-10)
10. Ehitusseadustiku seletuskiri § 35 lõike 1 selgitus (lk 67 teine lõik). [↑](#footnote-ref-11)